(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΣΤ΄

Δευτέρα, 20 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Δ. Νατσιόυ, Έ. Ακρίτα, Ν. Κασιμάτη, Ε. Αποστολάκη και Χ. Θεοχάρη , σελ.   
2. Ανακοινώνεται ότι τη συνεδρίαση παρακολουθούν μαθητές και μαθήτριες και εκπαιδευτικοί συνοδοί τους από το 6ο Γυμνάσιο Βόλου, σελ.   
3. Ορκωμοσία του Βουλευτή κ. Γεωργίου Αμυρά, που αντικαθιστά τον κ. Κωνσταντίνο Τασούλα, ο οποίος παραιτήθηκε, σελ.   
4. Επί διαδικαστικού θέματος., σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Εσωτερικών με θέμα: «Χιλιάδες κενές οργανικές θέσεις στις Δημόσιες Υπηρεσίες της Δυτικής Μακεδονίας», σελ.   
 β) Προς τον Υπουργό Παιδείας, Θρησκευμάτων και Αθλητισμού με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.)», σελ.   
 γ) Προς τον Υπουργό Προστασίας του Πολίτη με θέμα: «Το μακελειό στους Θρακομακεδόνες και η εγκληματικότητα που καλπάζει στην Ανατολική Αττική», σελ.   
 δ) Προς την Υπουργό Εργασίας και Κοινωνικής Ασφάλισης:   
 i. με θέμα: «Εργατικές Κατοικίες στα Καμπόχωρα της Χίου», σελ.   
 ii. με θέμα: «Να διασφαλιστούν τα εργασιακά δικαιώματα και τα ικανοποιηθούν τα δίκαια αιτήματα των εργαζομένων σε πλατφόρμες delivery», σελ.   
 ε) Προς τον Υπουργό Περιβάλλοντος και Ενέργειας:   
 i. με θέμα: «Διασφάλιση του νερού ως δημόσιο αγαθό: Συνέχιση της παροχής υπηρεσιών υδροδότησης με ασφάλεια, καθολικότητα, υψηλή ποιότητα και προσιτές τιμές», σελ.   
 ii. με θέμα: «Αντιπλημμυρική θωράκιση Θεσσαλίας», σελ.   
 iii. με θέμα: «Οι δυσμενείς συνέπειες και παρενέργειες της αλόγιστης εγκατάστασης ανεμογεννητριών», σελ.   
 στ) Προς τον Υπουργό Εθνικής Άμυνας με θέμα: «Ποια η σχέση της Νέας Δομής Δυνάμεων με τις Έκτακτες Κρίσεις στις ΕΔ», σελ.   
 ζ) Προς τον Υπουργό Αγροτικής Ανάπτυξης και Τροφίμων με θέμα: « Άμεσα μέτρα για την αντιμετώπιση της ευλογιάς των αιγοπροβάτων στη Μαγνησία και τη στήριξη των κτηνοτρόφων», σελ.   
 η) Προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Ο Αναπληρωτής Υπουργός Εθνικής Οικονομίας και Οικονομικών και ο Υπουργός Εξωτερικών κατέθεσαν στις 17-1-2025 σχέδιο νόμου: «Κύρωση των υπ’ αριθμόν 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης από 18 Μαρτίου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (EBRD)»., σελ.   
2. Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Παιδείας, Θρησκευμάτων και Αθλητισμού, Εργασίας και Κοινωνικής Ασφάλισης, καθώς και Αναπληρωτής Υπουργός Εθνικής Οικονομίας και Οικονομικών κατέθεσαν στις 17-1-2125 σχέδιο νόμου: «Αναμόρφωση του Εθνικού Συστήματος Τραύματος»., σελ.   
3. Κατάθεση Εκθέσεως Διαρκούς Επιτροπής: Η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Κύρωση των υπ’ αριθμ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΗΛΙΟΠΟΥΛΟΣ Α. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΜΕΡΟΣ Γ. , σελ.   
 ΚΕΛΛΑΣ Χ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΥΤΡΙΒΗ Ι. , σελ.   
 ΜΕΤΑΞΑΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΕΤΡΑΛΙΑΣ Α. , σελ.   
 ΣΚΥΛΑΚΑΚΗΣ Θ. , σελ.   
 ΦΩΤΙΟΥ Θ. , σελ.   
 ΧΑΡΑΛΑΜΠΟΓΙΑΝΝΗ Π. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΣΤ΄

Δευτέρα 20 Ιανουαρίου 2025

Αθήνα, σήμερα στις 20 Ιανουαρίου 2025, ημέρα Δευτέρα και ώρα 15.26΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Κυρίες και κύριοι Βουλευτές, στο σημείο αυτό θα προβούμε στην ορκωμοσία του συναδέλφου κ. Γεωργίου Αμυρά, που αντικαθιστά τον κ. Κωνσταντίνο Τασούλα ο οποίος παραιτήθηκε.

Καλείται ο συνάδελφος κ. Γεώργιος Αμυράς να προσέλθει και να δώσει τον προβλεπόμενο από το Σύνταγμα και τον Κανονισμό της Βουλής όρκο.

(Στο σημείο αυτό προσέρχεται ο Βουλευτής κ. Γεώργιος Αμυράς και δίνει τον ακόλουθο όρκο:

«Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου»)

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Άξιος, άξιος!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

**ΓΕΩΡΓΙΟΣ ΑΜΥΡΑΣ:** Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και πάλι να ευχηθούμε συγχαρητήρια στον κ. Γεώργιο Αμυρά, παλιό και αγαπημένο συνάδελφο. Καλή δύναμη σας εύχομαι.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 20 Ιανουαρίου 2025, ότι οι επίκαιρες ερωτήσεις που θα συζητηθούν είναι οι εξής:

Οι με αριθμό 343/8-1-2025, 369/13-1-2025 και 374/13-1-2025 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας, κ. Θεόδωρο Σκυλακάκη.

Η με αριθμό 358/13-1-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Αθανάσιο Πετραλιά.

Οι με αριθμό 348/10-1-2025 και 354/12-1-2025 επίκαιρες ερωτήσεις θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Η με αριθμό 355/13-1-2025 επίκαιρη ερώτηση θα απαντηθεί από την Υφυπουργό Εσωτερικών κ. Παρασκευή Χαραλαμπογιάννη.

Η με αριθμό 356/13-1-2025 επίκαιρη ερώτηση θα απαντηθεί από την Υφυπουργό Παιδείας Θρησκευμάτων και Αθλητισμού κ. Ιωάννα Λυτρίβη.

Η με αριθμό 364/13-1-2025 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο.

Η με αριθμό 344/8-1-2025 επίκαιρη ερώτηση και η με αριθμό 267/16-10-2024 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η με αριθμό 360/13-1-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Οι με αριθμό 352/10-1-2025 και 372/13-1-2025 επίκαιρες ερωτήσεις που απευθύνονται προς τον Υπουργό Υποδομών και Μεταφορών κ. Χρήστο Σταϊκούρα, δεν θα απαντηθούν λόγω αναρμοδιότητας.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Θα συζητήσουμε την όγδοη με αριθμό 355/13-1-2025 επίκαιρη ερώτηση δεύτερου κύκλου του Βουλευτή Κοζάνης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Εσωτερικών με θέμα: «Χιλιάδες κενές οργανικές θέσεις στις δημόσιες υπηρεσίες της δυτικής Μακεδονίας».

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κατέθεσα την επίκαιρη ερώτηση -ευχαριστώ για την άμεση ανταπόκριση- προκειμένου να εκθέσω και να λάβω απαντήσεις βέβαια για λογαριασμό των συμπατριωτών μου για τα τεράστια κενά που σημειώνονται στη δημόσια διοίκηση, συνολικά σε όλους τους φορείς, στην περιφέρειά μου στη δυτική Μακεδονία, όχι μόνο στενά στον Νομό Κοζάνης αλλά και σε αυτούς των Γρεβενών, Καστοριάς και Φλώρινας.

Με τη δυνατότητα που είχα με τους συνεργάτες μου και με τη βοήθεια δημόσιων λειτουργών -διότι πάρα πολλά στοιχεία είναι μέσα σε γενικές πλατφόρμες, όπως ξέρετε και δεν μπορεί κανείς να τα αναζητήσει εύκολα σε ενιαία ψηφιακή πλατφόρμα όπου αναζητούμε στοιχεία- κατέγραψα στις 9.093 θέσεις οργανικές στη δυτική Μακεδονία, 2.700 κενές. Δηλαδή, το 30%, κυρία Υπουργέ, των προβλεπόμενων θέσεων είναι κενές. Αν σε αυτές προσθέσουμε και ένα 12%, άλλες 1.100, που είναι οι λεγόμενες δεσμευμένες, είναι δηλαδή σε μια πορεία κάλυψης αλλά με αβέβαιο πότε και αν θα ολοκληρωθεί αυτή η κάλυψη, πάμε σε μία σχέση 42%-58%. Αυτή τη στιγμή, δηλαδή, είναι καλυμμένο με υπηρετούντες το 58% και ακάλυπτο το 42%. Καταλαβαίνετε ότι το κενό είναι τεράστιο.

Στους νομούς τα κενά κυμαίνονται από 25% μέχρι 43%. Στους δήμους έχουμε καταγράψει 1.200 κενά στην Περιφέρεια Δυτικής Μακεδονίας που έχει νευραλγικό ρόλο στον τομέα της ανάπτυξης, όπως θα σημειώσω στη συνέχεια. Αν αθροίσουμε δεσμευμένες και κενές θέσεις, αυτές αθροίζουν νούμερο μεγαλύτερο από τους υπηρετούντες. Έχουμε συγκεκριμένα στοιχεία. Είναι 297 κενές και 362 δεσμευμένες. Είναι πιο πολλές από τις μισές ακάλυπτες. Υπάρχουν σημεία κρίσιμα για την εξυπηρέτηση των πολιτών και την ποιότητα της ζωής, όπως είναι η δημόσια υγεία όπου τα κενά πραγματικά τρομάζουν. Στην υγεία οι κενές θέσεις είναι 818 σε μία περιφέρεια μικρού μεγέθους αντικειμενικά και καταγράφονται 464 στα νοσοκομεία και 354 στα κέντρα υγείας όπου είναι κατά πολύ περισσότερες από τις μισές. Τα κενά είναι πολύ περισσότερο από τη μισή προβλεπόμενη δύναμη.

Θα μπορούσα να πω πολλά περισσότερα. Ενδεικτικά στις εφορείες αρχαιοτήτων οι υπηρετούντες δεν προσεγγίζουν καν το 50% των προβλεπόμενων θέσεων. Η αρχαιολογική υπηρεσία είναι μια πολύ κρίσιμη υπηρεσία όχι μόνο για την κληρονομιά -η Ελλάδα είναι γεμάτη κληρονομιά- αλλά ιδιαίτερα για εμάς που βιώνουμε μία κατάσταση στην οποία θέλουμε να οικοδομήσουμε νέους πυλώνες ανάπτυξης. Θα μπορούσα να μιλήσω για τις 51 κενές θέσεις στις ΔΟΥ, για κενές θέσεις σε δασκάλους, καθηγητές και διδακτικό προσωπικό στο πανεπιστήμιο. Σταματάω εδώ.

Η κατάσταση, πιστεύω, είναι ασυγκρίτως χειρότερη. Όλοι γνωρίζουμε, κυρία Υπουργέ -από παράλληλα μετερίζια, πριν χρόνια, ζήσαμε το ξέσπασμα της κρίσης- γνωρίζετε και νομίζω ότι γνωρίζουν όλοι σε αυτήν την Αίθουσα ότι οι πραγματικές ανάγκες του δημοσίου υπολείπονται αυτών που καταγράφουν τα επίσημα οργανογράμματα, τα οποία ήταν αποτέλεσμα βίαιων περικοπών που υπέστησαν τα χρόνια των μνημονίων, πριν από δέκα, δώδεκα χρόνια. Νομίζω είναι κοινός τόπος αυτό που λέω.

Από την άλλη, όπως ήδη σημείωσα στην αρχή, κύριε Πρόεδρε, δεν είχα τη δυνατότητα να κάνω πλήρη και αναλυτική καταγραφή. Προφανώς, υπάρχουν και άλλες θέσεις, όπως, προφανώς, θέλω να πιστεύω -και περιμένω να το ακούσω, κυρία Υπουργέ- ότι υπάρχουν περισσότερες θέσεις που συμπεριλαμβάνονται στη φετινή προκήρυξη, στον προγραμματισμό του 2025, γιατί εγώ μπόρεσα να καταγράψω μόνο εκατόν εξήντα επτά. Αυτές προκύπτουν άμεσα από τη μηνιαία ψηφιακή πλατφόρμα που υπάρχει. Θα είναι και κάποιες άλλες, προφανώς, σε γενικούς κωδικούς. Φαντάζομαι. Με ενδιαφέρον περιμένω να ακούσω.

Όσες και να είναι βέβαια –συμπεριλαμβάνονται, προφανώς, οι δεσμευμένες όπως υπάρχουν στην πλατφόρμα- επουδενί δεν αλλάζουν την εικόνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ήθελα να τελειώσω με δύο μικρές παρατηρήσεις, πολύ σύντομες –και ευχαριστώ, κύριε Πρόεδρε, για την ανοχή.

Η πρώτη παρατήρηση είναι ότι, θα ήθελα -δεν μπορώ να το επιβάλω, προς Θεού- να κάνουμε έναν ουσιαστικό διάλογο, να δούμε ποια είναι τα κενά και αν υπάρχει δυνατότητα και πρόθεση και προγραμματισμός να καλυφθούν κατά προτεραιότητα. Δεδομένων των ειδικών συνθηκών στη δυτική Μακεδονία, με τη βίαιη απολιγνιτοποίηση και της δύσκολης κατάστασης που βιώνει η περιοχή μας στο πλαίσιο και μιας ρήτρας δίκαιης μετάβασης, η οποία βέβαια δεν έχει νομοθετηθεί, αλλά για την οποία έχει δεσμευθεί κατ’ επανάληψη η Κυβέρνηση και προσωπικά ο Πρωθυπουργός.

Κατά συνέπεια, όπως είπα δεν μπορώ να επιβάλω, αλλά δεν θα ήθελα να ακούσω πράγματα που γνωρίζω άριστα. Δηλαδή ποιο είναι το στάτους των προσλήψεων, το ένα προς ένα στις αποχωρήσεις, το ένα, το άλλο. Μέσα σε είκοσι χιλιάδες προσλήψεις, περίπου, που γίνονται κάθε χρόνο, ένα νούμερο σαν αυτό που ανέφερα –δύο χιλιάδες επτακόσια κενά- νομίζω ότι με πολιτική βούληση αντιμετωπίζεται άμεσα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κουκουλόπουλο.

Θα απαντήσει η Υφυπουργός Εσωτερικών κ. Παρασκευή Χαραλαμπογιάννη.

Παρακαλώ, κυρία Υπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κύριε Κουκουλόπουλε, χαίρομαι πάρα πολύ για την ερώτησή σας, γιατί τα ερωτήματα στα οποία καταλήγετε αντικατοπτρίζουν πραγματικά την ολοκληρωμένη -θα έλεγα- στρατηγική στελέχωση που έχει η Κυβέρνηση. Ο πρώτος άξονας είναι η αριθμητική και ποιοτική ενίσχυση της υπηρεσιών της δημόσιας διοίκησης και από την άλλη είναι ο τρόπος της επιλογής, ο αποτελεσματικός και αδιάβλητος τρόπος των προσλήψεων.

Στην πρωτολογία μου να περάσω στο κομμάτι το αριθμητικό και της ενίσχυσης, ώστε στη δευτερολογία να καταφέρουμε να πούμε και κάποια πράγματα για τον τρόπο πρόσληψης.

Λοιπόν, σχετικά με τους ετήσιους προγραμματισμούς προσλήψεων, καλά λέτε. Υπάρχει ένας απολύτως συντονισμένος, πλέον, τρόπος που γίνονται οι προσλήψεις. Τι εννοώ; Ετήσιος προγραμματισμός. Αυτό δίνει τη δυνατότητα δημοσιονομικής τάξης και μη εκτροχιασμού, σε αντίθεση με τα προηγούμενα χρόνια. Την πενταετία έχουν εγκριθεί εκατόν δέκα χιλιάδες προσλήψεις. Με τα πιο σημαντικά -πώς να το πω- πακέτα προσλήψεων να συναντώνται στους τομείς της παιδείας, υγείας, άμυνας και τοπικής αυτοδιοίκησης.

Ιδιαίτερη αναφορά σε ό,τι αφορά τα αιτήματα: Έχει μια σημασία να διαχωρίσουμε, γιατί σωστά λέτε ότι η ανάλυση γίνεται μέσω του ψηφιακού οργανογράμματος -και χαίρομαι που το αναδεικνύετε- γιατί είναι η μοναδική πλατφόρμα στην οποία πραγματικά καταγράφεται το σύνολο των οργανικών θέσεων και εκεί αντικατοπτρίζεται και το στάτους αυτών, δηλαδή σε τι διαδικασία βρίσκονται.

Εκεί, λοιπόν, να επισημάνω το εξής, σε ό,τι αφορά τα αιτήματα: Πρέπει να λαμβάνουμε υπ’ όψιν ότι οι κενές οργανικές θέσεις που προσπαθείτε να αναδείξετε με την ερώτησή σας, δεν αντικατοπτρίζουν τα αιτήματα που κάνουν οι φορείς. Δίνω παράδειγμα: Στην Περιφέρεια Δυτικής Μακεδονίας υπεβλήθησαν εκατόν πενήντα αιτήματα. Πόσα ικανοποιήσαμε εμείς; Τα ενενήντα έξι. Άρα, θέλω να πω ότι, τα δύο τρίτα του αιτήματος έχουν ικανοποιηθεί.

Να πάω λίγο πιο συγκεκριμένα, γιατί έχουν μια σημασία τα νούμερα και ελπίζω να προλάβω να τα πω όλα. Θα σας πω όλα τα νούμερα ανά κατηγορία φορέα, καθώς επίσης και ανά περιφερειακή ενότητα για να υπάρχει σαφήνεια. Διοικητικές ανεξάρτητες αρχές: 61. Αποκεντρωμένες διοικήσεις: 22. Δημόσιες αρχές δικαστικής λειτουργίας: 16. Υπουργεία, περιφερειακές υπηρεσίες εννοώ: 77. Νομικά Πρόσωπα Δημοσίου Δικαίου: 274. Δήμοι: 226. Περιφέρεια: 242. Νομικά Πρόσωπα Ιδιωτικού Δικαίου: 48. Για την πενταετία είναι αυτά τα νούμερα.

Πάμε τώρα στις περιφερειακές ενότητες: Γρεβενά: 154. Καστοριά: 143. Φλώρινα: 207 και για τον νομό σας, την Κοζάνη: 462.

Το 966, δηλαδή, που μόλις σας περιέγραψα ανά κατηγορία φορέα, σπάει με αυτόν τον τρόπο στις περιφερειακές ενότητες.

Να επισημάνω ότι, μέσα σε αυτήν την κατανομή, δεν έχω συμπεριλάβει υγεία, στρατιωτικούς, σώματα ασφαλείας, καθώς επίσης και καθηγητές των τριών βαθμίδων, γιατί αυτή η κατανομή γίνεται από το κάθε Υπουργείο ξεχωριστά, ακριβώς για να αντιμετωπίσει τα προβλήματα τα οποία προκύπτουν στην όποια περιοχή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Να πω, επίσης –και έχει μια σημασία αυτό- και τελειώνω, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Έχετε χρόνο, παρακαλώ.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Υπάρχει ικανοποίηση, σε ό,τι αφορά τους δήμους -γιατί έχει ένα ιδιαίτερο ενδιαφέρον- στο 100% των αιτημάτων -ανταποδοτικές υπηρεσίες, απορρίμματα, ηλεκτροφωτισμός, ύδρευση.

Άρα, αυτό το οποίο θέλω να επισημάνω, σε σχέση με την πρωτολογία σας, είναι ότι, το ότι υπάρχουν κενές οργανικές θέσεις, οι οποίες αντικατοπτρίζουν κάποιους οργανισμούς που ίσως είχαν γίνει στο παρελθόν, δεν έχουν ενσωματώσει τις καινούργιες ανάγκες, δεν έχουν εξαλείψει τις παλιές ειδικότητες και ανάγκες, αυτό, δεν σημαίνει απαραίτητα ότι είναι και οι ανάγκες του φορέα. Εμείς στοχεύουμε στα αιτήματα και προσπαθούμε να ικανοποιήσουμε το σύνολο αυτών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υφυπουργό.

Παρακαλώ, κύριε Κουκουλόπουλε, έχετε τον λόγο για τη δευτερολογία σας.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, σας ευχαριστώ πάρα πολύ για ό,τι μέχρι τώρα ενημερωτικό άκουσα. Αν και θα ήθελα να ακούσω, τελικά, πόσες είναι οι οργανικές θέσεις με τη δική σας καταγραφή και πόσες είναι οι κενές, διότι σας είπα για τη μερική αδυναμία αναζήτησης των στοιχείων από τη δική μας πλευρά.

Αυτό δεν αλλάζει κάτι. Σας ευχαριστώ για την απάντηση, αλλά σας επισήμανα και στην αρχή ότι δεν θα ήθελα να μιλήσουμε για το γενικότερο πλαίσιο. Ως γενικός εισηγητής του ΠΑΣΟΚ στον προϋπολογισμό, όντας υπεύθυνος οικονομικών, είπα -για πολλοστή φορά πριν από ένα μήνα- ότι για εμάς, όποιος «παίζει» με τη δημοσιονομική σταθερότητα της χώρας, είναι αντίπαλός μας. Δεν είναι αυτό το ζήτημα. Σε αυτήν τη χώρα, δύο κόμματα έπαιξαν με την δημοσιονομική σταθερότητα της χώρας, μία φορά η Νέα Δημοκρατία το 2009 και μια φορά ο ΣΥΡΙΖΑ, το 2015. Δεν είναι αυτό το ζήτημα, σε ό,τι αφορά το ΠΑΣΟΚ ειδικά.

Το ζήτημα είναι το περιεχόμενο αυτής της σταθερότητας και επ’ αυτού έρχομαι να ρωτήσω. Για να γίνω κατανοητός: Μου είπατε ότι έχουν γίνει εκατόν δέκα χιλιάδες προσλήψεις την πενταετία. Καλά δεν το άκουσα; Μάλιστα! Βάλατε και το ζήτημα των αιτημάτων. Θα το σχολιάσω και αυτό.

Ακόμα χειρότερα, δηλαδή στις εκατόν δέκα χιλιάδες, η εξαγγελία της βίαιης απολιγνιτοποίησης, έγινε τον Σεπτέμβρη του 2019, πριν πεντέμισι χρόνια. Άρα, λοιπόν, στα επόμενα πέντε χρόνια, από τα κενά που υπάρχουν στη δυτική Μακεδονία, καλύφθηκαν -με αυτά που μου είπατε- εννιακόσια εξήντα –όπως άθροισα- και θα μπορούσαν να έχουν καλυφθεί και τα άλλα δύο χιλιάδες επτακόσια, με ειδικές μέριμνες και για χρηματοδότηση, αν θέλετε, σε συνεργασία με τους φορείς.

Γιατί τα λέω αυτά; Προσέξτε. Δεν θα σας κουράσω. Θα σας πω μόνον δύο στοιχεία: Πριν πεντέμισι χρόνια ο Πρωθυπουργός ανακοίνωσε ένα χρονοδιάγραμμα –πρωτοφανές, για τα ευρωπαϊκά δεδομένα- απολιγνιτοποίησης. Αυτό που συγκομίζουμε σήμερα είναι ερείπια κυριολεκτικά. Ο κόσμος φεύγει και μάλιστα υπάρχει μια τρομερή ασυνέπεια, μιας και δεν υπήρχε κανένας σχεδιασμός για αυτό.

Δύο στοιχεία ενδεικτικά θα σας πω, κυρία Υπουργέ, που είναι χρήσιμο και κρίσιμο να τα ξέρετε: Πριν τεσσεράμισι χρόνια, το 2020, όταν παρουσιάστηκε το πρώτο σχέδιο δίκαιης μετάβασης, ονομάστηκαν, εμφανίστηκαν, δεκαέξι εμβληματικές επενδύσεις από τις οποίες βρήκαν τρόπο να χρηματοδοτηθούν οι τέσσερις και τελικά έχει μείνει μία. Οι άλλες όλες ματαιώθηκαν.

Δεύτερον, τον Νοέμβρη του 2022, πριν δύο χρόνια και δύο μήνες, ο Πρωθυπουργός ανακοίνωσε 7,5 δισεκατομμύρια ευρώ με τη μόχλευση και μέχρι τώρα αθροίζουμε αναπτυξιακά επτάμισι μηδενικά. Οι συνέπειες είναι τρομακτικές, όπως σας είπα, ερημοποίησης της περιοχής.

Έκανα την ερώτηση για έναν και μόνο λόγο: Η άμεση κάλυψη των κενών στη δυτική Μακεδονία σημαίνει πολύ απλά, κυρία Υπουργέ, τρία πράγματα: Πρώτον, προφανώς, μία υπαρκτή, μετρήσιμη συνεισφορά στο τοπικό περιφερειακό ΑΕΠ με δύο χιλιάδες επτακόσιους επιπλέον υπαλλήλους. Είναι εισόδημα αυτό για όλη την περιοχή. Δεύτερον, καλύτερο επίπεδο εξυπηρέτησης άμεσα, για να έχουν ένα λόγο λιγότερο να φεύγουν οι κάτοικοι. Γιατί πραγματικά έχουμε συνωστισμό, ιδιαίτερα νέων ανθρώπων, στις εξόδους της περιοχής μου. Και τρίτον και πιο σημαντικό, αν θέλετε, βελτίωση άμεσα και κατά προτεραιότητα της διοικητικής ικανότητας πρώτου και δεύτερου βαθμού, έτσι ώστε να ανταποκριθούν στη μεγάλη πρόκληση της μετάβασης.

Χθεσινά και προχθεσινά δημοσιεύματα του Τύπου, με βάση αυτά που λένε κυβερνητικοί παράγοντες υπεύθυνοι για τη μετάβαση, ονοματίζουν κενά σε πολεοδομίες και σε άλλες κρίσιμες υπηρεσίες. Γι’ αυτό έχει κατεπείγοντα και δραματικό χαρακτήρα η ερώτηση που κάνω για την κάλυψη των κενών στη δυτική Μακεδονία, κυρία Υπουργέ.

Και μην μου πείτε ότι δεν έχετε την αρμοδιότητα, γιατί θα σας θυμίζω ότι η ευθύνη στην Κυβέρνηση είναι συλλογική και στην πολιτική γενικότερα η ευθύνη είναι αντικειμενική, δεν είναι υποκειμενική.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κουκουλόπουλο.

Παρακαλώ, κυρία Υφυπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Δεν νομίζω ότι είπε κανείς για το ζήτημα της ευθύνης.

Συνεχίζω. Πάμε τώρα στο κομμάτι της απολιγνιτοποίησης που μου θέσατε και του τρόπου της προσλήψεως. Εδώ τώρα πρέπει να πούμε ότι για το 2024 και το 2025, πάνω δηλαδή από έξι χιλιάδες θέσεις, μεγάλο ποσοστό ο αριθμός ο οποίος προανέφερα, θα ενισχυθεί με τη νέα μοριοδότηση της εντοπιότητας. Αυτό δεν μπορείτε να ισχυριστείτε ότι είναι μία τυχαιότητα, όταν στον πρόσφατο νόμο πήραμε την απόφαση γενναίας ενίσχυσης της μοριοδότησης με 40 -παρακαλώ- μόρια. Υπενθυμίζω ότι στο παρελθόν οι προσπάθειες που είχαν γίνει από προηγούμενες κυβερνήσεις έφταναν τα 20 μόρια. Και όχι μόνο 40 μόρια γενικώς και αορίστως, αλλά ειδικότερα και διαβάζω από τον νόμο για να είμαστε συγκεκριμένοι Στο άρθρο 4 παράγραφος 1 του ν.4765, στη περίπτωση ΣΤ γ, δήμων της Περιφέρειας Δυτικής Μακεδονίας και του Δήμου Μεγαλόπολης της Περιφερειακής Ενότητας Αρκαδίας, δηλαδή των περιοχών οι οποίες σχετίζονται με την απολιγνιτοποίηση. Αυτό δεν είναι τυχαίο όπως καταλαβαίνετε.

Άρα, εντός του Φεβρουαρίου και εντός του Μαρτίου επιτυχόντες πανεπιστημιακής εκπαίδευσης και τεχνολογικής εκπαίδευσης του μεγάλου πανελλήνιου γραπτού διαγωνισμού θα μοριοδοτηθούν με ακριβώς αυτήν την εντοπιότητα, ο στόχος της οποίας είναι η ενίσχυση των τοπικών κοινωνιών και δη στις συγκεκριμένες περιοχές.

Από εκεί και πέρα, θα υπάρξει νέος διαγωνισμός μέσα στο 2025 με στόχο την ταχύτερη απορρόφηση υποψηφίων οι οποίοι θα περάσουν από τη γραπτή διαγωνιστική διαδικασία, προκειμένου να έχουμε με τις διαλειτουργικότητες, με τον ηλεκτρονικό τρόπο σε νεκρό χρόνο, με σύγχρονα κέντρα αξιολόγησης και κυρίως, με την εντοπιότητα -με τα μόρια που μόλις προανέφερα- ακριβώς, για να καταφέρουμε να έχουμε την κάλυψη των αναγκών των υπηρεσιών, που τονίζω ότι είναι τα αιτήματα που ζητούν. Δεν μπορούμε να πούμε όταν κάποιος δεν έχει επικαιροποιήσει τον οργανισμό του, κύριε Κουκουλόπουλε, ότι το σύνολο των κενών θέσεων είναι ανάγκη όταν μου προσδιορίζει ποια είναι η ανάγκη του και πάω και ικανοποιώ εκεί.

Άρα, λοιπόν, εδώ μιλάμε για μία επένδυση στο ανθρώπινο δυναμικό με έναν ποσοτικό και ποιοτικό τρόπο, με ενίσχυση πραγματική των περιοχών που έχουν ανάγκη. Η Κυβέρνηση γι’ αυτό το πράγμα δουλεύει και νομίζω ότι θα το πετύχουμε.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υφυπουργό.

Συνεχίζουμε τώρα με την ένατη με αριθμό 356/13-1-2025 επίκαιρη ερώτηση δεύτερου κύκλου του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (ΚΕΕΚ)».

Παρακαλώ, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρία Υπουργέ, στις 18 Ιανουαρίου 2024 η Βουλή ψήφισε τον ν.5082/2024 ο οποίος προέβλεπε μεταξύ άλλων τη δημιουργία των Κέντρων Επαγγελματικής Εκπαίδευσης και Κατάρτισης, τα ΚΕΕΚ, με στόχο τη συγχώνευση των δομών επαγγελματικής εκπαίδευσης και κατάρτισης σε ενιαία campus. Σύμφωνα με τις δηλώσεις σας τότε πρόκειται να ιδρυθούν εξήντα τέτοια campus σε όλη τη χώρα.

Τότε στη συζήτηση του νομοσχεδίου στη Βουλή τον Γενάρη είχαμε επισημάνει ότι το συγκεκριμένο νομοσχέδιο για το οποίο η πολιτική ηγεσία, ο Πρωθυπουργός και η Υπουργός Παιδείας, πανηγύριζε, δεν είναι μεταρρύθμιση, αλλά βάπτιση. Τονίσαμε ότι πρόκειται για μία οργανωτικού τύπου παρέμβαση που συνεχίζει στο ίδιο μοτίβο ενός άλλου νόμου που ψηφίσατε για την επαγγελματική εκπαίδευση τρία χρόνια πριν και επί της ουσίας συγκεντρωτικές μεγαδομές και μοντέλα διοίκησης που τίποτα ουσιαστικό δεν θα προσφέρουν στην επαγγελματική εκπαίδευση και κατάρτιση.

Όλες οι διοικητικές και κανονιστικές υποχρεώσεις που προβλέπονται στο ν.5082/2024 προκειμένου να υλοποιηθούν οι νέες πολυδιαφημιζόμενες δομές παραμένουν ανεκτέλεστες. Δεν έχει εξειδικευθεί η αποστολή των campus, δεν έχουν καθοριστεί οι αρμοδιότητες και ο τρόπος λειτουργίας των οργάνων διοίκησης των campus, η διαδικασία και ο τρόπος επιλογής του οργανωτικού συντονιστή, τα συμβούλια των campus και φυσικά, δεν έχει ιδρυθεί ούτε καν στα χαρτιά κανένα campus μέχρι στιγμής.

Επίσης, και τα ΓΕΑΣ παραμένουν γράμμα κενό, όπως και η πρόσληψη συντονιστών, συμβούλων, ψυχολόγων και κοινωνικών λειτουργών.

Αν η εξήγηση γι’ αυτή την πλήρη ακινησία για την εφαρμογή ενός νόμου δεν είναι η αναγνώριση των προβλημάτων που επισημάναμε κατά την ψήφισή του, τότε πρόκειται για ακόμα μία προχειρότητα, πολιτική και διοικητική αδυναμία υλοποίησης πολιτικών επιλογών που η Κυβέρνηση έχει παρουσιάσει ως προτεραιότητα.

Με βάση τα παραπάνω, ερωτάστε για ποιον λόγο δεν έχουν εκδοθεί ακόμη οι απαραίτητες υπουργικές αποφάσεις και κοινές υπουργικές αποφάσεις, όπως αυτές προβλέπονται από τον ν.5082/2024. Και δεύτερον, θα εφαρμοστεί και αν ναι, πότε ο θεσμός αυτός που η Κυβέρνηση παρουσίασε, ψευδεπίγραφα κατ’ εμάς, ως μεγάλη μεταρρύθμιση. Υπάρχει χρονοδιάγραμμα υλοποίησης των ρυθμίσεων που αφορούν στα campus;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παραστατίδη.

Θα απαντήσει η Υφυπουργός Παιδείας, Θρησκευμάτων και Αθλητισμού, κ. Ιωάννα Λυτρίβη.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ευχαριστώ, κύριε Παραστατίδη, για την ερώτηση. Είναι μια πολύ καλή ευκαιρία να αναδείξουμε τι ακριβώς έχει συμβεί σε αυτόν τον έναν χρόνο από την ψήφιση του ν.5082/2024 μέχρι σήμερα. Γιατί, ναι, στόχος είναι αφού νομοθετούμε, να υλοποιούμε. Όμως, ο μεγάλος στόχος παραμένει να νομοθετούμε σωστά, ποιοτικά και αποφεύγοντας τυχόν λάθη τα οποία αναδεικνύονται κατά τη διάρκεια μιας προετοιμασίας κι εμείς προσπαθούμε να τα επιλύσουμε.

Γίνομαι πιο συγκεκριμένη και στην πρωτολογία θα αναφερθώ στο τι έχει γίνει μέχρι σήμερα και στη δευτερολογία θα έχω την ευκαιρία να αναφερθώ στα βήματα εμπρός στο πεδίο της επαγγελματικής εκπαίδευσης και κατάρτισης στη χώρα.

Νομοθετήσαμε, λοιπόν, και όπως είπα ο στόχος είναι η πιο ορθή και η πιο ποιοτική νομοθέτηση. Όχι να γίνει κάτι γρήγορα, αλλά να γίνει σωστά και να μείνει στο μέλλον. Γιατί, ξέρετε, στην επαγγελματική εκπαίδευση και κατάρτιση νομίζω συνομολογούμε όλοι ότι, δυστυχώς, τα βήματα ήταν πιο ευκαιριακά και όχι τόσο σταθερά και με μια προοπτική.

Τι κάναμε, λοιπόν, και ποια ήταν η προετοιμασία αυτόν τον χρόνο σε τρία επίπεδα: Πρώτον, σε επίπεδο χρηματοδότησης ο στόχος μας ήταν να αξιοποιηθούν χρήματα κοινοτικά και όχι να επιβαρυνθεί ο κρατικός προϋπολογισμός.

Σε επίπεδο οργανωτικής δομής χρειαζόταν οργανωτική ανασυγκρότηση. Μέσα στον οργανισμό του Υπουργείου Παιδείας για την έκδοση όλων των κανονιστικών πράξεων έπρεπε να υπάρξει αρμοδιότητα σε συγκεκριμένο τμήμα της Γενικής Γραμματείας. Είπατε πολύ σωστά ότι με τον ν.4763/2020, που ήταν ένας νόμος-πλαίσιο πάνω στον οποίο ουσιαστικά ο ν.5082 ήρθε και πάτησε εξειδικεύοντας συγκεκριμένες ρυθμίσεις, συστήθηκε η Γενική Γραμματεία και τότε δεν υπήρχε πρόβλεψη για τα ΚΕΕΚ. Οπότε έπρεπε να υπάρξει και αυτό.

Και τρίτο επίπεδο στο οποίο έγινε η προετοιμασία μας όλον αυτόν τον χρόνο, που έχει πολύ μεγάλη αξία γιατί μιλάμε για μία προετοιμασία που αφορά σε όλη την επικράτεια, μετά τη μελέτη και αποκωδικοποίηση του νόμου ως προς τις προϋποθέσεις για τη δημιουργία των ΚΕΕΚ, προχωρήσαμε στη δημιουργία σχεδίου διαχείρισης του έργου, master plan, το οποίο περιλαμβάνει τρεις φάσεις:

Πρώτον, συλλογή στοιχείων για όλες τις περιπτώσεις σύστασης των ΚΕΕΚ, όπως είχαν σχεδιαστεί αρχικά στη βάση της συστέγασης, δεύτερον, επιλογή των πρώτων πιλοτικών -«quick win», θα έλεγα- περιπτώσεων με βάση τον βαθμό ετοιμότητας και τρίτον μελέτη ad hoc περιπτώσεων σε περιοχές της χώρας με ιδιαίτερα χαρακτηριστικά, με ιδιαίτερες αναπτυξιακές προοπτικές και επενδυτικές προοπτικές, επιτρέψτε μου να πω. Και επιτρέψτε μου να σας επισημάνω κάτι το οποίο άκουσα στην πρωτολογία σας, ότι ο στόχος ήταν η συγχώνευση. Όχι, ο στόχος δεν ήταν η συγχώνευση. Ο στόχος ήταν να δημιουργηθούν οικονομίες κλίμακος και, κυρίως -που αυτός παραμένει ο μεγάλος στόχος-, να έχουμε μια σύνδεση της επαγγελματικής εκπαίδευσης και κατάρτισης σε τοπικό και περιφερειακό επίπεδο με την αγορά εργασίας. Αυτό δεν μπορεί παρά να μην έχει αναπτυξιακά χαρακτηριστικά και δεν μπορεί να μη συμπορεύεται με τυχόν μεγάλα επενδυτικά σχέδια σε περιοχές της επικράτειας με ιδιαίτερα χαρακτηριστικά.

Τι βρήκαμε, λοιπόν; Για τα δύο πρώτα σας είπα ότι η προετοιμασία έγινε σε τρία επίπεδα. Για τα δύο πρώτα, σε επίπεδο χρηματοδότησης και οργανωτικής ανασυγκρότησης, είμαστε καθόλα έτοιμοι. Ως προς την προετοιμασία σε επίπεδο χαρτογράφησης σε όλη την επικράτεια καταγράφηκαν τα εξής: Στην αρχική κατανομή των εξήντα campus που πολύ σωστά είπατε ότι είχαν αναγγελθεί, αυτά είχαν αναγγελθεί στη λογική της συστέγασης. Δηλαδή, τι είχαμε πει; Ότι όπου υπάρχουν δομές επιπέδου τρία, τέσσερα και πέντε να μαζευτούν μαζί. Κάπως έτσι βγήκε αυτός ο αριθμός των εξήντα. Όμως, ξαναλέω, η λογική και ο μεγάλος στόχος διεθνώς και στη χώρα μας ακόμα περισσότερο, θα έπρεπε να είναι η καλύτερη σύνδεση με την αγορά εργασίας σε τοπικό και περιφερειακό επίπεδο.

Έτσι, λοιπόν, η καταγραφή για το επίπεδο ως προς τη γεωγραφική κατανομή των εξήντα campus με τις πιθανές περιπτώσεις δημιουργίας ΚΕΕΚ έδειξε κάποιες δυσκολίες στην ίδρυση δομών που έχουν να κάνουν και με τα χρηματοδοτικά εργαλεία, αλλά και σε επίπεδο υποδομών. Στην πορεία συζητήσαμε με τους παράγοντες της αγοράς και τους εργαζόμενους και τους εργοδότες -προφανέστατα και με τους παράγοντες της εκπαίδευσης-, για να αντλήσουμε από εκεί στοιχεία συγκεκριμένα γι’ αυτές τις περιοχές.

Επιπλέον, πέρα από τη δουλειά που κάναμε -τη δουλειά γραφείου, desktop- σε επίπεδο εντός της υπηρεσίας τα στοιχεία που είχαμε καταγεγραμμένα, στείλαμε και κάποιες φόρμες σε όλη την επικράτεια, στις δομές μας επιπέδου τέσσερα και πέντε, δηλαδή τα επαγγελματικά λύκεια και τις ΑΕΕΚ, για να έχουμε -ξέρετε έχει πολύ μεγάλη σημασία και ξέρετε πολύ καλά, γιατί ξέρετε τον χώρο της εκπαίδευσης- την εικόνα των πραγματικών περιστατικών. Δηλαδή, οι αριθμοί έχουν μεγάλη αξία και σε επίπεδο πρόσληψης. Δηλαδή, οι άνθρωποι εκεί έχουν ενδιαφέρον; Τι γίνεται με τα δημογραφικά; Σε τι βαθμό έχουμε διαρροή αυτών των δομών; Δυστυχώς, εκεί -γιατί μιλάμε πολύ ανοιχτά, όπως ξέρετε- τα πράγματα δεν είναι πολύ καλά, γιατί η διαρροή που διαπιστώνεται και στο επίπεδο τρία του εθνικού πλαισίου προσόντων και στο επίπεδο πέντε είναι πολύ μεγάλη. Στη δευτερολογία μου θα σας πω πώς σχεδιάζουμε να το αντιμετωπίσουμε.

Τελευταίο στάδιο αυτής της προετοιμασίας ως προς το κομμάτι της χαρτογράφησης ήταν η εκτίμηση του βαθμού ετοιμότητας των ΚΕΕΚ σε όλη την επικράτεια και εκεί με βάση τα κριτήρια που έθετε ο νόμος, αλλά ξαναλέω και επιμένω και τις αναπτυξιακές και επενδυτικές προοπτικές και δυναμικές κάθε περιοχής. Προχωρήσαμε ουσιαστικά στη διαβάθμιση βάσει του βαθμού ετοιμότητας το ποια ΚΕΕΚ θα προηγηθούν, σε ποιες περιοχές της χώρας και ποια έπονται. Βάσει αυτού αυτήν τη στιγμή είμαστε έτοιμοι να πούμε ότι έχουμε τις πιλοτικές και είπαμε να λειτουργήσουμε έτσι, γιατί μιλάμε για ένα μεγάλο εγχείρημα.

Γιατί ξαναλέω δεν ήταν ο στόχος η συγχώνευση. Ο στόχος ήταν η δημιουργία οικονομιών κλίμακος και η αναπτυξιακή ώθηση που μπορεί να δώσει μια τέτοια δομή που δεν είναι μεγάλη δομή χωρίς χαρακτηριστικά, είναι η σύνδεση με την αγορά εργασίας και να έχει και κλαδικά χαρακτηριστικά και πολύ συγκεκριμένα τοπικά χαρακτηριστικά.

Ξέρετε, το Κιλκίς, για παράδειγμα, που είναι μια περιοχή που μίλησε μόνη της, ξέρετε πολύ καλά, είστε ο Βουλευτές του νομού, γνωρίζετε τι δυνατότητες έχει η περιοχή εκεί ως προς το κομμάτι της βιομηχανίας, ποιες βιομηχανίες δραστηριοποιούνται εκεί και τι ανάγκη έχει αυτή η βιομηχανία σε ανθρώπινο δυναμικό. Δεν έπρεπε να ιδωθεί αυτή η περιοχή με διαφορετικό μάτι; Αυτό είναι μέγα συγχώνευση; Όχι, είναι αυτό που σας είπα προηγουμένως, περιπτώσεις με ad hoc χαρακτηριστικά, με μάτι πάντα στραμμένο στη σύνδεση με την αγορά εργασίας.

Έτσι, λοιπόν, εντελώς ενδεικτικά θα πω ότι περιπτώσεις που παρουσιάζουν μεγάλο βαθμό ετοιμότητας για να ξεκινήσουν από τον Σεπτέμβριο του 2025, δηλαδή στο ακαδημαϊκό έτος 2025-2026 είναι τα Κουφάλια στον Δήμο Χαλκηδόνας, Περιφερειακή Ενότητα Θεσσαλονίκης, στο Πέραμα, στο Χαϊδάρι, στις Σέρρες, στον Λαγκαδά, στα Νέα Μουδανιά και μια σειρά άλλων δομών, μια σειρά άλλων περιοχών οι οποίες έχουν προτεραιοποιηθεί έτσι στη βάση αυτών των χαρακτηριστικών που σας είπα.

Κλείνω και ευχαριστώ πάρα πολύ, κύριε Πρόεδρε, για την ανοχή. Είπατε ότι δεν έχει δημιουργηθεί ούτε ένα έστω στα χαρτιά. Δεν ήταν στόχος μας να δημιουργηθεί στα χαρτιά. Στα χαρτιά θα μπορούσαν να έχουν δημιουργηθεί εξήντα και όσες ΑΕΕΚ θα μπορούσαν να είναι τόσα και τα ΚΕΕΚ για να πούμε ότι στα χαρτιά κάναμε έναν πετυχημένο νόμο. Όχι. Για μας η επιτυχία του νομοθετικού αυτού πλαισίου είναι όλη αυτή η χαρτογράφηση, που και εμάς μας έκανε σοφότερους και γιατί είδαμε κάθε περιοχή διαφορετικά με τα ιδιαίτερα χαρακτηριστικά της, αλλά και γιατί αναδείχθηκαν και πολλά ζητήματα και οργανωτικά και χρηματοδοτικά, αλλά και για τη φύση του πολύπαθου πυλώνα της εκπαίδευσης, της επαγγελματικής εκπαίδευσης και κατάρτισης σε σχέση με τη διαρροή.

Σταματώ εδώ και ειλικρινά ευχαριστώ πάρα πολύ και πάλι, κύριε Πρόεδρε, και τα υπόλοιπα στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Θα είστε πιο σύντομη στη δευτερολογία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το 6ο Γυμνάσιο Βόλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Παραστατίδη για τη δευτερολογία του.

Ορίστε, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Υπουργέ,μας εξηγήσατε ότι πράγματι χρειάζεται χρόνος για να γίνουν σωστά και ποιοτικά οι οποιεσδήποτε αλλαγές, μεταρρυθμίσεις. Τώρα δεν επρόκειτο για μεταρρύθμιση, όπως ανακοινώνατε έναν χρόνο πριν, αλλά για μια οργανωτική νέα προσέγγιση η οποία έχει να κάνει με τις οικονομίες κλίμακος, σωστά.

Εμείς εκφράσαμε τον προβληματισμό μας, σας είπαμε κάποια πράγματα. Είπατε και για «quick wins», γρήγορες νίκες. Στην πραγματικότητα έναν χρόνο μετά δεν έχουμε καμία νίκη και αυτή είναι μια πραγματικότητα. Και ξέρετε όταν ξεκινάει μια μεταρρύθμιση, μια αλλαγή ή χαρτογράφηση ή εύρεση πόρων, θα πρέπει να προηγηθούν της νομοθέτησης. Δεν μπορεί να νομοθετούμε και να ερχόμαστε εκ των υστέρων και να λέμε «πού θα βρούμε τα χρήματα» ή να χαρτογραφήσουμε τις περιοχές. Έναν χρόνο μετά δεν έχουν καθοριστεί οι αρμοδιότητες και ο τρόπος συλλειτουργίας των οργάνων διοίκησης, των campus, η διαδικασία και ο τρόπος επιλογής του συντονιστή, έναν χρόνο μετά.

Εγώ απλά -για να γυρίσουμε τον χρόνο πίσω- θα σας μεταφέρω την εικόνα την τότε μέσα από τα λόγια του Πρωθυπουργού και του Υπουργού. Ακριβώς έναν χρόνο πριν, στις 18 Ιανουαρίου του 2024, ο Υπουργός Παιδείας ανέβασε στον προσωπικό του λογαριασμό στο TikTok το παρακάτω κείμενο: «Πρώτον δημιουργούμε τα ΚΚΕΚ, τα Κέντρα Επαγγελματικής Εκπαίδευσης και Κατάρτισης. Εξήντα campus σε όλη τη χώρα». Θα είναι πενήντα πέντε, θα είναι εξήντα πέντε, θα είναι σαράντα; Αλλά αυτά είπατε, εξήντα campus. «Θα στοχεύουν θεματικά στις ανάγκες κάθε τοπικής οικονομίας και κοινωνίας. Παράδειγμα, πρότυπο ΕΠΑΛ Περάματος, ναυπηγοεπισκευαστική ζώνη. Και μόνο πηγαίνοντας κάποιος εκεί μπορεί να καταλάβει, πώς πρέπει να στοχεύσει, πού πρέπει να εστιάσει». Το ίδιο θα συμβεί σε κάθε γωνιά της χώρας». Αυτά στο TikTok.

Στις 19 Δεκεμβρίου του 2023 ο Πρωθυπουργός μαζί με τον Υπουργό Παιδείας επισκέφτηκαν το πρότυπο ΕΠΑΛ Περάματος. Σε εκείνη την επίσκεψη και στη συζήτηση που ακολούθησε, ο ίδιος ο Πρωθυπουργός δήλωνε: Αντιλαμβάνεστε ότι θα είναι από τα πρώτα -το ΕΠΑΛ Περάματος- που θα μπορέσουν να κουμπώσουν τις μεταρρυθμίσεις που θα κάνουμε και θα ανακοινώσει ο Υπουργός. Θα μπορεί να γίνει αμέσως εδώ ένα ΚΕΚ στο οποίο θα δημιουργηθεί και ένα ΔΙΕΚ, ένα δημόσιο ΙΕΚ. Στην πρώτη φάση θα ιδρύσουμε δημόσιο ΙΕΚ για το Πέραμα με απογευματινό ωράριο και το ΚΕΚ του Περάματος και όλα αυτά θα λειτουργήσουν ουσιαστικά μαζί. Το ΙΕΚ να καλύψει ειδικότητες που δεν υπάρχουν σήμερα στο ΕΠΑΛ, αλλά θα υποστηριχθούν από το εργαστηριακό κέντρο. Για παράδειγμα, στην περίπτωση του ΕΠΑΛ Περάματος η ναυπηγοεπισκευαστική ζώνη αποτελεί μια ξεκάθαρη κατεύθυνση των ειδικοτήτων, που θα αναπτυχθούν στο εν λόγω campus στο οποίο θα ιδρυθεί και ΙΕΚ τους επόμενους μήνες.

Έναν χρόνο μετά, όχι μόνο δεν έχει γίνει τίποτα, αλλά σε πρόσφατη συνέντευξή του ο Υπουργός Παιδείας –πρόσφατη, προ ημερών- προαναγγέλλει και νέο νομοσχέδιο για την επαγγελματική εκπαίδευση, μετά τη μη εφαρμογή των δύο προηγούμενων νόμων. Και, μάλιστα, η εξαγγελία αυτή συνοδεύεται και από μια κυνική παραδοχή της αποτυχίας. Λέει, λοιπόν, ο Υπουργός Παιδείας: Είναι ένας χώρος τον οποίο έχουμε προτεραιοποιήσει και πολύ σύντομα στις επόμενες εβδομάδες θα είμαστε σε θέση να ανακοινώσουμε μια πολύ σημαντική πρωτοβουλία, μια σύμπραξη με τον ιδιωτικό τομέα -αυτά που λέγαμε για τις ευκαιρίες-, τις λεγόμενες ακαδημίες.

Δηλαδή, ποια θα είναι η σύλληψη; Η σύλληψη θα είναι το ότι η επαγγελματική εκπαίδευση δεν έχει πετύχει. Δηλαδή, έχουμε μια Κυβέρνηση από το 2019 -σωστά;- την ίδια. Εσείς μπορεί να μην ήσασταν Υπουργός, αλλά καταλαβαίνω ότι έχετε και την ευθύνη των προηγούμενων. Το 2020, λοιπόν, έγινε η πρώτη μεγάλη μεταρρύθμιση. Δημιουργήθηκε το πλαίσιο. Το 2024 εξειδικεύετε το πλαίσιο. Στην ουσία των πράξεων πότε θα ολοκληρωθεί η μεταρρύθμιση; Πότε θα δημιουργηθούν τα campus; Το 2050; Τι ακριβώς πρέπει να περιμένουμε; Και όταν μιλάτε για χρηματοδότηση, την οποία αναζητείτε από ευρωπαϊκούς πόρους; Βρέθηκαν τελικά οι πόροι; Αν ναι, από πού; Και πόσα χρήματα;

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παραστατίδη.

Παρακαλώ, κυρία Υπουργέ, έχετε τον λόγο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Έχει ενδιαφέρον όλη αυτή η παράθεση λεγομένων του Πρωθυπουργού και του Υπουργού Παιδείας.

Ξεκινάω από το τελευταίο. Τα χρήματα που έχουν εξευρεθεί αφορούν όχι μόνο στη δημιουργία των ΣΑΕΚ, αλλά και την υποστήριξη του δικτύου των γραφείων διασύνδεσης με την αγορά εργασίας, των ΓΕΑΣ. Αυτή τη στιγμή υπάρχει τεχνικό δελτίο, έχει υποβληθεί πρόταση στο ΕΣΠΑ 2021-2027 το οποίο θα προχωρά κανονικά. Έχει παρουσιαστεί και στην Ευρωπαϊκή Επιτροπή και είναι ένα συνολικό σχέδιο που αφορά στην αναβάθμιση του συστήματος επαγγελματικής εκπαίδευσης και κατάρτισης στη χώρα, γιατί αυτό σημαίνει ότι επενδύουμε. Ξέρετε, το είπατε και προηγουμένως σε σχέση με το «έστω στα χαρτιά». Όχι, ο στόχος δεν είναι να κόβουμε κορδέλες και να έχουμε μία δημοσιότητα. Η ουσία είναι από κάτω. Η ουσία είναι αυτό που συμβαίνει εδώ και έναν χρόνο πάνω, ξαναλέω, στον νόμο-πλαίσιο στον οποίο πατήσαμε, τον ν.4763/2020 και εξειδικεύσαμε. Εδώ και έναν χρόνο γίνονται πολύ συστηματικές προσπάθειες χαρτογράφησης όλου του πεδίου, σε όλη την επικράτεια. Έχουν εξευρεθεί οι πόροι όχι μόνο για τη δημιουργία των επιπλέον δομών, δηλαδή των ΣΑΕΚ ή των ΕΣΚ επιπέδου πέντε ή τρία. Έχουμε καινούργιο εργαστηριακό εξοπλισμό, ο οποίος έχει δοθεί με χρήματα του ταμείου ανάκαμψης.

Αυτή τη στιγμή λοιπόν, όπως σας είπα, μιλάμε για μια ποιοτική αναβάθμιση συνολικά της επαγγελματικής εκπαίδευσης και κατάρτισης. Στόχος δεν είναι μόνο οι δομές. Είναι το τι συμβαίνει μέσα. Έχουμε για πρώτη φορά στην ιστορία της επαγγελματικής εκπαίδευσης και κατάρτισης εκατόν τριάντα νέους οδηγούς κατάρτισης, οι οποίοι ξεκίνησαν από τον Σεπτέμβριο αυτόν να είναι σε όλες τις δημόσιες και ιδιωτικές ΣΑΕΚ της χώρας, να είναι στη διάθεση των εκπαιδευτών και των καταρτιζόμενων. Ετοιμάζουμε, στη μεγάλη αυτή πρόταση εξειδίκευσης για το 2024-2027 που είναι ύψους περίπου 40 εκατομμυρίων ευρώ, εκτός από την υποστήριξη του δικτύου των γραφείων διασύνδεσης, σε όλη την επικράτεια, ένα μεγάλο πρόγραμμα το οποίο θα είναι η επιμόρφωση των εκπαιδευτών ενηλίκων, αλλά και όλων των στελεχών που ουσιαστικά συναπαρτίζουν και υποστηρίζουν το σύστημα επαγγελματικής εκπαίδευσης και κατάρτισης. Θέτουμε σε εφαρμογή έναν μηχανισμό on going αξιολόγησης, συνεχούς αξιολόγησης, των οδηγών κατάρτισης, δηλαδή του υλικού που δίνεται στις δημόσιες και ιδιωτικές ΣΑΕΚ της χώρας που και αυτό έχει μια μεγάλη σημασία. Ξέρουμε πολύ καλά ότι η ειδοποιός διαφορά της επαγγελματικής εκπαίδευσης και κατάρτισης και η προστιθέμενη αξία της είναι το ότι μπορεί οι ειδικότητες να αλλάζουν, να έχουμε τροφοδότηση από τις επιχειρήσεις για το τι θέλει η αγορά και αυτό ουσιαστικά εμείς να μπορούμε να το μετασχηματίσουμε ευέλικτα και να το δούμε να αλλάζει, προκειμένου να το παρέχουμε στους καταρτιζόμενους μας. Και αυτό το κάνουμε, επίσης.

Μιλάμε, λοιπόν, για μία συνολική υποστήριξη του συστήματος επαγγελματικής εκπαίδευσης και κατάρτισης. Και ξαναλέω και επιμένω δεν ήταν ποτέ ο στόχος η συγχώνευση δομών. Ο στόχος ήταν πάντα η δημιουργία οικονομιών κλίμακας και κυρίως, με αυτήν την άσκηση σε όλη την επικράτεια είχε τεράστια σημασία για εμάς να δούμε τις αναπτυξιακές δυνατότητες κάθε περιοχής. Και ξέρετε, ο αρχικός σχεδιασμός που μίλαγε για τη συγχώνευση των δομών, άφηνε ανοικτό τελείως το περιθώριο. Γι’ αυτό μιλάμε για την αυξομείωση αν θα είναι όπως είπατε 50 ή 30 ή 100 βάσει των αναγκών που κάθε περιοχή μας δείχνει ότι έχει. Ξαναλέω το Κιλκίς δεν ήταν στα 60 του αρχικού σχεδιασμού, γιατί δεν είχε και τις τρεις δομές. Άρα δεν είχε τις προϋποθέσεις που έθετε ο νόμος. Ωστόσο είναι μια περιοχή με τέτοια βιομηχανική ανάπτυξη, που πραγματικά το ζητάνε οι ίδιες επιχειρήσεις, το ζητάει το επιμελητήριο. Και με αυτούς τους ανθρώπους της αγοράς, εργαζόμενους και εργοδότες, τους κοινωνικούς εταίρους σε μια λογική τριμέριας είμαστε σε πολύ στενή επαφή και πολύ σύντομα θα δείτε, όχι στα χαρτιά, αληθινές τέτοιες δομές και είμαι σίγουρη ότι θα τις χαιρετήσετε με ζέση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Θα συζητηθεί η τρίτη με αριθμό 364/13-1-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υπουργό Προστασίας του Πολίτη με θέμα: «Το μακελειό στους Θρακομακεδόνες και η εγκληματικότητα που καλπάζει στην ανατολική Αττική».

Παρακαλώ, κύριε Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Σας ευχαριστώ, κύριε Πρόεδρε.

Μπαίνω στον πειρασμό, με την ανοχή σας, γιατί άκουσα τις συγχωνεύσεις να χαρακτηρίζονται οικονομίες κλίμακος. Και είναι πολύ ωραίο το επιχείρημα. Το λέω, κυρία Υπουργέ, με την ευκαιρία που είστε εδώ, να πάτε μια βόλτα στο ΕΠΑΛ της Ραφήνας, εκεί που προσπαθούν εκατοντάδες νέες και νέοι να μάθουν μια τεχνική ειδικότητα, απαραίτητη για την κοινωνία και την αγορά και συνωστίζονται σε αίθουσες των είκοσι πέντε, ενώ οι εκπαιδευτικοί στην αρχή της χρονιάς έδιωξαν πάρα πολλά παιδιά γιατί δεν μπορούν να τα καλύψουν. Μάλιστα, στο ΕΠΑΛ Ραφήνας, το 1/3 των μαθητών -σχεδόν υπεράριθμες είναι οι τάξεις- είναι από τα Σπάτα, που είναι δώδεκα χιλιόμετρα μακριά. Θέλω να πω ότι υπάρχει πραγματική ανάγκη για τεχνική εκπαίδευση. Άκουσα ότι προηγήθηκαν οι ανακοινώσεις το 2020 και είστε ακόμη στη χαρτογράφηση. Έχετε καιρό.

Ευχαριστώ πολύ για την ανοχή σας και ευχαριστώ πολύ και την Υπουργό που με άκουσε.

Να έλθω στο θέμα.

Εγκληματικότητα στην ανατολική Αττική. Νομίζω ότι μέχρι να ολοκληρωθεί αυτή η θητεία εγώ θα έρχομαι να σας ρωτάω, κύριε Υπουργέ, και εσείς θα μου λέτε αριθμούς και οι σφαίρες θα σφυρίζουν, όπως έγινε στις 15 Δεκεμβρίου στους Θρακομακεδόνες, σε ένα πολυσύχναστο στέκι, από τα λίγα της περιοχής, όπου εκτελέστηκε εν ψυχρώ ένας άνθρωπος, ένας άλλος βαριά τραυματισμένος μέσα σε οικογένειες και παιδιά, όπως γίνεται σε όλες τις γειτονιές της ανατολικής Αττικής. Μπορεί να μην έχουμε εκτέλεση συμβολαίων θανάτου, αλλά κοιτάξτε, χτες άνοιξα τη δημόσια τηλεόραση σε μια ψυχαγωγική ενημερωτική εκπομπή που είχε θέμα με τίτλο, το δείχνω: «Μπαράζ διαρρήξεων στη Διώνη Πικερμίου, ανάστατοι οι κάτοικοι κάνουν σκοπιές και περιπολίες για να προστατευτούν, πεντακόσιες δεκαέξι χιλιάδες πεντακόσιοι σαράντα εννέα κάτοικοι σύμφωνα με την τελευταία απογραφή της ανατολικής Αττικής, χωρίς υπερβολή ζουν μέσα στην ανασφάλεια»

Καπανδρίτι - Πολυδένδρι: Διαρρήξεις κάθε μέρα. Ένας αστυνομικός της γειτονιάς βάρδια μέχρι τη 1.00΄ το μεσημέρι. Κάθε βράδυ υπάρχει μία διάρρηξη –χθες μίλησα- στο Καπανδρίτι και στο Πολυδένδρι. Και ο αστυνομικός της γειτονιάς τι να κάνει; Ένας είναι. Από κάποια περιοχή της ελληνικής περιφέρειας ήρθε, κάνει περιπολίες μέχρι τη 1.00΄ το μεσημέρι που σχολάει και μετά πιάνουν δουλειά οι διαρρήκτες. Και βγαίνουν οι κάτοικοι να υποκαταστήσουν το έργο της Ελληνικής Αστυνομίας. Υπάρχει πρόβλημα υποστελέχωσης στις τρεις αστυνομικές διευθύνσεις που καλύπτουν την ανατολική Αττική, βορειοανατολική, νοτιοανατολική και δυτική Αττική; Υπάρχουν αστυνομικοί που τους στέλνετε σε μέτρα άλλα; Δηλαδή μεταγωγές ή μέτρα ασφαλείας με αποτέλεσμα να υπάρχει υποστελέχωση; Μήπως θέλει μια επικαιροποίηση αυτός ο θεσμός του αστυνομικού της γειτονιάς; Τι είναι ο αστυνομικός; Να κουβαλάει τις τσάντες των ηλικιωμένων; Ο αστυνομικός είναι για να επιβάλει την τάξη, να προλαμβάνει την εγκληματικότητα. Αν είναι να τον έχουμε στο Καπανδρίτι και στο Πολυδένδρι μέχρι τη 1.00΄ το μεσημέρι και όταν σουρουπώνει να πιάνουν δουλειά οι διαρρήκτες και να βγαίνουν οι κάτοικοι με τα αυτοκίνητα περιπολίες στο Πικέρμι, στο Καπανδρίτι, στο Πολυδένδρι, στο Μενίδι, δεν γίνεται δουλειά.

Κύριε Υπουργέ, σας έχω ζητήσει κάποια στοιχεία και θα παρακαλούσα πάρα πολύ να μας απαντήσετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καραμέρο.

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η διασφάλιση του υψηλότερου επιπέδου απόδοσης των αστυνομικών υπηρεσιών είναι διαρκής επιδίωξη του Υπουργείου Προστασίας του Πολίτη. Αναγνωρίζουμε τις αυξημένες ανάγκες των υπηρεσιών πρώτης γραμμής και της Αττικής, μεριμνάμε για την επαρκή στελέχωσή τους, κάνοντας όσο το δυνατόν καλύτερη και πιο ορθολογική κατανομή του προσωπικού. Θα πρέπει να σας πω ότι στις ετήσιες τακτικές μεταθέσεις -γιατί οι αριθμοί έχουν σημασία- το έτος 2024 προκηρύχθηκαν ενενήντα θέσεις αστυνομικού προσωπικού για τη Γενική Αστυνομική Διεύθυνση Αττικής και δίνεται η δυνατότητα στον Γενικό Αστυνομικό Διευθυντή Αττικής και στους διευθυντές των διευθύνσεων να αποσπούν προσωπικό μέχρι τον βαθμό του Αστυνόμου Α΄ προκειμένου να καλύπτουν κενά και να κάνουν κατανομή του προσωπικού.

Τώρα, για να μιλήσουμε συγκεκριμένα: Επειδή αναφερθήκατε και σε περιστατικά όπως αυτό της 15ης Δεκεμβρίου και σε κάποια άλλα που αναφέρετε στην ερώτησή σας, για το περιστατικό της 15ης Δεκεμβρίου του στην περιοχή των Θρακομακεδόνων -που είχε ως αποτέλεσμα τον θανάσιμο τραυματισμό ενός υπηκόου Αλβανίας και τραυματισμό δύο ακόμα ατόμων- διενεργείται αυτεπάγγελτη προανάκριση. Υπάρχουν έρευνες για τον εντοπισμό και τη σύλληψη των δραστών και είναι σε εξέλιξη.

Για το περιστατικό της 11ης Σεπτεμβρίου στην Αρτέμιδα στο οποίο πάλι αναφερθήκατε σε βάρος έξι αλλοδαπών έγινε προανάκριση, σχηματίστηκε δικογραφία σε βάρος δύο αλλοδαπών, υποβλήθηκε στις 4 Οκτωβρίου στην Εισαγγελία Πρωτοδικών Αθηνών, οι δράστες όμως συνελήφθησαν, οδηγήθηκαν στον ανακριτή, είναι προσωρινά κρατούμενοι και έχουν οδηγηθεί σε σωφρονιστικά καταστήματα. Είναι σημαντικό το ότι συνελήφθησαν οι δράστες επεισοδίου στο οποίο αναφέρεστε στην περιοχή στην οποία αναφέρεστε κι έχει να κάνει και με την αποτελεσματικότητα.

Για το περιστατικό στον Γέρακα στο οποίο επίσης αναφερθήκατε στην ερώτησή σας σε βάρος ενός ημεδαπού πάλι γίνεται προανάκριση και υπάρχουν έρευνες για τον εντοπισμό και τη σύλληψη των δραστών. Η ποινική διαδικασία, όμως, όπως ξέρετε, διέπεται από την αρχή της μυστικότητας. Δεν είναι επιτρεπτή η περαιτέρω γνωστοποίηση στοιχείων της έρευνας.

Όμως, ζητάτε και συγκεκριμένα στοιχεία στην ερώτησή σας σε σχέση με τις περιπολίες που έχουν πραγματοποιηθεί στον Δήμο Αχαρνών. Να σας πω λοιπόν ότι από τις διατεθειμένες αστυνομικές δυνάμεις στον Δήμο Αχαρνών, για να δούμε και την αποτελεσματικότητα και τη συχνότητα, στο δεύτερο εξάμηνο του 2020 στον Δήμο Αχαρνών έχουμε τα εξής συγκεκριμένα: Από τη Διεύθυνση Αστυνομίας Δυτικής Αττικής έχουμε τρεις χιλιάδες τριακόσιες εβδομήντα εποχούμενες περιπολίες, επτά χιλιάδες τετρακόσια ενενήντα τρία οχήματα και δεκαεπτά χιλιάδες οκτακόσιους τριάντα οκτώ αστυνομικούς, μια ειδική δράση με πέντε οχήματα και δεκατρείς αστυνομικούς, τέσσερις αστυνομικές εξορμήσεις με ενενήντα επτά οχήματα και διακόσιους δεκαεννέα αστυνομικούς.

Από τη Διεύθυνση Άμεσης Δράσης Αττικής έχουμε πεντακόσιους σαράντα σταθμούς και συγκεκριμένα ένας σταθμός ανά βάρδια, δηλαδή τρεις σταθμοί ημερησίως και χίλιες εκατόν εβδομήντα επτά Ομάδες ΔΙΑΣ κατά τις ώρες από τις 7.00΄ μέχρι τις 13.00΄, έχουμε τρεις ομάδες ανά βάρδια, δηλαδή εννέα ομάδες σε καθημερινή βάση, καθώς και εκατόν ογδόντα τέσσερα οχήματα κατά τις ώρες από τις 10.00΄ μέχρι τις 6.00΄, δηλαδή ένα όχημα ανά βάρδια.

Θα πρέπει να σας πω περαιτέρω, επειδή ρωτάτε και περισσότερα στοιχεία, ότι πρέπει να ξεκαθαρίσω ότι στοιχεία που αφορούν την οργάνωση, τη διάρθρωση και τη σύνθεση των υπηρεσιών της Ελληνικής Αστυνομίας είναι πληροφορίες που άπτονται ζητημάτων ασφαλείας και δεν μπορούν να γνωστοποιηθούν περαιτέρω.

Ωστόσο, μπορώ να σας δώσω ποσοστά πλήρωσης και να σας πω ότι στην Υποδιεύθυνση Δίωξης και Εξιχνίασης Εγκλημάτων Βορειοανατολικής, Νοτιοανατολικής και Δυτικής Αττικής, που είναι οι περιοχές που αναφερθήκατε όπου αντιμετωπίζουν και μορφές βαριάς εγκληματικότητας στις οποίες αναφερθήκατε στην ερώτησή σας, έχουμε αντίστοιχα ποσοστά κάλυψης 70,97, 71,91 και 85,41.

Θα πρέπει να σας πω επίσης ότι η Γενική Αστυνομική Διεύθυνση Αττικής μεριμνά ώστε να μη δημιουργείται κενό αστυνόμευσης, με μετακινήσεις προσωπικού από άλλες υπηρεσίες, έτσι ώστε να καλύπτονται κενά.

Παράλληλα, για την αστυνόμευση της ανατολικής Αττικής οι αρμόδιες υπηρεσίες της Γενικής Αστυνομικής Διεύθυνσης Αττικής, εκτός από την παράλληλη δραστηριοποίηση επιχειρησιακών μονάδων όπως η ΔΙΑΣ, η ΟΠΚΕ κ.α. διατελούν σε καθημερινή βάση όλο το εικοσιτετράωρο στοχευμένους ουσιαστικούς και συστηματικούς ελέγχους και εξειδικευμένες δράσεις.

Αναγνωρίζουμε όμως επίσης τις αυξημένες υπηρεσιακές ανάγκες και διαρκώς επαναξιολογούμε το ζήτημα των αποσπάσεων και των προσωρινών μετακινήσεων προσωπικού το οποίο είναι ένα μέτρο προσωρινού χαρακτήρα, προκειμένου να ενισχύονται οι μάχιμες υπηρεσίες κατά το δυνατόν και κατά προτεραιότητα.

Στη δευτερολογία μου θα πω και περισσότερα σε σχέση με αυτά που έχετε ρωτήσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, για να μη σας παρερμηνεύσω, στην αρχή της τοποθέτησής σας είπατε ότι εξασφαλίζονται ενενήντα νέες θέσεις για την Αττική; Το έχω σημειώσει σωστά;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ναι, ενενήντα μεταθέσεις το 2024.

**ΓΕΩΡΓΙΟΣ ΚΑΡΑΜΕΡΟΣ:** Μάλιστα, ενενήντα μεταθέσεις το 2024. Κοιτάξτε, η Αττική έχει οκτώ περιφερειακές ενότητες με τέσσερα εκατομμύρια πληθυσμό. Η ανατολική Αττική, για την οποία μιλάμε, που είναι δεκατρείς δήμοι, έχει όπως σας είπα πεντακόσιες είκοσι χιλιάδες κατοίκους. Θεωρείτε εσείς πραγματική ενίσχυση της Αττικής –και να κάνετε την κατανομή των ενενήντα όπως νομίζετε στις περιφερειακές ενότητες- πραγματική ενίσχυση των αστυνομικών δυνάμεων στην ανατολική Αττική, δεδομένου ότι δεν αμφισβητώ τους αριθμούς που είπατε;

Αν πάτε όμως στο Αστυνομικό Τμήμα της Νέας Μάκρης και ρωτήσετε τους αστυνομικούς που κάνουν υπηρεσία θα σας πουν ότι μπορεί να φαίνεται ότι η πληρότητα είναι 70%, όπως αναφέρατε, αλλά -και δεν λέω για το συγκεκριμένο αστυνομικό τμήμα, αλλά γενικά- τρεις είναι οι αποσπάσεις, δύο είναι καθημερινά σε μεταγωγές, ένας λείπει για κάτι άλλο. Είναι πλασματικοί οι αριθμοί, κύριε Υπουργέ.

Δεν έχουμε κάποιον λόγο να ερχόμαστε κάθε έξι μήνες για να γκρινιάζουμε για την εγκληματικότητα στην ανατολική Αττική. Είναι οριζόντιο το πρόβλημα. Υπάρχει ζήτημα. Είναι μια οργάνωση της αστυνομίας στην Αττική η οποία έχει ένα χαρακτήρα συγκεντρωτικό, είναι στο κέντρο. Έχουν αλλάξει οι συνθήκες. Αυξάνεται ο πληθυσμός στις περιοχές, όπως η ανατολική Αττική, αυξάνεται και η εγκληματικότητα και οι αστυνομικές δυνάμεις και η διάταξη η οποία υπάρχει δεν επαρκεί ούτε για τη στελέχωση των αστυνομικών τμημάτων, ούτε όταν κάποιος -και αυτή είναι η αγωνία του- του συμβεί κάτι και καλέσει το «100».

Αν είναι να έρθει το περιπολικό σε 40΄ - 45΄ λεπτά από τον Βαρνάβα στη Λούτσα, από όπου θα το καλέσει, δεν έχει νόημα. Νομίζω ότι θα πρέπει να ξαναδείτε τον σχεδιασμό του. Δεν λέω ότι έχετε κακή πρόθεση και το αναγνωρίζω σε εσάς προσωπικά.

Σας λέω όμως, και το ξέρετε γιατί σας έρχεται διαρκώς, ότι υπάρχει πρόβλημα στην ανατολική Αττική. Έχουμε πανέμορφα χωριά, όμως μας αντιμετωπίζετε σαν χωριά που δεν έχουν ανθρώπινη δραστηριότητα, που δεν έχουν προβλήματα. Το ίδιο συμβαίνει όχι μόνο με την εγκληματικότητα, αλλά και με τις συγκοινωνίες και με τις υποδομές και με τις μεταφορές και με την παιδεία και με μια σειρά άλλων ζητημάτων. Μιλάμε για μια κοινωνία που καλπάζει και η πολιτεία δεν ακολουθεί για να παράσχει αυτά που πρέπει για να υπάρχει ασφάλεια στην προκειμένη περίπτωση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Συνάδελφε, ο αριθμός ενενήντα σε σχέση με τον συνολικό πληθυσμό δεν δείχνει τη σημασία του αριθμού αυτού σε σχέση με το υπόλοιπο προσωπικό που υπηρετεί αλλά και σε σχέση με την κατανομή των δυνάμεων.

Αν δείτε, λοιπόν, πώς μοιράστηκαν οι θέσεις αυτές σε όλη την επικράτεια, θα δείτε ότι έχει δοθεί έμφαση στα μεγάλα αστικά κέντρα και δη στην Αττική.

Θα πρέπει, όμως, να σας πω ότι…

**ΓΕΩΡΓΙΟΣ ΚΑΡΑΜΕΡΟΣ:** Ενενήντα για όλη την Ελλάδα;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ενενήντα από όλες τις μεταθέσεις δόθηκαν για την Αττική. Αυτό, συγκριτικά με τις υπόλοιπες κατανομές, θα δείτε ότι έχει δοθεί η έμφαση εκεί.

Πρέπει, επίσης, να σας πω ότι για την αντιμετώπιση του οργανωμένου εγκλήματος, το οποίο είναι ένα θέμα, γιατί και περιστατικά που αναφέρατε και από αυτά που αναφέρετε στην ερώτησή σας και οι συγκεκριμένες ημερομηνίες περιστατικών έχουν να κάνουν με το οργανωμένο έγκλημα, του οποίου η πολυπλοκότητά του οδηγεί στις απαραίτητες ενέργειες τις οποίες κάναμε, προκειμένου να μεταβάλουμε την οργανωτική δομή της Ελληνικής Αστυνομίας.

Να θυμίσω εδώ ότι η κυβέρνηση ΣΥΡΙΖΑ με το προεδρικό διάταγμα 7/2017 εφάρμοσε μια πολιτική συγχωνεύσεων και στην Αττική. Είναι μία λογική. Εμείς δημιουργήσαμε μια νέα οργανωτική δομή με το προεδρικό διάταγμα 29/2024 και προβήκαμε στην ίδρυση της Διεύθυνσης Αντιμετώπισης Οργανωμένου Εγκλήματος, μιας εξειδικευμένης υπηρεσίας, με αποκλειστικό σκοπό την αντιμετώπιση του σοβαρού και οργανωμένου εγκλήματος, την αντιμετώπιση των εγκληματικών οργανώσεων, των νέων εξελιγμένων μορφών εγκληματικότητας που αναδύονται στη σημερινή εποχή, με σκοπό πάντοτε την ενίσχυση της ασφάλειας των πολιτών.

Η νέα Διεύθυνση ξεκίνησε τη λειτουργία της στις 21-10-2024 και διαρθρώνεται στις εξής υπηρεσίες: Υποδιεύθυνση Δίωξης Ναρκωτικών, Υποδιεύθυνση Δίωξης Εγκλημάτων κατά της Ζωής και της Ιδιοκτησίας, Υποδιεύθυνση Καταπολέμησης Διακίνησης και Εμπορίας Ανθρώπων και Αγαθών, Υποδιεύθυνση Δίωξης Οικονομικών Εγκλημάτων, Υποδιεύθυνση Αντιμετώπισης Οργανωμένης Αθλητικής Βίας, Υποδιεύθυνση Πληροφοριών και Ειδικών Δράσεων και Υποδιεύθυνση Διοικητικής Υποστήριξης. Έτσι αντιμετωπίζουμε όλο το φάσμα της βαριάς εγκληματικότητας. Με το προεδρικό διάταγμα 63/2024 οι Διευθύνσεις Ασφάλειας Αττικής και Θεσσαλονίκης μετεξελίσσονται σε Διευθύνσεις Δίωξης και Εξιχνίασης Εγκλημάτων.

Να έρθω τώρα σε στοιχεία και να δούμε και την αποτελεσματικότητα, το τι έχει κάνει αυτή η υπηρεσία και πόσο σημαντική είναι αυτό το σύντομο χρονικό διάστημα και στην Αττική. Στις περιοχές, λοιπόν, αρμοδιότητας της πρώην Διεύθυνσης Ασφάλειας Αττικής και πλέον της νέας Διεύθυνσης Δίωξης και Εξιχνιάσεων Εγκλημάτων Αττικής έχουμε από το 2020 συγκριτικά με το 2024 μία μείωση 34,76 στις κλοπές και διαρρήξεις, 72,03 στις κλοπές τροχοφόρων και 38,98 στις ληστείες και τις ανθρωποκτονίες.

Τώρα, όμως, θα σας δώσω και ένα άλλο πολύ σημαντικό στοιχείο από τις ετήσιες εκθέσεις για το σοβαρό και οργανωμένο έγκλημα στην Ελλάδα και για τα έτη 2020 με 2023, το 2020 εξαρθρώθηκαν τριακόσιες σαράντα τέσσερις εγκληματικές οργανώσεις, τριακόσιες πενήντα οκτώ το 2021, τριακόσιες σαράντα δύο το 2022, τετρακόσιες είκοσι τέσσερις το 2023 και για το 2024 σας λέω ότι όταν θα βγει η ετήσια έκθεση θα έχει πάνω από πεντακόσιες εγκληματικές οργανώσεις.

Πρέπει, λοιπόν, να σας πω και κάτι ακόμα, για να έρθω στην ανατολική Αττική, σε σχέση και με αυτά τα περιστατικά που αναφερθήκατε. Στοχευμένες αστυνομικές επιχειρήσεις πραγματοποιήθηκαν την Τετάρτη 11 Δεκεμβρίου του 2024 στις περιοχές Αθήνας και Θεσσαλονίκης από Αστυνομικούς της νέας Διεύθυνσης Οργανωμένου Εγκλήματος, στο πλαίσιο εξάρθρωσης εγκληματικών ομάδων Τούρκων υπηκόων στη χώρα μας. Έγιναν έξι έρευνες σε οικίες στην Αθήνα. Συνελήφθησαν οκτώ υπήκοοι Τουρκίας και σε βάρος τους σχηματίστηκαν δικογραφίες για παράβαση της νομοθεσίας για όπλα και ναρκωτικά.

Στο πλαίσιο των ερευνών, παρουσία δικαστικού λειτουργού, κατασχέθηκαν 50 πιστόλια λειτουργικά πλήρως, 1,7 κιλά ινδικής κάνναβης, 38 φυσίγγια των 9 m.m., 12 ρολόγια και κάρτες sim, τηλεφωνικές συσκευές. Επιπλέον, δημιουργήθηκαν έλεγχοι σε καταστήματα στην Αττική και προσήχθησαν είκοσι επτά αλλοδαποί, είκοσι πέντε Τούρκοι, ένας Σύριος, μία υπήκοος Βουλγαρίας και ένας ημεδαπός. Στη Θεσσαλονίκη, επίσης, υπήρχε αντίστοιχη επιχείρηση από την ίδια διεύθυνση, για να δούμε την αποτελεσματικότητά της και δημιουργήθηκαν έξι έρευνες σε οικίες, βρέθηκαν και κατασχέθηκαν tablet, τηλεφωνικές συνδέσεις και δύο υπήκοοι Τουρκίας συνελήφθησαν σε αυτή την επιχείρηση. Σε αυτό, επίσης, το σύντομο χρονικό διάστημα, όλες αυτές οι επιχειρήσεις έγιναν και την ανατολική Αττική και έχουν να κάνουν με επεισόδια και περιστατικά στα οποία αναφερθήκατε.

Είχαμε, επίσης, στις 4-11-2024 πέντε μέλη εγκληματικού δικτύου και κατάσχεση μεγάλου αριθμού πυροβόλων και πολεμικών όπλων στη δυτική Αττική. Μεγάλη αστυνομική επιχείρηση στη δυτική Αττική, πρώην στρατόπεδο «Καποτά», σύλληψη δεκατριών ατόμων στις 27-11-2024 για αδικήματα, ναρκωτικά, όπλα, απομιμητικά προϊόντα, κλοπή καπνικών προϊόντων, μη έκδοση δελτίων ταυτότητας. Και είχαμε και μία εξάρθρωση σημαντική -ενδεικτικά σας λέω- εγκληματικής οργάνωσης στις 20-12-2024, τα μέλη της οποίας δραστηριοποιούνταν στη λαθρεμπορία αλκοολούχων ποτών και νομιμοποίηση εσόδων από εγκληματική δραστηριότητα κατ’ εξακολούθηση.

Είναι κάποια μόνο ενδεικτικά αποτελέσματα της δράσης της καινούργιας υπηρεσίας, η οποία αναπτύσσει τη δράση της στην Αττική και θα έχει θεωρούμε πολύ σημαντικά αποτελέσματα χωρίς αυτό να σημαίνει ότι η μάχη με το έγκλημα σταματά, συνεχίζεται με την καλύτερη δυνατή κατανομή του προσωπικού.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Οι δύο επόμενες ερωτήσεις απευθύνονται προς τον Υπουργό Εργασίας και Κοινωνικής Ασφάλισης.

Ξεκινάμε με την πρώτη με αριθμό 344/8-1-2025 επίκαιρη ερώτηση δεύτερου κύκλου του Βουλευτή Χίου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς την Υπουργό Εργασίας και Κοινωνικής Ασφάλισηςμε θέμα: «Εργατικές Κατοικίες στα Καμπόχωρα της Χίου».

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, με το υπ’ αριθ. 13.529/26-5-1997 συμβόλαιο δωρεάς εν ζωή μεταξύ της Ιεράς Νέας Μονής Χίου και του τότε Οργανισμού Εργατικής Κατοικίας, του οποίου ο καθολικός διάδοχος κατέστη με το ν.4144/2013 ο ΟΑΕΔ, σημερινή ΔΥΠΑ, η πρώτη παραχώρησε στον δεύτερο κτήμα επιφάνειας είκοσι πέντε χιλιάδων τετραγωνικών μέτρων στη θέση Μετόχι της Δημοτικής Ενότητας Καμποχώρων του Δήμου Χίου, προκειμένου να ανεγερθεί εκεί οικισμός εργατικών κατοικιών.

Η εν λόγω παραχώρηση έλαβε χώρα υπό τον όρο της εντός τριετίας επισκευής και αποκατάστασης από τον Οργανισμό Εργατικής Κατοικίας των στην παραχωρούμενη έκταση κειμένων διατηρητέων κτιρίων του Ιερού Ναού Αγίου Πολυκάρπου και του καλούμενου «Διοικητηρίου», οι οποίοι παρέμειναν, όπως συμφωνήθηκε, στην ιδιοκτησία της Ιεράς Μονής Χίου.

Μετά την υπερήμερη ανέγερση των εξήντα εργατικών κατοικιών του προαναφερθέντος οικισμού παραχωρήθηκε το 2007 η χρήση των εν λόγω ακινήτων στους κληρωθέντες δικαιούχους αυτών, δυνάμει των σχετικών συμβολαίων παραχώρησης χρήσης, μέχρι την εκ μέρους του Οργανισμού Εργατικής Κατοικίας μονομερή έκδοση και μεταγραφή του οριστικού τίτλου κυριότητας, οριστικό παραχωρητήριο, το οποίο θα αποτελέσει και την πράξη μεταβίβασης της κυριότητας των εν λόγω ακινήτων από τον Οργανισμό Εργατικής Κατοικίας, σήμερα ΔΥΠΑ, στους δικαιούχους.

Σήμερα, τέλος του 2024, είκοσι επτά χρόνια από τη δωρεά του αγροτεμαχίου, του οικοπέδου στον Οργανισμό Εργατικής Κατοικίας και δεκαεπτά ολόκληρα χρόνια από την παράδοση της χρήσης των ακινήτων του ανεγερθέντος οικισμού στους δικαιούχους, παρά τις επανειλημμένες οχλήσεις και διαμαρτυρίες των τελευταίων, η απαιτούμενη σύσταση οριζόντιων ιδιοκτησιών δεν έχει ακόμα πραγματοποιηθεί, το οριστικό παραχωρητήριο δεν έχει ακόμα εκδοθεί και η μεταβίβαση της κυριότητας ακόμα εκκρεμεί.

Όπως μας ενημέρωσε δε η ΔΥΠΑ την 1η Μαρτίου του 2023 με έγγραφό της στην Ιερά Μητρόπολη Χίου, Ψαρών και Οινουσσών οι απαιτούμενες ενέργειες για την υπό συζήτηση μεταβίβαση δεν μπορούν να ολοκληρωθούν λόγω υφιστάμενης αντιστοιχίας μεταξύ των υλοποιηθέντων ορίων του οικισμού και των καταχωρηθέντων στη βάση του Κτηματολογίου ορίων του γεωτεμαχίου και προϋποθέτουν τη σχετική διόρθωση του ως άνω συμβολαίου δωρεάς. Σήμερα, είκοσι έναν μήνες μετά την ενημέρωση από την ΔΥΠΑ, καμία διαδικασία δεν έχει προχωρήσει.

Παρά την ανωτέρω αμελή και ανεύθυνη στάση της πολιτείας, οι ένοικοι, συνεπείς στις υποχρεώσεις τους συνεχίζουν να καταβάλλουν τον ΕΝΦΙΑ, να ενεργούν αναγκαίες εργασίες συντήρησης και επισκευής στα ακίνητα, των οποίων δεν είναι ιδιοκτήτες. Επιπλέον, επισημαίνεται ότι η εντός τριετίας από την υπογραφή του συμβολαίου συμφωνηθείσα επισκευή και αποκατάσταση των ως άνω διατηρητέων κτιρίων από τον Οργανισμό Εργατικής Κατοικίας ουδέποτε πραγματοποιήθηκε, με τον τελευταίο, τον ΟΕΚ, να επικαλείται ως αιτία της αδιαφορίας και αδράνειάς του την εκ μέρους του παράλειψη να συμπεριλάβει στον προϋπολογισμό του έργου τις δαπάνες για την εν λόγω επισκευή και αποκατάσταση. Σημειώνεται, μάλιστα, ότι η εμφανώς επιδεινωθείσα με το πέρασμα του χρόνου κατάσταση των ως άνω διατηρητέων κτιρίων θέτει σε καθημερινό κίνδυνο τους κατοίκους του οικισμού.

Κατόπιν των παραπάνω, ερωτάσθε, κύριε Υπουργέ: Ποια ακριβώς είναι τα κωλύματα που για δεκαεπτά ολόκληρα χρόνια δεν επέτρεψαν στον Οργανισμό Εργατικής Κατοικίας και εν συνεχεία στον ΟΑΕΔ και τη ΔΥΠΑ που ακολούθησαν, να ολοκληρώσουν τη σύσταση των οριζόντιων ιδιοκτησιών του οικισμού και την έκδοση και μεταγραφή των οριστικών τίτλων μεταβίβασης της κυριότητας των ακινήτων στους ενοίκους; Σε ποιες ενέργειες έχει προβεί η ΔΥΠΑ και οι προκάτοχοί της για την ολοκλήρωση των απαιτούμενων προς την εν λόγω μεταβίβαση ενεργειών; Ποιο είναι το χρονοδιάγραμμα έκδοσης και μεταγραφής των σχετικών τίτλων;

Δεύτερον, για ποιους λόγους αμέλησε είκοσι επτά ολόκληρα χρόνια ο Οργανισμός Εργατικής Κατοικίας και εν συνεχεία ο Ο.Α.Ε.Δ. και η Δ.ΥΠ.Α., που τον δέχτηκαν, να επισκευάσουν και να αποκαταστήσουν τα διατηρητέα κτίρια του Ιερού Ναού του Αγίου Πολυκάρπου και του καλούμενου Διοικητηρίου; Και τέλος, ποιο είναι το χρονοδιάγραμμα συμμόρφωσης με τις σχετικές συμβολαιογραφικές πράξεις;

Ευχαριστώ, κύριε Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μιχαηλίδη.

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, πρώτα από όλα θέλω να σας ευχαριστήσω για την ερώτηση που καταθέσατε, γιατί όντως, όπως το περιγράψατε, είναι ένα χρονίζον ζήτημα, που τρέχει για πάρα πολλά χρόνια και ενέχει έναν ιδιαίτερο κοινωνικό αντίκτυπο στην Χίο και προφανώς απασχολεί πάρα πολύ τους δικαιούχους και σωστά το λέτε ότι είναι πάρα πολλά χρόνια σε εκκρεμότητα. Να θυμίσω ότι ρητώς προβλέπετο μέχρι το 2000 να έχει ήδη ολοκληρωθεί η διαδικασία, όπως προβλεπόταν από το δωρητήριο συμβόλαιο. Είναι μια διαδικασία που έπρεπε να έχει ολοκληρωθεί το 2000.

Ξέρω ότι ασχολείστε και με την ανάδειξη του θέματος και με το ζήτημα αυτό και έχετε εστιάσει στο πρόβλημα και προφανώς, υπάρχει το ενδιαφέρον, όπως υπάρχει κι ένα έντονο ενδιαφέρον και από τον συνάδελφο και συντοπίτη σας τον Νότη Μηταράκη, με τον οποίον και με αυτόν βρισκόμαστε σε άμεση συνεργασία για να λυθεί το ζήτημα και είχε και αλλεπάλληλες συναντήσεις και τον Γενάρη του 2023 και του 2024 και με τον διοικητή της ΔΥΠΑ, αλλά και με τους κατοίκους, για να συμβάλει κι αυτός στην προσπάθεια επίλυσης του προβλήματος που αναδεικνύετε.

Πρώτα απ’ όλα, μιας και εδώ βρισκόμαστε, πράγματι, μέσα από ένα δημιουργικό διάλογο για να βρούμε λύσεις και να προχωρήσουμε, αυτό που ενδιαφέρει τον κόσμο και τους δικαιούχους των εργατικών κατοικιών στη Χίο, είναι να βρούμε λύση στο πρόβλημα. Θέλω σε κάθε περίπτωση, προτού συζητήσουμε τις λύσεις και τις ενέργειες στις οποίες άμεσα θα προχωρήσουμε, να σας διαβάσω και την επίσημη ενημέρωση που έχω από την ΔΥΠΑ, για να ξέρουμε ποια είναι ακριβώς η κατάσταση που αφορά το συγκεκριμένο ζήτημα.

Γνωρίζετε ότι υπάρχουν διάφορα οικιστικά συγκροτήματα τα οποία έχουν εκπονηθεί και έχουν δημιουργηθεί από τον ΟΕΚ. Είναι ο οικισμός «Χίος 1» ο οποίος περιλαμβάνει εβδομήντα οκτώ κατοικίες και οι δικαιούχοι όλοι έχουν οριστικά παραχωρητήρια. Είναι ο οικισμός «Χίος 2» που είχε εκατόν πέντε κατοικίες, ξεκίνησε το 1957, όπου και εκεί υπάρχουν οριστικά παραχωρητήρια. Υπάρχει ο οικισμός «Χίος 4», όπου εκεί περιλαμβάνονται οι εξήντα κατοικίες και είναι το ζήτημα το οποίο αναδεικνύετε. Αυτός περιλαμβάνει εξήντα κατοικίες, τρία καταστήματα και υπάρχει το συγκεκριμένο συμβόλαιο του 1997 σε ένα αγροτεμάχιο με εμβαδό είκοσι πέντε χιλιάδες τετραγωνικά μέτρα στη θέση Μετόχι.

Στο συγκεκριμένο συμβόλαιο, λοιπόν, αναφέρεται ότι το ακίνητο έχει εμβαδόν είκοσι πέντε χιλιάδες, εξαιρέσει του Ιερού Ναού Αγίου Πολυκάρπου και του διοικητηρίου μετά του αυλίου χώρου αυτών και με τα κτίσματα εντός αυτού, τέσσερα ισόγεια, κεραμοσκεπή, κτίσματα, ένα στάβλο με ελενίτ, ένα στάβλο με κεραμοσκεπή, ένα ισόγειο κτήμα, ένα ισόγειο κτίσμα, τρία διώροφα κτίσματα, κεραμοσκεπή κ.λπ..

Τώρα, προσέξτε, κύριε συνάδελφε. Κατόπιν της από 29-6-2022 -πλέον πρόσφατης- τοπογραφικής αποτύπωσης του ακινήτου, διαπιστώνεται αναντιστοιχία ανάμεσα στην υφιστάμενη υλοποίηση στο όριο του οικισμού και του γεωτεμαχίου ιδιοκτησίας ΔΥΠΑ, όπως αυτή τηρείται στη βάση του Εθνικού Κτηματολογίου και τούτον συγκριτικά με την περιγραφή του δωρηθέντος γεωτεμαχίου, όπως αυτή διατυπώνεται στο ως άνω σχετικό συμβόλαιο.

Στη βάση, λοιπόν, του Εθνικού Κτηματολογίου, τα όρια του γεωτεμαχίου ιδιοκτησίας ΔΥΠΑ -με τα στοιχεία τάδε- καταλαμβάνοντας εσφαλμένα, κατά τον τρόπο αυτό, και την έκταση περίπου πεντέμισι στρεμμάτων, που ρητά κατά το ως άνω σχετικό συμβόλαιο, εξαιρείται της αρχής δωρεάν παραχώρησης.

Αντιθέτως, η υλοποίηση του οικισμού προς το βορειοδυτικό άκρο, επεκτάθηκε στη βάση του συνολικού δωρεάν παραχωρούμενου εμβαδού γεωτεμαχίου των είκοσι πέντε στρεμμάτων, ακριβώς σεβόμενη τη ρητή εξαίρεση της επιφάνειας των πεντέμισι στρεμμάτων.

Των ανωτέρω δοθέντων, φαίνεται ότι υπάρχει δυσαρμονία, όπως περιγράψατε, απλά το λέω για να υπάρχει καθαρή εικόνα της νομικής πραγματικότητας και της τεχνικής πραγματικότητας που εμποδίζει να έχουμε μια οριστική επίλυση και θα εξηγήσουμε ακριβώς τι γίνεται.

Υπήρξε, λοιπόν, δυσαρμονία μεταξύ της περιγραφής του δωρηθέντος γεωτεμαχίου στο ως άνω σχετικό συμβόλαιο και της υλοποίησης του οικισμού «Χίος 4», που καθιστά αναγκαία την αποκατάσταση του ιδιοκτησιακού καθεστώτος, ώστε κατόπιν απρόσκοπτα να προβεί η ΔΥΠΑ στην κατάρτιση της σύστασης οριζοντίων ιδιοκτησιών του οικισμού και εν συνεχεία στην έκδοση των οριστικών τίτλων μεταβίβασης της κυριότητας των κατοικιών στους οικιστές.

Υπήρξε ένα έγγραφο της Διεύθυνσης Ακίνητης Περιουσίας και Στεγαστικής Συνδρομής του Μαρτίου του 2023. Ενημερώθηκε η Ιερά Μητρόπολη Χίου, Ψαρών και Οινουσσών για τις αναγκαίες ενέργειες διόρθωσης-συμπλήρωσης του δωρητηρίου συμβολαίου και της δωρεάν παραχώρησης του γεωτεμαχίου για τις περαιτέρω ενέργειες. Η Ιερά Μητρόπολη απάντησε στο έγγραφο αυτό. Αναμένει την ακριβή τήρηση πάντων των όρων των διεμβαλλομένων με το συγκεκριμένο δωρητήριο συμβόλαιο, προκειμένου να ανταποκριθεί στην ικανοποίηση του αιτήματος της ΔΥΠΑ, που αφορά τη διόρθωση-συμπλήρωση του συμβολαίου.

Δεν χρειάζεται να τα διαβάσω όλα. Υπήρξε άμεση απάντηση της μητροπόλεως.

Τώρα αναφέρεται το χρονοδιάγραμμα έκδοσης οριστικών παραχωρητηρίων κατοίκων του οικισμού «Χίος 4». Λέει και κάποιες διευκρινίσεις. Είναι σημαντικό να σας το αναφέρω για να μην υπάρξει πρώτα απ’ όλα κανένας φόβος για τους δικαιούχους, ότι θα αμφισβητηθεί σε καμία περίπτωση το ιδιοκτησιακό καθεστώς, δηλαδή να το ξέρουν οι δικαιούχοι.

Όπως αναφέρθηκε, μετά την υλοποίηση των παραπάνω ενεργειών, εφόσον δηλαδή θα έχει ολοκληρωθεί η αποκατάσταση του ιδιοκτησιακού καθεστώτος, θα ακολουθήσει διαδικασία σύνταξης της σύστασης -λέμε τα συγκεκριμένα στάδια τα οποία θα ακολουθήσουν- οριζόντιων ιδιοκτησιών του εν λόγω οικισμού, με την ολοκλήρωση της οποίας θα εκδοθούν και οι τίτλοι ιδιοκτησίας για τους δικαιούχους του οικισμού.

Σημειώνεται ότι οι δικαιούχοι εργατικών κατοικιών σε οικισμούς με αγορασμένα διαμερίσματα, στους οποίους έχει παραχωρηθεί η χρήση κατοικίας στο προσωρινό παραχωρητήριο, θεωρούνται οιονεί κύριοι αυτής, σύμφωνα με τον ν.4223. Προφανώς είναι υποκείμενα φόρου. Προβλέπεται ότι ο δικαιούχος ακινήτου από το δημόσιο ή τον Οργανισμό Εργατικής Κατοικίας για το χρονικό διάστημα πριν από τη σύνταξη του οριστικού παραχωρητηρίου, εφόσον έχει παραλάβει το ακίνητο, είναι υποκείμενο ΕΝΦΙΑ.

Το λέω επειδή το αναφέρατε στην ερώτηση. Προφανώς, όμως, επειδή είναι οιονεί κύριοι, πρέπει να πληρώσουν. Συνεπώς, παρόλο που δεν έχει παραχωρηθεί στον δικαιούχο η κατοικία με οριστικό παραχωρητήριο, αυτός αντιμετωπίζεται φορολογικά από την πολιτεία ως ιδιοκτήτης, σύμφωνα με τα προαναφερθέντα.

Επισημαίνω, επίσης, ότι σύμφωνα με την κείμενη νομοθεσία ο οργανισμός θα πρέπει να εκδώσει απευθείας τους οριστικούς τίτλους, που κατόπιν ελέγχου των προβλεπόμενων προϋποθέσεων, κρίθηκαν δικαιούχοι. Παρά ταύτα, για λόγους κυρίως τεχνικών εκκρεμοτήτων, όπως αναφέρατε -και σωστά- στην ερώτησή σας, τούτο δεν έχει επισυμβεί μέχρι σήμερα.

Οι εγκατεστημένοι με συμφωνητικά παραχώρησης χρήσης δικαιούχοι του ΟΕΚ, έχουν ήδη κριθεί -και αυτό είναι σημαντικό να το ακούσουν οι ενδιαφερόμενοι- ως δικαιούμενοι στεγαστικού δικαιώματος. Ουσιαστικά με την έκδοση του οριστικού παραχωρητηρίου επικυρώνεται τυπικά και ουσιαστικά η διαβίβαση της κυριότητας της κατοικίας στους εαυτούς και παράλληλα αξιώνεται από την ΔΥΠΑ οριστικά το αναλογούν τίμημα, συμψηφίζοντας τις μέχρι εκείνο το χρονικό σημείο γενόμενες από μέρους τους καταβολές προς εξόφληση της οφειλής τους.

Επίσης, λέει και ότι η τήρηση των συμβατικών υποχρεώσεων που απορρέουν από το ως άνω σχετικό συμβόλαιο του γεωτεμαχίου, εμπίπτει στην αρμοδιότητα της διεύθυνσης κ.λπ..

Οπότε αυτή είναι η καθαρή νομική και τεχνική πραγματικότητα όσον αφορά το ζήτημα αυτό. Θα ακούσω, βεβαίως, αυτά που έχετε να πείτε και σωστά αναδεικνύεται το ζήτημα και μετέπειτα, στην δευτερολογία, για να μην πάρουμε τώρα τον χρόνο, θα σας πω σε τι ενέργειες θα προβούμε άμεσα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ και κύριε Πρόεδρε, επειδή γνωρίζω και τη δική σας ευαισθησία για τη Χίο και για τόσο σοβαρά θέματα, ίσως πάρω μισό λεπτό παραπάνω.

Κύριε Υπουργέ, είναι εμφανής η καλή σας πρόθεση και διάθεση για την εξεύρεση λύσης. Και είναι επίσης εξαιρετικά αισιόδοξο το γεγονός ότι κατανοείτε -και είπατε και εσείς και τα υπηρεσιακά έγγραφα που σας εκχωρήθηκαν- ότι όντως υφίσταται ένα πρόβλημα, όντως χρονίζει ένα πρόβλημα, όντως είναι δίκαιο και πρέπει άμεσα, το συντομότερο εν πάση περιπτώσει να επιλυθεί. Και το πώς φτάσαμε εδώ, εάν έφταιξε και ποιος έφταιξε, δεν έχει σημασία αν είμαστε με καλή πίστη να το τελειώσουμε.

Το θέμα είναι ότι εξήντα οικογένειες, εξήντα δικαιούχοι δεν έχουν την κυριότητα. Ναι μεν οιονεί θεωρούνται, όπως είπατε, ιδιοκτήτες. Αλλά, όπως ξέρετε, και λόγω της εμπειρίας σας και της ιδιότητάς σας, το οιονεί δεν μπορεί να βοηθήσει στο να μεταβιβαστούν παραδείγματος χάριν από γονείς σε παιδιά, να μεταπωληθούν και όλα αυτά τα πράγματα.

Άρα, λοιπόν, υπάρχει ένα ουσιαστικό θέμα. Και υπάρχει και ένα άλλο θέμα που δεν είναι μόνο μία αθέτηση υποχρέωσης του δημοσίου έναντι του δωρητή που είναι η Ιερά Μητρόπολη Χίου, η Ιερά Μονή Χίου, που έπρεπε να γίνει εδώ και είκοσι επτά χρόνια. Είναι και το γεγονός ότι αυτά τα κτίρια που πρέπει να επισκευαστούν, είναι και μια πολιτιστική κληρονομιά της Χίου, του κράτους, της πολιτείας. Άρα λοιπόν δεν είναι κάτι ασήμαντο. Είναι κάτι πολύ σημαντικό.

Αντιλαμβάνεστε λοιπόν ότι αυτό το πράγμα έπρεπε να γίνει. Ταλαιπωρούνται οι άνθρωποι, ανησυχούν, διότι ούτε τις δικές σας γνώσεις έχουν, ούτε τις δικές μου, ούτε άλλων. Έχουν φύγει και από τη ζωή δικαιούχοι. Και πρέπει εν πάση περιπτώσει να τελειώσει το συντομότερο. Γνωρίζω τις ευαισθησίες και τη σοβαρότητά σας και είμαι βέβαιος ότι πολύ γρήγορα θα δώσετε απάντηση.

Πριν κλείσω για να ακούσω τις αισιόδοξες απαντήσεις φαντάζομαι για τους ανθρώπους που μας ακούν και μας βλέπουν, τους δικαιούχους, θέλω να σας πω σε αυτά που αναφερθήκατε ως ένα οικισμοί 1, οικισμοί 2 κ.λπ.. Δεν ξέρω ακριβώς στα χαρτιά σας ποιος είναι ο οικισμός που θα πω τώρα. Θέλω να αναφερθώ σε ένα οικισμό εργατικών κατοικιών στη θέση Βαρβάσι της Χίου. Θα έρθω με νεότερη ερώτησή μου να ρωτήσω το Υπουργείο.

Αυτά στις αρχές της δεκαετίας του ’70 παραχωρήθηκαν, κύριε Υπουργέ, σε άθλια κατάσταση. Είναι κατοικίες που αυτή τη στιγμή, όταν θα έρθετε στη Χίο στην επόμενη επίσκεψή σας, θα πείτε ότι είναι αδύνατον να ζει εδώ μέσα άνθρωπος. Παραχωρήθηκαν, δηλαδή, το 1972-73 και το 1975 κατέρρευσαν. Σκεφτείτε τι κατασκευές ήταν. Πρέπει και εκεί να δώσουμε λύση, αλλά δεν είναι της παρούσης.

Κλείνω με αυτό και περιμένω με ενδιαφέρον την απάντησή σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μιχαηλίδη.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Συνάδελφε, νομίζω σωστά θέσατε τα ζητήματα.

Αυτό που έχει σημασία να σας πω, αφού -όπως έκανα και στην πρωτολογία μου- περιέγραψα πρώτα απ’ όλα τη νομική και την τεχνική πραγματικότητα του συγκεκριμένου ζητήματος και την προσπάθεια που καταβάλλει προφανώς και η ΔΥΠΑ, αλλά και το Υπουργείο Εργασίας και η ίδια η Υπουργός, ώστε να βρεθεί οριστική λύση, θέλω να σας ενημερώσω για τα εξής: Υπήρξε επικοινωνία, επικοινώνησα με τον διοικητή της ΔΥΠΑ τον Σπύρο Πρωτοψάλτη. Εδώ οφείλω να πω ότι γενικά υπάρχουν εκκρεμότητες σε τέτοια ζητήματα προφανώς για πάρα πολλούς λόγους και κυρίως γιατί υπάρχουν τεχνικά ζητήματα. Αλλά ειδικά και για τη Χίο προφανώς έχει την πλήρη εικόνα των προβλημάτων, των δυσκολιών των τεχνικών ζητημάτων που πρέπει να αντιμετωπιστούν. Και λόγω της νομικής πολυπλοκότητας της συγκεκριμένης εκκρεμότητας αυτό που θέλω να σας πω είναι ότι η ΔΥΠΑ έχει δώσει προτεραιότητα στο να λυθεί το συγκεκριμένο ζήτημα. Διότι πράγματι -όπως είπατε- είναι ένα θέμα που μετά από είκοσι χρόνια κοντά, όπως και να το πούμε, υπήρξαν ζητήματα αστοχίες, αβλεψίες και εκ του αποτελέσματος φαίνεται αυτό.

Τώρα μου μετέφερε ο διοικητής τα εξής βήματα, τα οποία ήδη είναι προγραμματισμένα να γίνουν. Η ΔΥΠΑ θα προχωρήσει άμεσα σε ανάθεση ειδικής τεχνικής μελέτης για την αποκατάσταση του Ιερού Ναού Αγίου Πολυκάρπου και του διοικητηρίου μετά του αυλείου χώρου και των λοιπών βοηθητικών κτισμάτων, ό,τι δηλαδή προβλεπόταν από το δωρητήριο συμβόλαιο. Και είναι ούτως ή άλλως προαπαιτούμενα αυτά για να πάμε στο επόμενο στάδιο, το οποίο θα είναι η δημοπράτηση του έργου.

Μετά, λοιπόν, την ολοκλήρωση αυτής της μελέτης θα μπούμε άμεσα στη δημοπράτηση του έργου, ώστε να μπορούν σε κάθε περίπτωση να εκκινήσουν οι απαραίτητες διαδικασίες διόρθωσης περιγραφής του δωρηθέντος γεωτεμαχίου στο σχετικό συμβόλαιο και την αποκατάσταση, όπως είπαμε και πριν και ανέφερα πλήρως τα τεχνικά ζητήματα, του ιδιοκτησιακού καθεστώτος υπέρ της ΔΥΠΑ, ώστε να μπορεί να δρομολογηθεί η κατάρτιση της σύστασης των οριζοντίων ιδιοκτησιών και στη συνέχεια βέβαια η έκδοση των οριστικών τίτλων κτήσης στους δικαιούχους, πράγμα το οποίο είναι ο απώτερος και ο τελικός σκοπός.

Οπότε δηλαδή -το λέω ξεκάθαρα, υπάρχει δέσμευση- άμεσα θα ανατεθεί η μελέτη αυτή, που σας είπα, για να προχωρήσουμε στη δημοπράτηση.

**ΣΤΑΥΡΟΣ ΜΙΧΑΗΛΙΔΗΣ:** Δεν μπορεί παράλληλα να πάνε αυτά, κύριε Υπουργέ;

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Προσέξετε. Αυτό θα γίνει, κύριε συνάδελφε, γιατί υπάρχει υποχρέωση της ΔΥΠΑ να προχωρήσει σε αυτό και προχωράμε άμεσα.

Δεν σας κρύβω ότι βρίσκομαι -είναι γνωστό- σε άμεση επικοινωνία και στενή επαφή με τον Μητροπολίτη Χίου, Ψαρών και Οινουσσών. Θέλω να πω έναν εξαίρετο ιεράρχη, τον κ. Μάρκο, του οποίου το σημαντικό έργο, το κοινωφελές, το κοινωνικό, το ανθρωπιστικό, είναι πραγματικά γνωστό τοις πάσι. Οπότε προϊόντος του χρόνου και της προόδου των τεχνικών φάσεων τις οποίες ήδη σας προανέφερα, θα υπάρξει στενή συνεργασία ώστε να προωθηθεί -και αυτό μπορώ να πω αυτή τη στιγμή- το συντομότερο δυνατό, δηλαδή στο συντομότερο χρονικό διάστημα, η εξεύρεση οριστικής λύσης.

Καταλαβαίνετε ότι είναι μια προσπάθεια ημών πρώτα απ’ όλα, αλλά βεβαίως και της Ιεράς Μητροπόλεως, ώστε επιτέλους μετά από δύο και πλέον δεκαετίες οι δικαιούχοι των εργατικών κατοικιών να αποκτήσουν οριστικά τους τίτλους κτήσης. Είμαστε σε αυτή τη φάση. Οπότε νομίζω ότι πάρα πολύ σύντομα θα έχουμε και τα ανάλογα αποτελέσματα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 267/16-10-2024 ερώτηση του κύκλου αναφορών - ερωτήσεων της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Εργασίας και ΚοινωνικήςΑσφάλισης με θέμα: «Να διασφαλιστούν τα εργασιακά δικαιώματα και τα ικανοποιηθούν τα δίκαια αιτήματα των εργαζομένων σε πλατφόρμες delivery».

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, κατέθεσα τη συγκεκριμένη ερώτηση στις 16 Οκτωβρίου πέρυσι. Δεν απαντήσατε και την επαναδιατυπώνω με βάση τις εξελίξεις για τους εργαζόμενους στις πλατφόρμες delivery.

Κύριε Υπουργέ, πέρα από το ότι είναι δική σας αρμοδιότητα αυτή η υπόθεση που θα αναπτύξω, φαντάζομαι ότι σίγουρα έχετε δει τα παιδιά αυτά να σας φέρνουν στο σπίτι σας όποια ώρα της μέρας τροφή, φαγητό κ.λπ..

Οι πλατφόρμες αυτές έχουν τα τελευταία χρόνια μεγάλη κερδοφορία. Παρ’ όλα αυτά οι αμοιβές, οι συνθήκες εργασίας και ασφάλειας των εργαζομένων επιδεινώνονται όλο και περισσότερο με ευθύνη τόσο των συγκεκριμένων εταιριών -μιλάω για την efood και την Wolt προφανώς- αλλά και του Υπουργείου Εργασίας, που σφυρίζει αδιάφορα. Χρησιμοποιώ αυτόν τον λαϊκό όρο για να πω τα εξής: Γιατί;

Εδώ και ένα χρόνο δεν έχει ακόμη υπογραφεί η συλλογική σύμβαση εργασίας στην efood για τη διασφάλιση των μισθών, των επιδομάτων και συνολικά των όρων εργασίας των μισθωτών και συγχρόνως δεν έχει εξασφαλιστεί η ελάχιστη αμοιβή για τους αυτοαπασχολούμενους.

Δεύτερον, δεν τηρείται η νομοθεσία για την παροχή ατομικού εξοπλισμού στο σύνολο των εργαζομένων ανεξάρτητα από τη σχέση εργασίας. Δηλαδή με απλά λόγια, δεν τους παρέχεται ούτε το απαραίτητο εργαλείο της δουλειάς τους, δηλαδή το κινητό. Είναι σαν να μην δίνουν σε υπάλληλο σε γραφείο, κομπιούτερ.

Τρίτον, δεν τηρείται η νομοθεσία για τα μέσα ατομικής προστασίας στο σύνολο των εργαζομένων, ανεξάρτητα από τη σχέση εργασίας τους, γιατί οι αυτοαπασχολούμενοι πρέπει να πληρώνουν 200 ευρώ, με την υπόσχεση της εταιρείας πως όταν θα λήξει η εργασία τους, θα απολυθούν ή οτιδήποτε, να τους δώσουν πίσω τα λεφτά.

Τέταρτον, δεν υπάρχει πλήρης κάλυψη των εργατικών ατυχημάτων για τους αυτοαπασχολούμενους, δημιουργώντας έτσι πραγματική απειλή για τη ζωή και την ακεραιότητά τους.

Και πέμπτον, οι εργολάβοι δεν καταβάλλουν τη νόμιμη αμοιβή για το σύνολο των ωρών εργασίας, ενώ συχνά δεν καταβάλλουν ασφαλιστικές εισφορές, δώρα Χριστουγέννων, Πάσχα, αδείας και επιδόματα.

Γι’ αυτό λοιπόν, σε αυτό το δυστοπικό τοπίο, εγώ αυτή τη στιγμή σας ρωτώ, επαναδιατυπώνοντας τις πέντε-έξι ερωτήσεις που σας είχα κάνει σε δύο, όπως προβλέπεται, τα εξής: Πώς θα διασφαλίσετε την υπογραφή συλλογικής σύμβασης εργασίας για τους εργαζόμενους στις πλατφόρμες delivery και ελάχιστη αμοιβή ανά ώρα για τους αυτοαπασχολούμενους, καθώς και πώς θα κάνετε την πλήρη κάλυψη σε περιπτώσεις εργατικών ατυχημάτων για το σύνολο των εργαζομένων delivery, ανεξάρτητα από τη σχέση εργασίας που έχουν;

Δεύτερη ερώτηση: Θα γίνουν εκτεταμένοι έλεγχοι για την εφαρμογή της εργατικής νομοθεσίας στην παροχή μέσων ατομικής προστασίας και συνολικά ατομικού εξοπλισμού και δεύτερον για την αντιμετώπιση των φαινομένων μαύρης εργασίας, και απλήρωτης και ανασφάλιστης, που είναι οι εργαζόμενοι μέσω εργολάβων;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Φωτίου.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κυρία συνάδελφε, σας ευχαριστώ επίσης πολύ για την ερώτηση, γιατί πραγματικά θίγετε σημαντικά ζητήματα για έναν κλάδο που αντιμετωπίζει πολλές προκλήσεις -αυτή είναι η αλήθεια- και προβλήματα προφανώς και μου δίνετε τη δυνατότητα να παραθέσω τις πρωτοβουλίες που έχουμε πάρει ως Κυβέρνηση τα τελευταία χρόνια αλλά και ως Υπουργείο Εργασίας ειδικά, γύρω από τα ζητήματα που αναδεικνύετε. Μέσα από ένα δημιουργικό πλαίσιο διαλόγου θα έλεγα να αξιολογήσουμε τη συνολικότερη διάσταση για το ποιες πρωτοβουλίες θα πρέπει να αναληφθούν.

Οπότε, κυρία συνάδελφε, για να απαντήσω όσο μπορώ γρήγορα -και αν δεν μπορέσω να το κάνω, θα συνεχίσω και στη δευτερολογία μου- στα συγκεκριμένα ερωτήματα που θέσατε. Το πρώτο ερώτημα αφορά τη σύναψη συλλογικών συμβάσεων για τη συγκεκριμένη κατηγορία εργαζομένων. Θέλω να αναφερθώ συνοπτικά σε ορισμένα στοιχεία, τα οποία νομίζω ότι είναι κρίσιμο να τα γνωρίζουν βεβαίως οι φίλοι που μας ακούν -κι εσείς τα ξέρετε πάρα πολύ καλά.

Στη χώρα μας εδώ και πολλές δεκαετίες, ήδη από το 1990, κυρία Φωτίου, οι συλλογικές διαπραγματεύσεις με σκοπό τη σύναψη συλλογικών συμβάσεων εργασίας για όλους τους εργαζομένους, είτε σε κλαδικό, είτε σε επιχειρησιακό, είτε σε ομοιοεπαγγελματικό επίπεδο, το ξέρετε ότι είναι ελεύθερες. Αυτό σημαίνει ότι το κράτος και η εκάστοτε κυβέρνηση οφείλει, προφανώς, αρχικώς να απέχει από οποιαδήποτε παρέμβαση στις διαπραγματεύσεις που κάνουν μεταξύ τους οι οργανώσεις εργαζομένων και εργοδοτών ή οι μεμονωμένοι εργοδότες.

Τι όμως οφείλουμε να κάνουμε -και σωστά το θέτετε; Οφείλουμε να προωθούμε τις ελεύθερες διαπραγματεύσεις με κάθε τρόπο, δηλαδή να δημιουργήσουμε ένα θεσμικό περιβάλλον το οποίο και θα ανταποκρίνεται στις διαχρονικές εξελίξεις στην κοινωνία και την τεχνολογία, ώστε κανένας εργαζόμενος να μην στερείται του δικαιώματος συλλογικής διαπραγμάτευσης των όρων αμοιβής και εργασίας.

Θα ήθελα σε αυτό το σημείο να σας πω τι ακριβώς έχει ήδη κάνει και τι προγραμματίζει να κάνει η Κυβέρνησή μας για την προώθηση των συλλογικών διαπραγματεύσεων εν γένει, αλλά και ειδικά για τις συλλογικές διαπραγματεύσεις των εργαζομένων στις πλατφόρμες διανομής προϊόντων, σε αντιστοιχία με τα σημεία που σας ανέφερα προηγουμένως. Ειδικά για τους εργαζόμενους στις πλατφόρμες και για όσους δεν θεωρούνται, με βάση αντικειμενικά κριτήρια, που προσδιορίσαμε πρώτη φορά στον νόμο, ότι έχουν εξαρτημένη σύμβαση εργασίας, είναι δηλαδή γνήσια αυτοαπασχολούμενοι μη μισθωτοί, θεσπίσαμε, πρώτοι στην Ευρώπη και προτού η Ευρωπαϊκή Ένωση ασχοληθεί επιστάμενα με το ζήτημα των εργαζομένων στις πλατφόρμες, σημαντικότατα δικαιώματα συλλογικής φύσεως για τους εργαζομένους αυτούς.

Πρώτα από όλα, κυρία συνάδελφε, το δικαίωμα να συστήνουν επαγγελματικές οργανώσεις συνδικαλιστικού χαρακτήρα, αντίστοιχες με τις συνδικαλιστικές, με σκοπό την προώθηση των επαγγελματικών τους συμφερόντων και δεύτερον, φυσικά το δικαίωμα να απεργούν όπως και οι συνάδελφοί τους μισθωτοί.

Τρίτον και πολύ σημαντικό, κατοχυρώσουμε το δικαίωμά τους να συνάπτουν συλλογικές συμφωνίες, συμβάσεις ουσιαστικά, με περιεχόμενο όρους αμοιβής και εργασίας ευνοϊκότερους από τους ατομικούς όρους. Αυτό, όπως ξέρετε πολύ καλά, έγινε με τον ν.4808/2021, που βεβαίως εσείς υπό μία έννοια ασκήσατε πολύ έντονη κριτική και το πολεμήσατε.

Θα ήθελα ακόμη να υπογραμμίσω ότι έχουμε θέσει στη διάθεση των συνδικαλιστικών οργανώσεων, στο πληροφοριακό σύστημα «ΕΡΓΑΝΗ», το οποίο και ενισχύουμε διαρκώς, ώστε να αντλούν από εκεί όσα στοιχεία και δεδομένα κρίνουν οι ίδιες οι οργανώσεις κρίσιμα για να διεξάγουν καλόπιστες και αποτελεσματικές διαπραγματεύσεις. Το ίδιο πράττουμε και με τις υπηρεσίες της Ανεξάρτητης Αρχής Επιθεώρησης Εργασίας, οι οποίες βρίσκονται στη διάθεσή τους και αυτές, τόσο σε επίπεδο παροχής πληροφόρησης -το έχω πει πάρα πολλές φορές- που είναι πολύ σημαντικό, όσο βεβαίως και στο λεκτικό, όταν χρειάζεται και απαιτείται.

Δίνουμε τη δυνατότητα και στις συλλογικές οργανώσεις των ανεξάρτητα απασχολουμένων να προσφύγουν στις υπηρεσίες συμφιλίωσης, μεσολάβησης και διαιτησίας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τέλος, επειδή κάνατε αναφορά και στην Οδηγία της Ευρωπαϊκής Ένωσης για επαρκείς κατώτατους μισθούς, την οποία και ενσωματώσαμε τον Δεκέμβρη με τον ν.5163/2024, να σας ενημερώσω ότι η Κυβέρνηση, σε συνεργασία με τους κοινωνικούς εταίρους και με τα κόμματα, όπως ήδη έχω πει -το έχει αναφέρει η Υπουργός- θα προετοιμάσουμε και θα καταρτίσουμε ένα ολοκληρωμένο σχέδιο δράσης για την προώθηση των συλλογικών διαπραγματεύσεων.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Όσον αφορά το δεύτερο ζήτημα, θα ήθελα να κάνω μια διευκρίνιση για να ολοκληρώσω και το δεύτερο ζήτημα, γιατί είναι πολλά τα ερωτήματα και είναι και πολύ ενδιαφέροντα τα ερωτήματα και απασχολούν πάρα, πάρα πολύ κόσμο.

Θέλω πολύ γρήγορα, κυρία συνάδελφε, να σας πω για το δεύτερο θέμα, όπου πράγματι θα αναφερθώ πρώτα από όλα στον ν.4611/2019, τον οποίον νομοθετήσατε, και συγκεκριμένες διατάξεις του άρθρου 56. Ρυθμίζονται ειδικότερα ζητήματα υγείας και ασφάλειας στην εργασία των εργαζομένων που κατά την εκτέλεση της εργασίας τους χρησιμοποιούν μοτοποδήλατο ή μοτοσυκλέτα για τη μεταφορά ή διανομή προϊόντων. Να εξειδικεύσω βέβαια -το ξέρετε κι εσείς- ότι ο ν.4611/2019 αφορά και προστατεύει μόνο τους εργαζόμενους με μισθωτή απασχόληση.

Τι έγινε με τον ν.4808/2021 και με το άρθρο 71; Μια καινοτομία, κάτι πολύ σημαντικό. Διότι προβλέψαμε για πρώτη φορά να εφαρμόζεται αναλογικά η προστασία του ν.4611/2019 για τα θέματα υγείας και ασφάλειας, όχι μόνο στους μισθωτούς, αλλά και στους παρόχους υπηρεσιών που είναι φυσικά πρόσωπα και συνδέονται με τις ψηφιακές πλατφόρμες και σε όσους έχουν σύμβαση ανεξάρτητων υπηρεσιών και σε όσους έχουν σύμβαση έργου.

Το πιο σημαντικό είναι ότι κατ’ εξουσιοδότηση των ανωτέρω νόμων εκδώσαμε την 72555 κοινή υπουργική απόφαση «Ασφάλεια και υγεία κατά τη διανομή και μεταφορά προϊόντων», σύμφωνα με την οποία ο εργοδότης-ψηφιακή πλατφόρμα υποχρεούται να λαμβάνει όλα τα αναγκαία μέτρα, ώστε τα οχήματα να είναι κατάλληλα, προσαρμοσμένα και συντηρημένα προκειμένου να εξασφαλιστεί η ασφάλεια και η υγεία, να παρέχει στους εργαζομένους που χρησιμοποιούν μοτοποδήλατο…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε παρακαλώ, γιατί ήδη έχουμε φτάσει τα έξι λεπτά. Αφήστε τα για τη δευτερολογία σας.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ωραία. Δεν υπάρχει κανένα πρόβλημα, ολοκλήρωσα, κύριε Πρόεδρε.

Μόνο -το γνωρίζετε πάρα πολύ καλά- έλεγα για το ποια μέτρα ασφαλείας και τι νομοθετήσαμε, το οποίο καλύπτει απόλυτα βεβαίως τους συγκεκριμένους απασχολούμενους, αλλά θα τα πούμε και συνέχεια και για τα υπόλοιπα ερωτήματα

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Καραγκούνη.

Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κύριε Υπουργέ, ή δεν έχω καταλάβει καλά ή ζούμε σε άλλη χώρα. Όλα αυτά που έχετε κάνει δήθεν, αφήνουν εντελώς ακάλυπτους τους αυτοαπασχολούμενους, οι οποίοι αυτήν τη στιγμή, όπως σας είπα, ακόμη και για τον εξοπλισμό τους πληρώνουν σε αυτές τις πλατφόρμες 200 ευρώ από την τσέπη τους, για να τα πάρουν όταν θα απολυθούν. Ένα το κρατούμενο, εκτός κι αν δεν το ξέρετε.

Δεύτερον, τα ατυχήματά τους. Εμείς σας λέμε ότι οι εταιρείες παραβιάζουν τη νομοθεσία. Ήμουν σαφής σε αυτό και σας ρωτάω τι κάνετε. Τι μου λέτε; Τη νομοθεσία; Δεν έχω καταλάβει.

Ξέρετε ότι οι αυτοαπασχολούμενοι διανομείς έχουν εργατικά ατυχήματα χωρίς κάλυψη. Το ξέρετε ή δεν το ξέρετε; Σε αυτές τις πλατφόρμες. Και όπως σας είπα δεν τους δίνεται ο εξοπλισμός εργασίας.

Σας είπα όμως ότι οι πλατφόρμες ντελίβερι έχουν τεράστια κερδοφορία. Να τα πω και με νούμερα, για να το καταλάβουμε. Η efood το 2022 είχε καθαρά κέρδη 26,9 εκατομμύρια και το 2023 είχε 34,4 εκατομμύρια, δηλαδή καθαρή αύξηση κερδοφορίας 28%. Για κάθε 5 ευρώ που εισπράττει η efood το 1 είναι καθαρό κέρδος. Και οι δύο εταιρείες, efood και Wolt, τη στιγμή που τα κέρδη τους αυξάνονταν ραγδαία και επεκτείνονταν μάλιστα και σε παράδοση άλλων ειδών -έχετε μάθει ότι τώρα το βράδυ θα φέρνουν και τα τσιγάρα σπίτι σας- συμπιέζουν περαιτέρω τους μισθούς και τα εργασιακά δικαιώματα. Θεωρείτε υγιή επιχειρηματικότητα μια εταιρεία να αυξάνει τα κέρδη της και να μειώνει μισθούς και να καταργεί δικαιώματα;

Ακόμα δεν έχει υπογραφεί η συλλογική σύμβαση εργασίας για την efood, εδώ και έναν χρόνο, όπως σας είπα. Τι μου λέτε; Τι καλά τα κάνατε με τις συλλογικές συμβάσεις εργασίας; Τι μου λέτε; Τι θα γίνει με τον ΟΜΕΔ; Παρενέβη ο ΟΜΕΔ; Εδώ έχουμε πρόβλημα, γιατί είναι προφανές ότι δεν συμφωνούν οι εργοδότες με τους εργαζόμενους. Και; Τι έγινε με τον ΟΜΕΔ; Τους καλεί μήπως ο ΟΜΕΔ τις επόμενες μέρες κάτι να συζητήσει, τι συμβαίνει; Εγώ δεν ξέρω. Μήπως ξέρετε εσείς; Να μου το πείτε τουλάχιστον τώρα, γιατί ξέρετε ότι ο ΟΜΕΔ παίζει κρίσιμο ρόλο στην υπογραφή συλλογικών συμβάσεων εργασίας.

Ομοίως, με τους νόμους που ψηφίσατε έχετε ακυρώσει στην πραγματικότητα τον ΟΜΕΔ και το ξέρετε αυτό. Γι’ αυτό έχουν περιοριστεί δραματικά οι υπογραφές συλλογικών συμβάσεων εργασίας. Μέσα στο 2024 έληξαν είκοσι τέσσερις συλλογικές συμβάσεις εργασίας και δεν ανανεώθηκαν, ενώ με τον νόμο της ενσωμάτωσης της ευρωπαϊκής Οδηγίας υποσχεθήκατε ότι μέσα σε ένα-δυο χρόνια, άμα θες, θα φτάσουμε να καλύπτουμε τουλάχιστον το 80% των συμβάσεων εργασίας με συλλογικές συμβάσεις εργασίας. Τουλάχιστον! Εδώ πέρα σας λέω τα νούμερα και είναι συγκλονιστικά.

Κατέθεσα πριν λίγες μέρες στο Υπουργείο σας -και θα το δείτε σύντομα- ότι ο ΟΜΕΔ μετά την απομάκρυνση έμπειρων και καταξιωμένων μεσολαβητών δεν λειτουργεί. Γι’ αυτό σας καλώ να ενισχύσετε τον ΟΜΕΔ και τώρα να παρέμβετε για να υπογράψουν οι εργαζόμενοι στις πλατφόρμες τις συλλογικές συμβάσεις.

Σας είπα ότι οι εργαζόμενοι…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΘΕΑΝΩ ΦΩΤΙΟΥ:** Τελειώνω. Και ο Υπουργός μίλησε επτά λεπτά πριν.

Λοιπόν, σας είπα ότι οι εργαζόμενοι με μπλοκάκι -οι αυτοαπασχολούμενοι που λέτε συνέχεια- στις πλατφόρμες δεν καλύπτονται σε περίπτωση εργατικού ατυχήματος. Το ξέρετε ή δεν το ξέρετε; Το ένα είναι αυτό.

Δεύτερον, τα σωματεία των εργαζομένων καταγγέλλουν ότι οι εταιρείες με μονομερείς αποφάσεις τους προσπαθούν να αναγκάσουν τους εργαζόμενους να παραιτηθούν για να καλύψουν τις θέσεις τους με εργολαβικούς εργαζόμενους. Για παράδειγμα, η efood αποφάσισε να μη διαμορφώνουν οι μισθωτοί εργαζόμενοι μόνοι τους τα προγράμματα εργασίας, όπως γινόταν μέχρι σήμερα, το οποίο ήταν το δέλεαρ που έδινε η εταιρεία στους εργαζόμενους -«ελάτε να δουλέψετε εδώ, θα διαμορφώσετε μόνοι σας το πρόγραμμα εργασίας σας»- για να πηγαίνουν να δουλεύουν με χαμηλούς μισθούς και με τέτοιες φοβερές συνθήκες εργασίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Φωτίου.

**ΘΕΑΝΩ ΦΩΤΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Περάσατε τα πέντε λεπτά.

**ΘΕΑΝΩ ΦΩΤΙΟΥ:** Ε, ναι, πέρασα τα πέντε λεπτά και ο Υπουργός πριν τα επτά. Τι να κάνουμε;

Το ερώτημα, λοιπόν, είναι τι κάνει το Υπουργείο για να εμποδίσει την πολιτική των εταιρειών αυτών και την αλλαγή των εργασιακών σχέσεων που επιχειρείται προς το χειρότερο. Δεύτερον, πόσοι σχετικοί έλεγχοι έχουν γίνει, κύριε Υπουργέ, μέχρι σήμερα στους εργολάβους και ποιες κυρώσεις έχουν επιβληθεί.

Άρα επαναλαμβάνω τα ερωτήματά μου και τελειώνω.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται να τα επαναλάβετε, τα έχει ακούσει ο Υπουργός.

**ΘΕΑΝΩ ΦΩΤΙΟΥ:** Τα έχει ακούσει.

**ΠΡΟΕΔΡΕΥΩΝ (Βασίλειος Βιλιάρδος):** Ναι, βέβαια.

**ΘΕΑΝΩ ΦΩΤΙΟΥ:** Εντάξει, λοιπόν, να δω στα ερωτήματα τι θα απαντήσει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Έχετε τον λόγο, κύριε Υφυπουργέ.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μάλλον, κυρία συνάδελφε, δεν καταλάβατε αυτό που σας λέω.

Πρώτα απ’ όλα, δημιουργήσαμε νομοθετικό πλαίσιο που δεν υπήρχε. Μέχρι το 2019 δεν υπήρχε κανένα πλαίσιο. Ήρθαμε εμείς και το εξειδικεύσαμε και συμπεριλάβαμε όσους δουλεύουν στις συγκεκριμένες πλατφόρμες. Δεν ακούσατε τι σας είπα.

Πόσοι είναι οι έλεγχοι; Να σας τους διαβάσω; Να σας τους διαβάσω λοιπόν. Ακούστε. Συνολικά έχουν γίνει 72.018 έλεγχοι. Λέω συνολικά τα στοιχεία της Ανεξάρτητης Αρχής Επιθεώρησης Εργασίας, γιατί συμπεριλαμβάνει όχι μόνο για την υγεία και την ασφάλεια…

**ΘΕΑΝΩ ΦΩΤΙΟΥ:** Για τους ντελίβερι;

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Προφανώς μέσα είναι και οι ντελίβερι.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν κάνουμε συζήτηση.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Όχι για τους ντελίβερι, λέω συνολικά. Υπάρχουν και για τους ντελίβερι. Είναι πάρα-πάρα πολλοί οι έλεγχοι, πάρα πολλοί. Και όχι μόνο αυτό, σας λέω συνολικά ότι αφορούν και τις εργασιακές σχέσεις και την υγεία και την ασφάλεια.

Κατ’ αρχάς, όλοι οι έλεγχοι είναι 72.018, 16.777 κυρώσεις, 45 εκατομμύρια πρόστιμα. Αυτά είναι για το 2024, το οποίο δεν έχει κλείσει ακόμα. Πείτε μου πότε άλλοτε είχαν γίνει τέτοιοι έλεγχοι, πότε. Πείτε μου. Βρείτε όλα τα στοιχεία των προηγούμενων ετών, για να δείτε ότι είναι οι περισσότεροι έλεγχοι που έχουν γίνει ποτέ. Προφανώς αφορά και την υγεία και την ασφάλεια. Για την υγεία και την ασφάλεια είναι συγκεκριμένα 23.075 έλεγχοι. Προσέξτε, έως τον Οκτώβριο του 2024. Μένει ακόμα…

**ΘΕΑΝΩ ΦΩΤΙΟΥ:** Μου λέτε όλο για τους ελέγχους.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ακούστε με λίγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, σας παρακαλώ. Δεν γίνεται έτσι συζήτηση και το ξέρετε.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κυρία Φωτίου, ακούστε. Αν θέλετε, μιλήστε μόνο εσείς.

Σας λέω ότι, πρώτα απ’ όλα, βάλαμε νομοθετικό κανονιστικό πλαίσιο που δεν υπήρχε. Το οριοθετήσαμε, γιατί πριν δεν υπήρχε και δεν τους κάλυπτε τους ανθρώπους αυτούς.

Τώρα πάμε σε ελέγχους και σας εξηγώ πόσοι είναι οι έλεγχοι και ειδικά για την υγεία και την ασφάλεια -που αφορά και τους ντελίβερι, που είναι πάρα-πάρα πολλοί οι έλεγχοι προφανώς- μόνο μέχρι τον Οκτώβρη του 2024 σας λέω ότι έχουν γίνει 23.075 έλεγχοι. Έχουν επιβληθεί 3.332 κυρώσεις και πρόστιμα που φτάνουν τα 4 εκατομμύρια και δεν έχει κλείσει ο χρόνος. Μέσα, λοιπόν, σε αυτές τις κυρώσεις που σας ενδιαφέρει είναι για τους ντελίβερι και είναι πάρα-πάρα πολλοί οι έλεγχοι, τη στιγμή που παλιά δεν γίνονταν τόσοι έλεγχοι και κυρίως δεν υπήρχε κανονιστικό πλαίσιο για να τους συμπεριλάβει. Εμείς το κάναμε αυτό. Τουλάχιστον αναγνωρίστε το μας αυτό.

Πάμε τώρα παρακάτω. Ασφαλιστική κάλυψη. Τώρα δεν ξέρω τι χρόνο θα έχω, κύριε Πρόεδρε, θα προχωρήσω και όσο μπορέσω θα απαντήσω.

Έρχομαι στο άρθρο 55 του ν.4387/2016. Τώρα θα σας αναφέρω για την ασφαλιστική τακτοποίηση που αφορά τους υπεργολάβους και αυτούς που θα πρέπει να ασφαλιστούν. Στην ασφάλιση του eΕΦΚΑ υπάγονται υποχρεωτικά από 1-1-2017 τα πρόσωπα που μέχρι την ημερομηνία αυτή υπάγονταν στην ασφάλιση των φορέων, τομέων, κλάδων και οργανισμών που εντάχθηκαν στον e-ΕΦΚΑ. Οι ανωτέρω ασφαλισμένοι εξακολουθούν να διέπονται από τις διατάξεις της νομοθεσίας των ενταχθέντων στον e-ΕΦΚΑ, εκτός όσων ορίζεται με τις διατάξεις του ν.4387/2016.

Με την παράγραφο 1 του άρθρου 32 του νόμου αυτού, όπως τροποποιήθηκε και ισχύει, ορίζεται ότι οι διατάξεις που αφορούν την υπαγωγή στην ασφάλιση για παροχές ασθένειας σε χρήμα, καθώς και το είδος, η έκταση, το ύψος, τα δικαιούχα πρόσωπα και η διαδικασία χορήγησης των παροχών σε χρήμα των εντασσόμενων στον e-ΕΦΚΑ φορέων, τομέων, κλάδων και οργανισμών εξακολουθούν να ισχύουν ως ίσχυαν κατά την έναρξη ισχύος του νόμου αυτού.

Με το άρθρο 19 της υπουργικής απόφασης του 1999 που ισχύει ορίζεται ότι σε περίπτωση πρόσκαιρης ανικανότητας για την άσκηση του επαγγέλματος που οφείλεται σε βίαιο συμβάν που επήλθε μετά την εγγραφή του ασφαλισμένου στην ασφάλιση του πρώην ΟΑΕΕ κατά την άσκηση του επαγγέλματος ή εξ αφορμής αυτού εργατικό ατύχημα καταβάλλεται στον παθόντα χρηματικό επίδομα, ανεξάρτητα αν η επιχορήγηση του ασφαλισμένου εξακολουθεί να λειτουργεί. Για τη λήψη του επιδόματος η διάρκεια της ανικανότητας πρέπει να υπερβαίνει τις τριάντα ημέρες, σύμφωνα με την απόφαση υγειονομικής επιτροπής. Το επίδομα εργατικού ατυχήματος καταβάλλεται για όσο χρόνο ο παθών κρίνεται ανίκανος από την υγειονομική επιτροπή να ασκήσει το επάγγελμά του μέχρι τους τέσσερις μήνες κατ’ ανώτατο όριο.

Με την υπουργική απόφαση του 2011, άρθρο 19 του Κανονισμού του Κλάδου Υγείας του ΟΑΕΕ, και το επίδομα λόγω εργατικού ατυχήματος χορηγείται εφόσον ο ασφαλισμένος είναι ταμειακά ενήμερος και την ημέρα του ατυχήματος.

Με εγκύκλιο του Υπουργείου Εργασίας του 2020 το είδος της απασχόλησης των διανομέων προϊόντων μέσω πλατφόρμας ανάλογα με τη φύση και τα χαρακτηριστικά της κατά περίπτωση παρεχόμενης εργασίας ή υπηρεσίας μπορεί να προσιδιάζει είτε στη φύση και στα χαρακτηριστικά της εξαρτημένη σχέση εργασίας, οπότε τα πρόσωπα αυτά υπάγονται στο ασφαλιστικό καθεστώς του e-ΕΦΚΑ, είτε στη φύση και τα χαρακτηριστικά της παροχής ανεξάρτητων υπηρεσιών ως ελευθέρου επαγγέλματος, όποτε τα πρόσωπα αυτά υπάγονται στο ασφαλιστικό καθεστώς του e-ΕΦΚΑ.

Πιο συγκεκριμένα, και για το υπό εξέταση θέμα, λαμβάνοντας υπ’ όψιν και την απάντηση του δικαστηρίου της Ευρωπαϊκής Ένωσης, το είδος της σύμβασης εργασίας -και κλείνω, κύριε Πρόεδρε- όσων απασχολούνται στη διανομή προϊόντων προσιδιάζει στη φύση και τα χαρακτηριστικά της εξαρτημένης εργασίας και πάντως δεν είναι συμβατή με την αμοιβή των εν λόγω εργαζομένων με παραστατικό περιεχόμενων υπηρεσιών, το οποίο ενδείκνυται σε συγκεκριμένες περιπτώσεις εντελώς ευκαιριακού και περιστασιακού χαρακτήρα.

Σε κάθε περίπτωση, οι ελεγκτικοί μηχανισμοί είναι αρμόδιοι -και αυτό γίνεται, σας το εξήγησα πριν- να ελέγξουν τα πραγματικά περιστατικά της κάθε περίπτωσης ξεχωριστά και βάσει αυτών να κρίνουν τον προσήκοντα τρόπο αμοιβής και ασφάλισης, δηλαδή πώς καλύπτονται οι ασφαλισμένοι αυτοί. Υπάρχουν οι διατάξεις του νόμου, σας τους ανέφερα και προφανώς προς αυτήν την κατεύθυνση κινούμαστε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη δεύτερη με αριθμό 343/8-1-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας, με θέμα: «Διασφάλιση του νερού ως δημόσιο αγαθό: Συνέχιση της παροχής υπηρεσιών υδροδότησης με ασφάλεια, καθολικότητα, υψηλή ποιότητα και προσιτές τιμές».

Έχετε τον λόγο, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, συμφωνούμε όλοι ότι βρισκόμαστε σε μια εποχή οξυμμένης κλιματικής κρίσης, με πάρα πολλές εκφάνσεις. Μία από τις πιο σοβαρές από αυτές, που επηρεάζει και ευθέως τη χώρα μας, είναι το φαινόμενο της λειψυδρίας, με αντίστοιχα πολύ σοβαρές συνέπειες, προεκτάσεις και επιπτώσεις σε μια σειρά από τομείς, από το περιβάλλον, το ΑΕΠ της χώρας, μέχρι πιο εξειδικευμένα θέματα, όπως η αγροτική παραγωγή, ο τουρισμός και φυσικά όπως η ζωή και η καθημερινότητά μας.

Αυτό από μόνο του προσδιορίζει την ανάγκη να θωρακίσουμε σήμερα το νερό ως δημόσιο αγαθό και η ανάγκη αυτή προφανώς είναι και σπουδαία και επίκαιρη.

Σε αυτό άλλωστε συνηγορούν και όλες οι αποφάσεις του Συμβουλίου της Επικρατείας, οι οποίες λένε ότι το νερό είναι βασικό αγαθό για την επιβίωση του ανθρώπου και άρα οι υπηρεσίες ύδρευσης και αποχέτευσης είναι δημόσιες υπηρεσίες ζωτικής σημασίας.

Μάλιστα, το Συμβούλιο της Επικρατείας, στην κατεύθυνση αυτή, το 2022 ομόφωνα ακύρωσε τη σχετική κοινή υπουργική απόφαση του 2017 της προηγούμενης κυβέρνησης, που αφορούσε τους κανόνες τιμολόγησης και ετοιμάζεται μετά από πρόσφυγες να το ξανακάνει και τώρα για τη δική σας κοινή υπουργική απόφαση.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** …(Δεν ακούστηκε)

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Όχι. Εννοώ ότι υπάρχουν προσφυγές και άρα θα αποφασίσει επί αυτού.

Λέω λοιπόν ότι η κοινή υπουργική απόφαση που εκδώσατε στις 27 Σεπτεμβρίου σε συνδυασμό με τον νόμο του Μαρτίου του 2023, ο οποίος μεταφέρει την ευθύνη τιμολόγησης του νερού από τους δημόσιους φορείς, δηλαδή το κράτος, την αυτοδιοίκηση και τους δήμους, στη Ρυθμιστική Αρχή Αποβλήτων, Ενέργειας και Υδάτων, κινείται ακριβώς στην αντίθετη κατεύθυνση για δύο βασικούς λόγους.

Ο πρώτος είναι το αφήνετε ανοιχτό το ενδεχόμενο αύξησης του κόστους του νερού, γιατί υιοθετείτε μια οριζόντια, λογιστική καθαρά, τιμολογιακή πολιτική αδιάκριτα σε όλη τη χώρα, καταργείτε το κριτήριο της τοπικότητας, εισάγετε την έννοια της υποχρεωτικότητας της ανάκτησης του κόστους, παραβιάζετε την ευρωπαϊκή Οδηγία που προσδιορίζει το κοινοτικό πλαίσιο για την ορθή διαχείριση και προστασία των υδάτινων πόρων και παραβιάζετε και μια σειρά από συνταγματικές διατάξεις που συνδέονται, για παράδειγμα, με την ορεινότητα και τη νησιωτικότητα.

Το δεύτερο στοιχείο είναι ότι αποδυναμώνεται ο συνταγματικά επιβεβλημένος δημόσιος και δημοτικός έλεγχος της τιμολόγησης του νερού. Γιατί η ΡΑΑΕΥ δεν υπάγεται στο κράτος, αλλά υπόκειται μόνο σε κοινοβουλευτικό έλεγχο. Γιατί η ΡΑΑΕΥ διαχειρίζεται ταυτόχρονα και το ρεύμα ως εμπορικό προϊόν και όχι ως δημόσιο αγαθό. Και γιατί αντίστοιχα παραβιάζεται η συνταγματική πρόβλεψη ότι οι δήμοι έχουν αρμοδιότητα για τις τοπικές τους υποθέσεις.

Κλείνω, λοιπόν, λέγοντας το εξής. Για εμάς το νερό ήταν, παραμένει και οφείλει να παραμείνει δημόσιο αγαθό και ως δημόσιο αγαθό οφείλει να παρέχεται με ασφάλεια, με καθολικότητα, με καλή ποιότητα και κυρίως με προσιτές τιμές.

Ζητάμε, λοιπόν, από την Κυβέρνηση να μας πει ακριβώς ποιες είναι οι δεσμεύσεις της για να διασφαλίσει ότι το νερό θα παραμείνει δημόσιο αγαθό και ότι δεν θα αυξηθεί το κόστος του.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμεπολύ τον κ. Χριστοδουλάκη.

Έχετε τον λόγο, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε συνάδελφε.

Υπάρχει πάντα μία παρεξήγηση. Όταν μιλάτε για το κόστος του νερού, εννοείτε άραγε το κόστος της παραγωγής του νερού ή εννοείτε ποιος θα το πληρώσει; Για παράδειγμα, αν αυξάνεται το κόστος της ενέργειας διότι ανεβαίνει το φυσικό αέριο διεθνώς και στην Ελλάδα το κόστος παραμένει το ίδιο διότι θα έχετε ένα μαγικό ραβδί και θα λέτε ότι «ω κόστος, μείνε εκεί που είσαι», θα πρέπει να μας ενημερώσετε για να βρούμε μαζί αυτό το μαγικό ραβδί.

Εάν δεν το έχετε αυτό -υποψιάζομαι ότι και εσείς θα δεχθείτε ως λογικός άνθρωπος ότι δεν το έχετε-, τότε αυτό που πρέπει να δούμε είναι: Πρώτον, το κόστος του νερού ως δημόσιο αγαθό προπαντός προς τα νοικοκυριά και μάλιστα προς τα ευάλωτα, κάτι που διασφαλίζει η σχετική κοινή υπουργική απόφαση, αλλά και όλο το ευρύτερο νομοθετικό πλαίσιο. Δεύτερο, το κόστος προς τις βιομηχανικές δραστηριότητες, τις επιχειρήσεις. Τρίτο, το κόστος για τους αγρότες, που είναι το 85% της χρήσης του νερού. Διότι να μην ξεχνάμε ότι πάνω από το 85% της χρήσης του νερού είναι για αγροτική χρήση.

Για να τα πετύχουμε όλα αυτά, τι χρειαζόμαστε; Χρειαζόμαστε κατ’ αρχάς μειωμένο κόστος παραγωγής, επί της ουσίας δηλαδή να έχουμε χαμηλό το κόστος.

Σας θυμίζω ότι εκεί ήρθε η Κυβέρνηση και -δεν το λέμε αρκετά- πάγωσε σε πολύ χαμηλές τιμές -έβαλε σταθερό τιμολόγιο- όλο το αγροτικό ρεύμα. Και όλο το ρεύμα των ΓΟΕΒ και των ΤΟΕΒ. Εξ ου και ακόμη και αυτοί που ετοιμάζονται να κάνουν αγροτικές κινητοποιήσεις φέτος –έχει αργήσει λίγο αυτό το έθιμο των κινητοποιήσεων- δεν μιλάνε πια για την τιμή του ρεύματος. Είδατε τις ανακοινώσεις. Δεν γράφει κανένας τίποτε. Και αυτό γιατί βάλαμε όλους τους αγρότες μέσα και μάλιστα με δική μας πρωτοβουλία και τους είπαμε ότι άμα δεν σας συμφέρει βγείτε. Και δεν βγήκε κανείς ή σχεδόν κανείς. Πετύχαμε λοιπόν να λύσουμε ένα πολύ μεγάλο κομμάτι.

Ένα άλλο κομμάτι αφορά τις ΔΕΥΑ. Βγάζουμε πρόγραμμα 40 εκατομμυρίων για τα μηχανοστάσια. Βγήκε, είναι τώρα στον «αέρα». Νομίζω ότι είναι στον «αέρα» ή ότι βγαίνει σε μία-δύο ημέρες. Το ανακοινώσαμε.

Επίσης, έχουμε εξασφαλίσει μέσω της τροπολογίας που περάσαμε μια ενίσχυση των ΔΕΥΑ κατά 200 εκατομμύρια ευρώ για το κόστος του νερού. Αλλά, θα πρέπει να έχουμε και από την πλευρά αυτών που διαχειρίζονται αυτό το κόστος -εδώ είναι ο ρόλος της ΡΑΑΕΥ- μια αποτελεσματικότητα στη διαχείριση αυτού του δημόσιου αγαθού.

Θα πω απλά πράγματα για να μην πάρουν παραπάνω από τριάντα λεπτά και θα τα πούμε στη δευτερολογία.

Ένα απλό παράδειγμα είναι να στέλνεις τον λογαριασμό, να μετράς πόσο νερό κατανάλωσε, όχι μόνο το νοικοκυριό, αλλά και η επιχείρηση. Υπάρχουν περιπτώσεις στη χώρα που δεν στέλνονται επί χρόνια λογαριασμοί, εξ ου και η ανάγκη της παρέμβασης, ή που υπολογίζεται κατ’ εκτίμηση το πόσο ξοδεύει ένα ξενοδοχείο, για παράδειγμα, σε ένα δυτικό νησί της χώρας, για να μην μπαίνουμε σε περιπτωσιολογία.

Ο σκοπός είναι κοινός. Εμείς ως Κυβέρνηση αποδεικνύουμε εμπράκτως -σας είπα τρία συγκεκριμένα παραδείγματα- ότι επιδιώκουμε τη μείωση του κόστους. Οι αντικειμενικές συνθήκες δεν είναι πάντα εύκολες. Για παράδειγμα, έχουμε τη λειψυδρία στην Αττική. Θα δούμε πώς μπορούμε να υλοποιήσουμε έργα εκατοντάδων εκατομμυρίων. Αλλά, πάντως δεν μπορεί να μας λέτε ότι δεν επιδιώκουμε να είναι δημόσιο το νερό, μια που πιο δημόσιο δεν γίνεται, και ότι δεν επιδιώκουμε να έχουμε φθηνότερο κόστος, μια που εμείς βάζουμε χρήματα και, μάλιστα πάρα πολλά χρήματα, γι’ αυτό τον σκοπό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Πρόεδρε.

Κύριε συνάδελφε, έχετε τρία λεπτά για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, πρώτα απ’ όλα, ευχαριστώ πολύ για την απάντησή σας. Ακούστηκαν πολλά. Εγώ στην πρωτολογία μου ανέφερα ορισμένα ζητήματα που εγείρονται από την κοινή υπουργική απόφαση, βάσει των οποίων τίθεται υπό συζήτηση το θέμα κυρίως της αύξησης του κόστους του νερού. Για παράδειγμα, το ότι περνά η αρμοδιότητα από το κράτος και τους δήμους στη ΡΑΑΕΥ αλλάζει μια σειρά από θέματα όπως η τοπικότητα, η ευρωπαϊκή Οδηγία, το έλλειμμα συνταγματικότητας ή μια σειρά από διατάξεις που συνδέονται με την ορεινότητα ή τη νησιωτικότητα, τον ρόλο των δήμων στις τοπικές υποθέσεις. Είναι πάρα πολλά. Δεν τα ξαναλέω.

Θα μείνω σε ένα παράδειγμα. Εισάγετε –ξαναλέω- την αρχή της υποχρεωτικότητας της ανάκτησης του κόστους. Αυτό δεν προβλέπεται φυσικά από την ευρωπαϊκή Οδηγία ως υποχρεωτικό χαρακτηριστικό.

Αυτό λέει πολύ απλά ότι το σύνολο των δαπανών –δάνεια, αποσβέσεις κεφαλαίων, επενδύσεις- περνάνε ως κόστος προς τον καταναλωτή. Σε αυτό μάλιστα δεν διακρίνεται και το στοιχείο της βιομηχανικής χρήσης.

Αυτό πολύ απλά λέει το εξής, ότι ασκείτε πολιτική η οποία με ορθό τρόπο θα αφορούσε την αγορά, με ορθό τρόπο θα αφορούσε την εφαρμογή ιδιωτικοοικονομικών κριτηρίων, αλλά αυτά δεν συνδέονται με ένα δημόσιο αγαθό, όπως βλέπουμε εμείς το νερό. Το λέω αυτό γιατί μου φέρατε ως παράδειγμα το ρεύμα που μειώσατε σε ορισμένες περιπτώσεις και προβληματίζομαι αν θεωρείτε ότι το ρεύμα, που πλέον έχει μετατραπεί σε εμπορικό προϊόν, θα έχει την ίδια αντιμετώπιση με το νερό που θέλουμε να έχει χαρακτηριστικά αυστηρά δημόσιου αγαθού, αναγκαίου για την επιβίωση του ανθρώπου. Αυτό είναι το ένα.

Δεύτερον: Βάλατε ένα θέμα το οποίο εγείρει επίσης ορισμένους προβληματισμούς, το οποίο συνδέεται με τις πρωτοβουλίες σας για τις ΔΕΥΑ. Φέρατε μια τροπολογία που εμείς και οι ΔΕΥΑ και οι δήμοι την αντιλαμβανόμαστε ως ευθύ εκβιασμό στην εξής λογική, ότι αφού αφήσατε τις ΔΕΥΑ να υπερχρεωθούν για το ενεργειακό κόστος, για το οποίο δεν ευθύνονται οι ίδιες, τους λέτε τώρα ότι θα τις επιδοτήσετε μόνο εφόσον αποδεχθούν την υποχρεωτικότητα των συγχωνεύσεων που φέρνετε με το επόμενο σχέδιο που καταλαβαίνω ότι εξαγγείλατε ότι θα έρθει τις επόμενες ημέρες. Αυτό επίσης δείχνει μια στρατηγική που λέει το εξής, ότι αφήνετε τις ΔΕΥΑ υπερχρεωμένες, υποστελεχωμένες, απαξιωμένες, γιατί θεωρείτε ότι θα έλθει μάλλον, όπως λέτε, αντίστοιχα και αντίστροφα κάποιο μαγικό χεράκι άλλων χαρακτηριστικών να υποκαταστήσει τον ρόλο της πολιτείας.

Αυτά τα λέω γιατί φαίνεται ότι δεν είναι υποχρέωση αυτό που συμβαίνει με το νερό. Δυστυχώς, είναι πολιτική επιλογή.

Βάλατε το ζήτημα της λειψυδρίας. Στις 27 Αυγούστου κάνατε ορισμένες –ως Υπουργείο εννοώ- ασαφείς, γενικόλογες ανακοινώσεις με τη μορφή ευχολογίων για τη λειψυδρία. Στις 29 Αυγούστου σάς έκανα και προσωπικά ερώτηση για το πώς διασφαλίζουμε την υδατική επάρκεια και ασφάλεια της Αττικής. Δεν απαντήθηκε ποτέ από το Υπουργείο.

Εδώ όμως υπάρχουν ευθύνες που λένε ότι βασικοί ταμιευτήρες είναι στο όριό τους και οι υπάλληλοι της ΕΥΔΑΠ λένε ότι εδώ και έξι χρόνια δεν έχουν γίνει τα απαιτούμενα έργα, ότι υπάρχουν σοβαρές καθυστερήσεις στην κατασκευή έργων όπως φράγματα, δεξαμενές ή συστήματα ανακύκλωσης νερού, ότι οι πόροι του Ταμείου Ανάκαμψης δυστυχώς δεν κατευθύνονται στις υποδομές υδάτινων πόρων, γιατί υπάρχουν πολύ σοβαρά θέματα μη προτεραιοποίησης των ζητημάτων αυτών.

Υπάρχουν προβληματικά δίκτυα ύδρευσης. Υπάρχουν περιπτώσεις όπου η απώλεια νερού φτάνει ακόμα και το 20% έως 40% σε περιπτώσεις δικτύων. Δεν υπάρχει μακροπρόθεσμος εθνικός σχεδιασμός που να λαμβάνει υπ’ όψιν την κλιματική κρίση και υπάρχει ανισοκατανομή των πόρων. Χαρακτηριστικό παράδειγμα είναι ότι τα νησιά, που έχουν το μεγαλύτερο πρόβλημα, έχουν ακόμα ελάχιστους πόρους και επαφίενται στις μεταφορές νερού μέσα από δεξαμενές, βυτιοφόρα ή αφαλατώσεις.

Αυτά λοιπόν λένε ότι δεν είναι υποχρέωσή σας η αλλαγή που υφίσταται η πολιτική του νερού. Είναι πολιτική σας επιλογή και δυστυχώς πολιτική επιλογή με πρόσημο.

Κλείνω, κύριε Πρόεδρε, λέγοντας ότι το ερώτημά μου, αν δεν ήταν σαφές, λέει πολύ απλά αν το ελληνικό νοικοκυριό από εδώ και στο εξής με ευθύνη της Νέας Δημοκρατίας θα πληρώνει πιο ακριβό το νερό, που για εμάς ήταν, είναι και οφείλει να παραμείνει δημόσιο αγαθό, καθώς και αν σκοπεύετε να διαλύσετε τους φορείς του δημοσίου, κράτος και δήμους, που μέχρι τώρα το διαχειρίζονταν, έτσι ώστε να το μετατρέψετε σε εμπορεύσιμο προϊόν, όπως έχετε κάνει με το ρεύμα και με μια σειρά από άλλα αγαθά.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχήν να πούμε ότι αν ο κ. Χριστοδουλάκης είχε μία ενημέρωση –υποθέτω ότι την έχει- για την ευρωπαϊκή νομοθεσία, θα ήξερε ότι το ρεύμα είναι εμπορικό αγαθό με βάση την ευρωπαϊκή νομοθεσία και δεν γίνεται αλλιώς, οπότε δεν καταλαβαίνω γιατί εμείς έχουμε κάνει κάτι τέτοιο, εκτός αν είσαστε υπέρ τού να είμαστε εκτός Ευρώπης. Το ΠΑΣΟΚ δεν το έχει υποστηρίξει ποτέ αυτό, συνεπώς υπάρχει εδώ μια ασυνέπεια.

Πάμε τώρα επί της ουσίας. Κατ’ αρχήν, η ΚΥΑ κοστολόγησης-τιμολόγησης είναι κομμάτι οροσήμου. Την έχει δει η Ευρωπαϊκή Επιτροπή. Είναι παράλογο να μας λέτε ότι κάτι που έχει δει και στο οποίο έχει πει ok η Ευρωπαϊκή Επιτροπή, αντιβαίνει στο Ευρωπαϊκό Δίκαιο, για τον απλούστατο λόγο ότι η επιτροπή είναι που φυλάει το Ευρωπαϊκό Δίκαιο, δεν είναι το ΠΑΣΟΚ.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** … (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε εδώ διάλογο.

Συνεχίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Συνεπώς, ξαναλέω: Την ΚΥΑ την έχει δει η Ευρωπαϊκή Επιτροπή. Είναι κομμάτι οροσήμου. Μας ενέκρινε το ορόσημο, που σημαίνει ότι δεν τίθεται τέτοιο θέμα.

Δεύτερον, η ανάκτηση. Η ανάκτηση προφανώς αφαιρεί τους δημόσιους πόρους που βάζουμε, αλλά αν αφαιρέσεις τους δημόσιους πόρους, όπως είναι τα συγχρηματοδοτούμενα, το υπόλοιπο πρέπει να ανακτηθεί, γιατί αν δεν ανακτηθεί, τότε δεν θα μπορεί να πληρωθεί. Δεν φαντάζεστε εσείς ότι θα πληρώνεται το νερό από το μάννα εξ ουρανού. Κάποιος πρέπει να πληρώνει, ο καταναλωτής, αφού εξαντληθούν οι δημόσιοι πόροι. Για παράδειγμα, τα 200 εκατομμύρια που βάλαμε για τα παλιά χρέη των ΔΕΥΑ δεν περιλαμβάνονται στην ανάκτηση, αλλά αφού εξαντληθούν οι δημόσιοι πόροι, μετά τους υπόλοιπους δεν πρέπει να τους βάλουν οι ίδιοι οι δήμοι και ο καταναλωτής κατ’ επέκταση; Ποιος άλλος θα τους πληρώσει; Αν έχετε κάποια φαεινή ιδέα, να μου το πείτε να την αξιοποιήσουμε.

Τρίτον: Οι ΔΕΥΑ δεν ευθύνονται για την αύξηση του κόστους του ηλεκτρισμού. Προφανώς κανείς δεν ευθύνεται όταν έχεις στη διάρκεια του ’21-‘22 το φυσικό αέριο στα 300 ευρώ, εντός της χώρας εννοώ. Ευθύνονται πράγματα εκτός της χώρας. Μπορούμε να πούμε ότι θα το σηκώσει μόνον ο φορολογούμενος αυτό το βάρος; Γιατί; Ο φορολογούμενος θα είναι που θα σηκώνει όλα τα βάρη; Δεν θα μοιράζεται και με τον καταναλωτή; Δηλαδή ένα ξενοδοχείο στην Κέρκυρα, για παράδειγμα, δεν πρέπει να πληρώσει; Πρέπει να το πληρώσει ως φόρο ο κάτοικος του Περιστερίου; Αυτή είναι η άποψή σας; Δεν πρέπει να υπάρχει μία μοιρασιά λογική ανάμεσα στους δημόσιους πόρους και στον καταναλωτή;

Τέταρτον: ΔΕΥΑ, υποχρεωτικότητα συγχωνεύσεων και εκβιασμοί. Μα, αν διαβάζατε προσεκτικά την τροπολογία και παρακολουθούσατε και τον διάλογο που κάνουμε με την ΚΕΔΕ, μιλάμε για εθελοντικές συγχωνεύσεις, δηλαδή δίνουμε 30% σε όλους αυτούς που έχουν διαχειριστική επάρκεια και 70% σ’ αυτούς που κάνουν εθελοντικές συγχωνεύσεις. Συνεπώς, δεν υπάρχει κανένας εκβιασμός για εθελοντικές συγχωνεύσεις. Άμα δεν θέλουν, δεν το κάνουν και μένουν το 30%. Κατά συνέπεια, είναι στη δική τους διακριτική ευχέρεια και σας διαβεβαιώ ότι υπάρχουν πολλοί που το θέλουν, κάτι που θα διαπιστώσουμε.

Τέλος, για το αν κάνουμε εμπορικό προϊόν, προφανώς δεν είναι εμπορικό προϊόν, γιατί αν ήταν εμπορικό προϊόν, δεν θα είχε 100% δημόσια διαχείριση. Αυτήν τη στιγμή όλοι οι φορείς που διαχειρίζονται το νερό εντάσσονται στον δημόσιο τομέα και η ΕΥΔΑΠ πλέον, με απόφαση-νομοθεσία δική μας, συμμορφούμενη προς απόφαση του Σ.τ.Ε., αλλά και η ΕΥΑΘ και όλοι οι άλλοι φορείς εντάσσονται στον δημόσιο τομέα.

Παρά το γεγονός ότι η Αντιπολίτευση –υποθέτω- εξ αριστερών πολύ θα ήθελε, για να σηκώνει τη σημαία του νερού, να το κάνουμε ιδιωτικό αγαθό, δεν έχουμε τέτοια πρόθεση, οπότε τζάμπα οι σημαίες, δεν θα σηκωθούν ή αν σηκωθούν, θα σηκωθούν επί ματαίω.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συζητηθεί η δεύτερη με αριθμό 369/13-1-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Αντιπλημμυρική θωράκιση Θεσσαλίας».

Κύριε Κόκκαλη, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κατ’ αρχήν, κύριε Υπουργέ, άκουσα την απάντηση που δώσατε στον συνάδελφο κ. Χριστοδουλάκη. Είπατε ότι οι αγροτικές κινητοποιήσεις είναι έθιμο. Έτσι είπατε. Αυτό δεν σας τιμά. Πρέπει να το πάρετε πίσω αυτό. Δεν είναι έθιμο…

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Είπα ότι εθιμικά γίνονται αυτά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα πάρετε τον λόγο μετά.

Συνεχίστε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Είπατε ότι είναι έθιμο. Θα πάρετε τον λόγο και είμαι σίγουρος ότι θα ανασκευάσετε. Ήταν μια ατυχής δήλωση.

Αντιπλημμυρική θωράκιση Θεσσαλίας: Κύριε Υπουργέ, μετά τον «Ιανό» η Θεσσαλία επαναπαύτηκε. Μετά τον «Daniel» η Θεσσαλία ξεχάστηκε. Η απουσία των έργων είναι προκλητική. Η παρουσία των Υπουργών είναι επίσης προκλητική. Επισκέπτονται την περιφέρεια Θεσσαλίας μόνο και μόνο για να βαφτίσουν αυτήν την επίσκεψη κυβερνητικό ενδιαφέρον.

Δεκαέξι μήνες μετά τις καταστροφικές πλημμύρες, απουσιάζει δυστυχώς ένα χρονοδιάγραμμα για τα αντιπλημμυρικά έργα, τα οποία είναι υπ’ ευθύνη της Κυβέρνησης. Μόνο καθαρισμοί ρεμάτων από την περιφέρεια Θεσσαλίας και αυτά τα μικρά έργα, τα οποία είναι στην αρμοδιότητα της Θεσσαλίας.

Γνωρίζω πολύ καλά ότι θα πείτε ότι αυτά δεν γίνονται από τη μία μέρα στην άλλη. Θα συμφωνήσω, αλλά δεκαέξι μήνες τώρα είναι η περιφέρεια η οποία κινδυνεύει περισσότερο από οποιαδήποτε άλλη από την κλιματική αλλαγή και από τα έντονα καιρικά φαινόμενα. Δεν έχουν ξεκινήσει τα έργα ορεινής υδρονομίας, εκτός αν έχουν ξεκινήσει και δεν το ξέρουμε, τα οποία έργα θα σταματάνε το νερό να μην έρχεται προς τον κάμπο και πλημμυρίζει ο κάμπος.

Δεν έχετε πει πόσα είναι τα κονδύλια τα οποία έχετε διαθέσει για την κατασκευή των αντιπλημμυρικών έργων, για την αντιπλημμυρική θωράκιση της Θεσσαλίας. Επίσης, είχαμε και την παραπομπή της χώρας μας στο Ευρωπαϊκό Δικαστήριο διότι δεν ολοκληρώθηκε η αναθεώρηση των οικείων σχεδίων για το νερό. Είμαι σίγουρος βέβαια ότι θα πείτε ότι δημιουργήσατε τον Οργανισμό Διαχείρισης Υδάτων. Ένας οργανισμός βέβαια ο οποίος απέκτησε διοικητικό συμβούλιο μόλις πριν έναν μήνα. Είναι ένας οργανισμός ο οποίος ουσιαστικά θα ξεκινήσει να εργάζεται και να καταστρώνει σχέδια τουλάχιστον μετά το επόμενο εξάμηνο.

Συνεπώς, ερωτάσθε, κύριε Υπουργέ, αν σήμερα που μιλάμε μπορείτε να ενημερώσετε τους κατοίκους στη Θεσσαλία ποια είναι τα αντιπλημμυρικά έργα τα οποία έχει ξεκινήσει η Κυβέρνηση και ποιο είναι το χρονοδιάγραμμα σύμφωνα με το οποίο θα υλοποιηθούν αυτά τα έργα.

Απαιτούν οι κάτοικοι της Θεσσαλίας επακριβώς να ξέρουν ότι ξεκίνησε το έργο τάδε το οποίο θα ολοκληρωθεί μετά από έναν χρόνο, δυο, τρία. Να ξέρουν ότι ξεκίνησε αυτή η γέφυρα, ξεκίνησε αυτό το συγκεκριμένο έργο. Αυτά περιμένουν σήμερα οι κάτοικοι της Θεσσαλίας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε συνάδελφε.

Ειδικά για τη Θεσσαλία προτιμώ να μιλούμε έτσι, δηλαδή με συγκεκριμένα πράγματα, γιατί τα θέματα είναι πολύ σοβαρά. Σημειώνω αυτό που είπα για να μην υπάρχει παρεξήγηση. Κατ’ έθιμον ξεκινούν τον Ιανουάριο με Φεβρουάριο οψέποτε γίνονται αγροτικές κινητοποιήσεις. Δεν έχουμε αγροτικές κινητοποιήσεις τον Αύγουστο και εσείς καλύτερα από μένα το ξέρετε ως θεσσαλός. Πάντως είναι σπάνιο να έχουμε τον Αύγουστο, ενώ τον Ιανουάριο και τον Φεβρουάριο έχουμε.

Πάμε τώρα στα σοβαρά. Εγώ θα μπορώ να απαντήσω για να είμαστε σωστοί, για τη δική μου ευθύνη, που είναι τα έργα ορεινής υδρονομίας. Αυτά κατ’ αρχήν να ξέρουμε ότι είναι τα μέγιστης αποτελεσματικότητας έργα τα οποία έχουν να γίνουν 30 με 40 χρόνια, να μην πω 50 στα σοβαρά. Και αυτό είναι συλλογική ευθύνη όλων των κομμάτων που κυβέρνησαν τα τελευταία 50 χρόνια. Συμφωνούμε σε αυτό; Και αυτό είναι ένα ατύχημα. Γιατί όντως είναι τα πιο αποτελεσματικά έργα. Έχετε δίκιο. Αυτή τη στιγμή είναι η πρώτη φορά που πράγματι ξεκινούν. Υλοποιούνται στον Έβρο όπως είχαμε δεσμευτεί.

Πάμε τώρα στον «Daniel». Τι κάναμε στον «Daniel»; Εντάξαμε στο πρόγραμμα «Περιβάλλον και Κλιματική Αλλαγή», στο ΠΕΚΑ δηλαδή, 200 εκατομμύρια. Είναι το πρόγραμμα «Aqua Montis». Υπογράφηκαν τον Νοέμβριο του 2024 δύο συμβάσεις μεταξύ ΥΠΕΝ και ΤΑΙΠΕΔ συνολικού ύψους 215 εκατομμυρίων οι οποίες αφορούν σε έργα ορεινής υδρονομίας και διαχειριστικές μελέτες με δυνατότητα επέκτασης, για να έχουμε δυνατότητα να πάμε και σε άλλες περιοχές της χώρας, έως και τα 600 εκατομμύρια ευρώ. Η υλοποίηση του προγράμματος έχει ξεκινήσει το τελευταίο τρίμηνο του 2024 με ορίζοντα ολοκλήρωσης το δεύτερο τρίμηνο του 2027 για την πρώτη φάση των έργων ύψους 200 εκατομμυρίων και ως το πρώτο τρίμηνο του 2029 για τον υπόλοιπο προϋπολογισμό. Για τη Θεσσαλία, δηλαδή, μιλάμε για ολοκλήρωση στο δεύτερο τρίμηνο του 2027.

Έχει ήδη εκδοθεί η σχετική πρόσκληση συμμετοχής στο πρόγραμμα για τη Θεσσαλία με τίτλο «Έργα ορεινής υδρονομίας περιφέρεια Θεσσαλίας», 90 εκατομμύρια που αφορά έργα φυσικής εγκράτησης σε επτά ορεινές λεκάνες, δηλαδή Τρίκαλα, Καλαμπάκα, Ελασσόνα, Λάρισα, Βόλο, Λαμία και Καρδίτσα. Τα έργα θα υλοποιηθούν από τα οικεία δασαρχεία κατά προτεραιότητα στις ορεινές κοίτες των ρεμάτων από τα ανάντη προς τα κατάντη και στις ορεινές λεκάνες απορροής. Τα πρώτα έργα θα συμβασιοποιηθούν εντός του 2025. Η μέση διάρκεια υλοποίησης των έργων δεν θα είναι παραπάνω από δύο έτη.

Αυτά ήθελα να πω για την ενημέρωση του Σώματος. Τήρησα τον χρόνο μου. Αυτό είναι κάτι σπάνιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Σπάνιο, πολύ σπάνιο.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, κατ’ αρχήν να πούμε ότι για πρώτη φορά το 2024 την 1η Αυγούστου είχαμε μεγάλες αγροτικές κινητοποιήσεις στη Λάρισα και την Καρδίτσα εξαιτίας των άδικων αποζημιώσεων από τον «Daniel». Βλέπετε που δεν το γνωρίζατε; Συνεπώς, δεν ισχύει αυτό που είπατε, έστω ακόμα και κατ’ έθιμο.

Οι προβλέψεις βέβαια του περιφερειάρχη για τα έργα ορεινής υδρονομίας είναι διαφορετικές. Διαβάζω από την «Καθημερινή». Αναφέρει ότι τα έργα ορεινής υδρονομίας του Υπουργείου Περιβάλλοντος και η πρόσκληση βγήκε τον Αύγουστο του 2024. Τα έργα αυτά δεν χρειάζονται πολύ χρόνο. Το καλοκαίρι, φθινόπωρο του 2026 θα έχουν ολοκληρωθεί. Εσείς μιλήσατε για το δεύτερο τρίμηνο του 2027 με ένα ποσό 215 εκατομμύρια.

Κύριε Υπουργέ, είπατε και πριν να απαντήσετε στον τομέα σας. Δεν είναι κατάντια το ποιος θα απαντήσει από την Κυβέρνηση; Τιμά; Είναι σύγχρονο κράτος να λέμε ότι εσείς θα απαντήσετε για τα έργα ορεινής υδρονομίας, ο κ. Σταϊκούρας για τις γέφυρες, οι οποίες είναι κατεστραμμένες, κάποιος άλλος Υπουργός για άλλα θέματα; Δεν έπρεπε να υπάρχει ενιαία αντιμετώπιση για την αντιπλημμυρική θωράκιση της Θεσσαλίας;

Θέλω στη δευτερολογία σας να κάνετε λόγο και για τα δεύτερα έργα που είπατε. Είπατε για τα έργα ορεινής υδρονομίας τα οποία θα τελειώσουν στο δεύτερο τρίμηνο του 2027 με 215 εκατομμύρια ευρώ. Σωστά; Για τα υπόλοιπα αντιπλημμυρικά έργα αν έχετε εικόνα να ενημερώσετε το Σώμα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, πράγματι κατ’ εξαίρεση υπήρξε μία αναταραχή τον Αύγουστο αλλά όλοι γνωρίζουμε ότι κατά βάση για λόγους εποχικότητας, τούτη την εποχή έχουμε τις αγροτικές κινητοποιήσεις.

Ευχαρίστως σε μία δημόσια συζήτηση, σε δημοσιογράφους, να απαντήσω. Αλλά στη Βουλή είμαι υποχρεωμένος να τηρώ τον Κανονισμό. Και ο Κανονισμός της Βουλής λέει ότι ο κάθε Υπουργός απαντά για τα θέματα της αρμοδιότητάς του. Στη συγκεκριμένη περίπτωση, τα 600 αυτά εκατομμύρια, τα υπόλοιπα 400 δηλαδή, δεν αφορούν τη Θεσσαλία γιατί με τα έργα 200 εκατομμυρίων ορεινής υδρονομίας η Θεσσαλία καλύπτεται πλήρως από τα έργα αυτά στις δασικές περιοχές. Αυτό ισχύει ως προς τα μικρά έργα. Τα μεγαλύτερα έργα είναι πράγματι αρμοδιότητα του Υπουργείου Υποδομών και δεν μπορώ να υφαρπάξω αυτή την αρμοδιότητα. Θα έπρεπε να είχα και την αντίστοιχη πληροφόρηση εφόσον είναι άλλου Υπουργείου.

Σε σχέση με τα υπόλοιπα 600 αυτά αφορούν την υπόλοιπη χώρα με προτεραιότητα στην Αττική. Η προσπάθειά μου είναι να επιταχύνουμε πρώτα τα έργα ορεινής υδρονομίας στην Αττική που είναι η δεύτερη περιοχή που είναι εξαιρετικά επικίνδυνη από πλευράς πλημμυρικών φαινομένων. Και εδώ επίσης έχουμε δεκαετίες να δούμε έργα ορεινής υδρονομίας. Τα υπόλοιπα που θα είναι περίπου το εν τρίτον αφορούν έργα κατά προτεραιότητα σε άλλες περιοχές της χώρας που είναι αναγκαία. Αλλά η βασική πρόσθετη προσπάθεια που πρέπει να γίνει αφορά στην Αττική. Και αυτή είναι ένα λεκανοπέδιο με άλλα χαρακτηριστικά από τη Θεσσαλία. Έχει και αυτή γύρω-γύρω βουνά και έχει κι ένα μεγάλο κομμάτι του πληθυσμού.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Πολύ σύντομη η Θεσσαλία.

Θα συζητήσουμε τώρα την πέμπτη με αριθμό 374/13-1-2025 επίκαιρη ερώτηση δεύτερου κύκλου της Προέδρου της Κ. Ο. «ΠΛΕΥΣΗΣ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Περιβάλλοντος και Ενέργειας με θέμα: «Οι δυσμενείς συνέπειες και παρενέργειες της αλόγιστης εγκατάστασης ανεμογεννητριών».

Έχετε τον λόγο, κυρία Πρόεδρε, για δύο λεπτά για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, το θέμα που θίγει η επίκαιρη ερώτηση την οποία κατέθεσα, αφορά ολόκληρη την κοινωνία.

Με προσέχετε ή κάνετε κάποια αναζήτηση στο κινητό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Έπαιρνα κάποιες τελευταίες πληροφορίες για την ερώτησή σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα απαντήσετε μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά, μας φταίνε τα παιδιά στα σχολεία και τους βάζουμε ποινές!

Εμείς βγάλαμε και ένα tik tok για το θέμα, γιατί όλοι οι Υπουργοί είναι στα κινητά -και όλοι οι Βουλευτές- και μετά φταίνε τα παιδιά!

Επανέρχομαι. Το θέμα για το οποίο σας έχω υποβάλει την επίκαιρη ερώτηση, εμείς θεωρούμε ότι αφορά ολόκληρη την κοινωνία και αφορά πρωτίστως τις νέες γενιές και τις επόμενες γενιές, γιατί συναρτάται άμεσα με το περιβάλλον ως κοινωνικό αγαθό, με την πρόσβαση σε ένα καθαρό και υγιές περιβάλλον ως θεμελιώδες και αδιαπραγμάτευτο ανθρώπινο δικαίωμα και με τη σοβαρή βλάβη που προκαλείται στο περιβάλλον, αλλά -όπως εκτίθεται και στην ερώτηση- με τη σοβαρή απειλή που παράγεται και για άλλες παραμέτρους από την αλόγιστη εγκατάσταση ανεμογεννητριών σε όλη την επικράτεια, χωρίς σχέδιο, χωρίς υπολογισμό της παραγωγής ενέργειας από αυτές τις ανεμογεννήτριες, με μόνο γνώμονα την εξυπηρέτηση συμφερόντων.

Γιατί, να μην ξεχνάμε ότι βασική εταιρεία κατασκευής των ανεμογεννητριών και των πτερυγίων είναι η διαβόητη Siemens. Κι έτσι εγώ αισθάνομαι και μια ιδιαίτερη υποχρέωση να το υπενθυμίσω, γιατί πριν από λίγο ήρθα στη Βουλή μετά την αναβολή -για άλλη μία φορά- της υπόθεσης για την δολοφονία του Σήφη Βαλυράκη, του πολιτικού εκείνου που έκανε την ουσιαστική διείσδυση στο σκάνδαλο της Siemens και εξέθεσε πώς η εταιρεία αυτή διάβρωσε το πολιτικό σύστημα σε διακομματικό επίπεδο, αλλά και το δικαστικό σύστημα και ουσιαστικά διάβρωσε τα θεμέλια της πολιτειακής λειτουργίας.

Η εγκατάσταση ανεμογεννητριών έχει πυροδοτήσει ζωντανές, ζωηρές κινηματικές αντιδράσεις σε ολόκληρη τη χώρα και είναι εμβληματικές οι κινήσεις πολιτών που αντιτίθενται στην εγκατάσταση ανεμογεννητριών. Έχει πυροδοτήσει την αντίδραση των τοπικών αρχών, αυτοδιοικητικών αρχών, ακόμη και τοπικών αρχόντων που πρόσκεινται στο κυβερνών κόμμα. Σκέπτομαι τη βόρεια Εύβοια, την πατρίδα μου που κατακάηκε το 2021 στη δική σας βάρδια, του κόμματός σας, σε άπνοια και το πρώτο σχέδιο το οποίο δρομολογείτο τότε ήταν η εγκατάσταση ανεμογεννητριών.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Προέδρου)

Η αλόγιστη αυτή εγκατάσταση ανεμογεννητριών έχει, επίσης, πυροδοτήσει θεμελιωμένες και εμπεριστατωμένες αντιδράσεις από τον επιστημονικό και νομικό κόσμο της χώρας και είναι βεβαίως εμβληματικές οι τοποθετήσεις κορυφαίων νομικών που κόσμησαν και το δικαστικό σώμα, όπως η πρώην Αντιπρόεδρος του Συμβουλίου της Επικρατείας κ. Μαρία Καραμανώφ.

Γνωρίζετε πολύ καλά ότι για να διευκολυνθεί η εγκατάσταση ανεμογεννητριών ακόμη και στις καμένες εκτάσεις, που είναι κατά το Σύνταγμα αναδασωτέες, ανατράπηκε contra constitutionem η νομολογία του Συμβουλίου της Επικρατείας -με εισήγηση της σημερινής Προέδρου της Δημοκρατίας της κ. Σακελλαροπούλου- και νομολογήθηκε ότι στις καμένες εκτάσεις μπορούν -δήθεν- να εγκαθίστανται ανεμογεννήτριες.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, παρακαλώ, ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχει κάποιο ραντεβού ο Υπουργός και πρέπει να φύγει στις 18.00.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ραντεβού με την ιστορία, φαντάζομαι ότι έχει, όχι με τη Siemens.

**ΠΡΟΕΔΡΕΥΩΝ (Βασίλειος Βιλιάρδος):** Με τον Πρωθυπουργό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ξέρετε ότι η ερώτηση ήταν προγραμματισμένη για τις 16.45΄ και δυστυχώς είναι η ώρα 17.50΄ που συζητείται. Και εγώ έχω υποχρεώσεις, αλλά είναι σημαντικό και το θέμα.

Ευχαριστώ.

Δεν θα μακρηγορήσω. Να ολοκληρώσω μόνο, παρακαλώ, τη διατύπωση της ερώτησης.

Κύριε Υπουργέ, το καλοκαίρι του 2023 προήχθη σε Αντιπρόεδρο του Συμβουλίου της Επικρατείας, με «βουτιά» στην επετηρίδα, ο δικαστής -σύμβουλος τότε- Ντουχάνης, μόνον και μόνον γιατί διατύπωσε την άποψη, όμοια με της κ. Σακελλαροπούλου, ότι μπορούν οι ανεμογεννήτριες να εγκαθίστανται στις καμένες εκτάσεις.

Η σημερινή μου ερώτηση, βεβαίως, άπτεται ενός πολύ πιο στενού ζητήματος και είναι για να δοκιμάσει και τη δική σας συνέπεια και για να δούμε πώς τοποθετείστε.

Σε ένα λεπτό, θα έχω ολοκληρώσει απολύτως, κύριε Πρόεδρε.

Πάρα πολύ πρόσφατα, η Σουηδή ομόλογός σας ακύρωσε την εγκατάσταση δεκατριών αιολικών πάρκων, διότι μετά από εμπεριστατωμένη μελέτη των Ενόπλων Δυνάμεων της Σουηδίας στοιχειοθετήθηκε ότι οι εκπομπές από τις ανεμογεννήτριες παρεμβαίνουν στα αμυντικά συστήματα της χώρας -και της όποιας χώρας- και βεβαίως προκαλούν καθυστερήσεις κυρίως στον υπόγειο εντοπισμό απειλής.

Το ερώτημα, λοιπόν, που σας τίθεται είναι αν αυτή η πάρα πολύ ριζική ενέργεια από πλευράς της Σουηδής ομολόγου σας -ακύρωση δεκατριών αιολικών πάρκων- σάς προβληματίζει και δεύτερον, εάν έχετε αναζητήσει πληροφόρηση και γνώση από τη Σουηδή ομόλογό σας, αν έχετε εξετάσει το θέμα των βλαβερών συνεπειών των ανεμογεννητριών στην άμυνα της χώρας μας, της Ελλάδας, όπου προγραμματίζεται μία εκτεταμένης δαπάνης -τριών έως πέντε δισεκατομμυρίων ευρώ- εγκατάσταση ανεμογεννητριών σε όλα τα νησιά και τις παράκτιες περιοχές.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Να ξεκινήσω λέγοντας ότι οι ανεμογεννήτριες είναι ένα προσφιλές θέμα τον τελευταίο καιρό αυτών που θεωρούν τον εαυτό τους υπερασπιστή του περιβάλλοντος, χωρίς όμως να μας εξηγούν πώς ακριβώς θα παράγουμε ηλεκτρικό ρεύμα και μάλιστα χωρίς να προκαλούμε τεράστια βλάβη από πλευράς κλιματικής αλλαγής.

Διότι, εδώ έχουμε την εξής δυσκολία: Το ρεύμα, θα θέλαμε να σηκώσουμε τα χέρια μας και να κατεβαίνει από τον ουρανό, αλλά δεν είθισται αυτό, πρέπει να το παράξουμε. Πώς θα το παράξουμε; Είτε αιολικά είτε φωτοβολταϊκά. Και τα δύο καταλαμβάνουν χώρο και μπορεί να μη θέλουμε να τα βλέπουμε. Αυτή είναι κατά βάση η δυσκολία. Είτε μέσω άνθρακα ή φυσικού αερίου, CO2 -κλιματική αλλαγή- είτε πυρηνικά. Δεν φαντάζομαι η κ. Κωνσταντοπούλου τελευταίως να έχει αποφασίσει να προσχωρήσει στο φιλοπυρηνικό κίνημα. Αν δεν έχει προσχωρήσει σε αυτό, θα πρέπει να μας εξηγήσει πώς θα παράγουμε ηλεκτρικό στη χώρα.

Πάμε στο αλόγιστο: Υπάρχει χωροταξικό σχέδιο που εφαρμόζεται. Υπάρχει περιβαλλοντική νομοθεσία. Μπορεί να μη σας αρέσουν οι αποφάσεις του Συμβουλίου της Επικρατείας, αλλά δεν γίνεται για τις μισές που σας αρέσουν να λέτε «α, το Συμβούλιο Επικρατείας…» και για τις άλλες μισές που δεν σας αρέσουν να λέτε «α, δεν είναι του Συμβουλίου Επικρατείας, είναι της Σακελλαροπούλου ή του x, ή του ψ». Εμ, δεν γίνεται αυτό. Είτε το συμβούλιο το δεχόμαστε ως δικαστήριο, όπως και να αποφασίζει, έτσι ή αλλιώς, όπως το δεχόμαστε και εμείς και ας μη μας αρέσουν όλες οι αποφάσεις είτε, τι άλλο θα κάνουμε; Πώς θα έχουμε ανεξαρτησία της δικαιοσύνης αν για τις αποφάσεις που δεν μας αρέσουν στοχοποιούμε τους δικαστές;

Πάμε τώρα να πούμε για την πραγματική επίπτωση των ανεμογεννητριών στο περιβάλλον και μάλιστα στα δάση. Κοιτάξτε, οι ανεμογεννήτριες κατά βάσιν πηγαίνουν εκεί που δεν έχουμε υψηλό δάσος, για τον απλούστατο λόγο ότι πηγαίνουν εκεί όπου φυσάει πολύ, γιατί έτσι παράγουν σημαντικές ποσότητες ηλεκτρισμού. Συνεπώς, εκεί που πηγαίνουν, κατά βάσιν, σχεδόν στη συντριπτική πλειοψηφία, δεν έχουμε δάσος αλλά έχουμε δασική έκταση.

Πολλές φορές περνούν οι δρόμοι από το δάσος. Και εγώ ως υπεύθυνος δασικής πολιτικής σάς λέω ότι προτιμούμε να έχουμε δρόμους στο δάσος, έστω και αν υπάρχουν ανεμογεννήτριες, παρά να μην έχουμε. Διότι -αν θέλετε να ξέρετε- το βασικό αίτιο για το οποίο καίγονται τα δάση μας είναι ότι επί εξήντα, περίπου, χρόνια -από τότε που έφυγαν οι ορεινοί πληθυσμοί- έμειναν χωρίς διαχείριση είναι γεμάτα καύσιμη ύλη και έχει τεράστιο κόστος η απομάκρυνση αυτής της καύσιμης ύλης, γεγονός που αποτελεί άλλη παράγραφο.

Εμείς τι προσπαθούμε να κάνουμε; Προσπαθούμε να διασπάσουμε τη συνέχεια του δάσους. Γιατί σε αυτά τα γεμάτα καύσιμη ύλη δάση, αν πάρει μια φωτιά σε οποιοδήποτε σημείο και δεν έχεις έναν δρόμο για να φτιάξεις αντιπυρική -που τη φτιάχνεις επί τούτου, δεν μπορείς να φτιάξεις αντιπυρικές ικανές για να σταματήσουν μια φωτιά, γιατί για να σταματήσεις μια φωτιά δεν φτάνουν πέντε μέτρα ή δέκα που είναι ένας δρόμος- πρέπει όταν θα γίνει η φωτιά να πας και βλέποντας σε ποιον δρόμο θα τη σταματήσεις, να διανοίξεις μια μεγάλη αντιπυρική. Αυτό είναι ανέφικτο αν δεν έχεις δρόμο. Είναι τελείως ανέφικτο.

Συνεπώς, η διάσπαση συνέχειας του δάσους με δεκάδες χιλιάδες χιλιόμετρα δασικών δρόμων συμπληρώνεται όχι εις βάρος του δάσους από τις αντιπυρικές. Γι’ αυτό και οι δασικές μας υπηρεσίες οι οποίες ενδιαφέρονται κατεξοχήν για το δάσος, οι οποίες γνωμοδοτούν χωρίς καμία πίεση από κανέναν, τις περισσότερες φορές είναι υπέρ του να μπαίνουν αυτοί οι δρόμοι.

Άλλες παρεμβάσεις, όπως θα σας εξηγήσω στη δευτερολογία, σοβαρής περιβαλλοντικής επιβάρυνσης δεν έχουμε από τις ανεμογεννήτριες κι όταν έχουμε τις αντιμετωπίζουμε μέσω των ΑΕΠΟ.

Θα απαντήσω στη δευτερολογία για το ΓΕΕΘΑ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, με συγχωρείτε πάρα πολύ, αλλά δεν απαντήσατε καθόλου σε αυτά που σας ρώτησα.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ήταν επειδή με ρωτήσατε πολλά. Στη δευτερολογία θα σας απαντήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν επειδή σας ρώτησα πολλά. Ήταν από τις πιο σύντομες ερωτήσεις που έχω κάνει και τα ερωτήματα ήταν σαφή. Προβληματίζει το Υπουργείο η πρόσφατη ανακοίνωση του Υπουργείου Περιβάλλοντος της Σουηδίας που ακύρωσε δεκατρία αιολικά πάρκα σχετικά με τις επιζήμιες συνέπειες των ανεμογεννητριών;

Θα αναζητήσει το Υπουργείο σε συνεργασία και τεχνογνωσία από τη Σουηδία και άλλες χώρες ώστε να διασφαλίσει ότι οι χρηματοδοτούμενες από το υστέρημα του ελληνικού λαού Ένοπλες Δυνάμεις μας δεν θα απωλέσουν την αποτρεπτική δυνατότητά τους από την ανεξέλεγκτη λειτουργία και προγραμματιζόμενη εγκατάσταση πληθώρας ΑΠΕ στο Αιγαίο;

Αυτές ήταν οι ερωτήσεις. Σας έφερα σε τόσο δύσκολη θέση που αρχίσατε να μου λέτε αν ασπάζομαι την πυρηνική ενέργεια; Εγώ ανήκω στη γενιά, κύριε Σκυλακάκη, που μεγάλωσε με το αυτοκόλλητο «πυρηνική ενέργεια, όχι ευχαριστώ». Ανήκω στη γενιά που έζησε στην παιδική μας ηλικία το Τσέρνομπιλ. Άρα, μακριά από εμάς αυτές οι σκέψεις σας και ελπίζω να μην είναι δικές σας σκέψεις σε σχέση με την πυρηνική ενέργεια.

Όσο για τα πενήντα χρόνια κατά τα οποία μας λέτε ότι είναι εγκαταλελειμμένα τα δάση. Επί πενήντα χρόνια -λέτε- μείνανε τα δάση χωρίς διαχείριση. Να το πω και σε εσάς προσωπικά. Από τα τελευταία πενήντα χρόνια της Μεταπολίτευσης, τα είκοσι πέντε κυβερνάτε. Από τα τελευταία είκοσι χρόνια, τα δεκατέσσερα κυβερνάτε. Μη μου πείτε ότι ήσασταν σε άλλο κόμμα και φύγατε. Εντάξει, τα ξέρουμε. Το κόμμα, όμως, στο οποίο είστε σήμερα κυβερνά τη μισή Μεταπολίτευση και τα δεκατέσσερα χρόνια της τελευταίας εικοσαετίας. Είναι ύβρις, λοιπόν, να εμφανίζεστε στη Βουλή και να μας λέτε ότι κάτι βρήκατε γιατί έπεσε από τον ουρανό ή γιατί αποτέλεσε τη συνέπεια κάποιου φυσικού φαινομένου ή κάποιας αδόκητης φυσικής καταστροφής.

Κύριε Υπουργέ, πραγματικά ακούγοντάς σας διερωτώμαι και ανησυχώ. Αλήθεια ανησυχώ. Η Πλεύση Ελευθερίας έχει καταθέσει δέκα συγκεκριμένες προτάσεις για την πολιτική προστασία και τη δασοπυροπροστασία από τις 31 Αυγούστου το 2023. Δεν κατανοώ πώς μπορεί να έρχεστε σήμερα, Γενάρη του 2025, αδιάβαστος σε σχέση με τις προτάσεις αυτές, να μας αφηγείστε θεωρίες για τις αντιπυρικές ζώνες και για τον καθαρισμό των δασών. Για τα πυροφυλάκια δεν μας είπατε τίποτα που είναι όλα ανενεργά ούτε και για την Αγροφυλακή και Δασοφυλακή που επί των ημερών σας απενεργοποιήθηκε.

Φυσικά, προστασία των δασών δεν μπορεί να υπάρξει με τη λογική των «κολλητών». Προχθές έκανε υπαρχηγό της Πυροσβεστικής τον κολλητό του ο κ. Μητσοτάκης. Δεν μπορεί έτσι να υπάρξει προστασία των δασών. Τα ξέρετε και να ξέρετε ότι τα ξέρουμε κι εμείς. Δεν γίνεται ούτε πολιτική προστασία ούτε δασοπυροπροστασία με τους κολλητούς, τα τσιράκια και τους ευνοούμενους. Μόνο η αξιοκρατία είναι εκείνη που μπορεί να εγγυηθεί την πραγματική διάσωση και διαφύλαξη των δασών.

Επανέρχομαι στο αντικείμενο της ερώτησης το οποίο δεν θελήσατε ούτε να το αγγίξετε. Είναι ένα εξαιρετικά σοβαρό διεθνές γεγονός η ακύρωση -όχι ενός, όχι μισού, όχι ενός τμήματος- δεκατριών αιολικών πάρκων από την ομόλογό σας τη Σουηδή Υπουργό Περιβάλλοντος, με δημόσια ανακοίνωση ότι οι εκπομπές των πτερυγίων των ανεμογεννητριών παρεμβάλλονται στα αμυντικά συστήματα. Υπάρχουν όλον αυτόν τον καιρό, για μας που είμαστε στα κινήματα για το περιβάλλον, μελέτες για το πώς παρεμβάλλονται και το πώς ισοπεδώνουν τα οικοσυστήματα, πώς διώχνουν τα πουλιά, πώς αλλάζουν τη χλωρίδα και την πανίδα και πώς ξεραίνουν, μαραζώνουν και σκοτώνουν τα οικοσυστήματα.

Τώρα υπάρχει μια ανακοίνωση που αφορά παρεμβολές στα αμυντικά συστήματα. Σας έκανα δύο ερωτήσεις που τις θεωρώ πάρα πολύ απλές, σχολικού περιεχομένου. Σας προβληματίζει ότι στη Σουηδία έγινε αυτό, εν όψει του ότι εσείς σχεδιάζετε να εγκαταστήσετε ή ήδη έχετε εγκαταστήσει σε όλο το Αιγαίο και στα ακριτικά νησιά και στη Ρόδο και στην Κρήτη και στο Ιόνιο και στις ακτές και στις παράκτιες περιοχές ανεμογεννήτριες, για τις οποίες προσβλέπετε στην εκταμίευση δισεκατομμυρίων, 3 έως 5 δισεκατομμυρίων όπως έχετε ανακοινώσει, με βάση το σχέδιο της απανθρακοποίησης; Σας προβληματίζει; Μπορεί να μου πείτε ότι δεν με προβληματίζει. Εγώ είμαι απροβλημάτιστος.

Και δεύτερον. Θα αναζητήσετε πληροφόρηση και τεχνογνωσία; Εγώ, επειδή είμαι επιστήμονας, ξέρω πάρα πολύ καλά ότι όταν έχουμε κάποια δεδομένα, τα ερευνούμε. Και σας ρωτώ. Αυτά τα δεδομένα που έχετε, που είναι πρόσφατα, επίσημα και πάρα πολύ σοβαρά, τα ερευνήσατε; Θα τα ερευνήσετε; Έχετε σκοπό να τα εντάξετε στον σχεδιασμό σας και ενδεχομένως να αλλάξετε τους σχεδιασμούς σας;

Περιμένω τις απαντήσεις σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ.

Ο μόνος λόγος που δεν σας απάντησα στην πρώτη ήταν ότι πήρατε πολύ περισσότερο χρόνο από αυτόν που υπήρχε. Συνεπώς, θέσατε πολλά θέματα και έπρεπε να απαντήσω μοιράζοντας στην πρώτη και στη δεύτερη.

Πάω, λοιπόν, απευθείας στο κομμάτι αυτό για τη Σουηδία. Κατ’ αρχάς, αυτές είναι πλωτές ανεμογεννήτριες. Απ’ ό,τι αντιλαμβάνομαι προβληματίζει τους Σουηδούς ότι είναι ανάμεσα σε αυτούς και στο Καλίνινγκραντ.

Εμείς έχουμε μια διαδικασία και στις ΑΕΠΟ και σε όλες τις προ των ΑΕΠΟ διαδικασίες. Ρωτάμε το ΓΕΕΘΑ. Το ΓΕΕΘΑ έχει τη γνώση και την αρμοδιότητα για τα αμυντικά συστήματα. Δεν είναι ούτε του Υπουργού Ενέργειας ούτε ενός αξιότιμου αρχηγού ενός κόμματος να κρίνει εάν μια παρέμβαση μπορεί να το προβληματίσει. Όπου το ΓΕΕΘΑ -και υπάρχουν περιπτώσεις- μας λέει ότι δεν πρέπει να πάνε ανεμογεννήτριες, δεν πάνε ανεμογεννήτριες. Για παράδειγμα αυτό ισχύει σε πολλά πεδία στις offshore ανεμογεννήτριες που μας είπαν «δεν θα πάτε εκεί». Μας λέει όπου θεωρεί ότι πρέπει να πάμε και έτσι και κάνουμε. Συνεπώς, θέμα τέτοιο δεν υπάρχει που να μας προβληματίζει διότι ρωτήσαμε το ΓΕΕΘΑ και πηγαίνουμε όπου μας λέει, όπου δεν υπάρχουν τέτοια θέματα.

Άκουσα με ενδιαφέρον ότι είσαστε στη γενιά «πυρηνικά, όχι ευχαριστώ». Το ερώτημά μου δεν ήταν αυτό. Το ερώτημα μου είναι αν μπήκατε στη γενιά του «ηλεκτρικό, όχι ευχαριστώ». Διότι, αν δεν θέλετε πυρηνικά -που δεν θέλετε- εάν δεν θέλετε εργοστάσια λιγνίτη -υποθέτω ότι δεν είσαστε υπέρ του να γεμίσουμε CO2 την ατμόσφαιρα- αν δεν θέλετε εργοστάσια φυσικού αερίου των μεγάλων ομίλων -που επίσης γεμίζουν CO2 την ατμόσφαιρα και δεν μας επιτρέπουν να πετύχουμε τους στόχους μας- πώς θα έχουμε ηλεκτρικό; Αυτό είναι το ερώτημά μου.

Το ερώτημα είναι αν μπήκατε στη γενιά «δεν θέλω ηλεκτρικό, ευχαριστώ». Αλλά εάν δεν έχουμε μπει σε αυτήν τη γενιά, καλόν είναι να λάβουμε δύο πράγματα υπ’ όψιν μας. Το πρώτο είναι ότι υπάρχει στον πλανήτη η πιο προηγμένη περιβαλλοντικά νομοθεσία που είναι η ευρωπαϊκή. Καλύτερη δεν έχουμε εξ όσων εγώ γνωρίζω από την ευρωπαϊκή νομοθεσία. Αυτήν τη νομοθεσία εφαρμόζουμε και όλα αυτά που λέτε εξετάζονται ενδελεχώς, πάρα πολλές φορές και δικαστικά και όλα αυτά που λέτε -γι’ αυτό ίσως επιτεθήκατε και στο Συμβούλιο της Επικρατείας- έχουν καταπέσει ως fake news, fake reality, ψευδής πραγματικότητα. Δεν ισχύουν αυτά που λέτε, εξου και χάνουν τις σχετικές δίκες όσοι τα ισχυρίζονται.

Εγώ στο τέλος καλούμαι να εφαρμόσω δικαστικές αποφάσεις με βάση το Σύνταγμα και να εφαρμόσω και μια ενεργειακή πολιτική ειδικά στην ηλεκτροπαραγωγή που θα έχει και ηλεκτρικό. Γιατί χωρίς ηλεκτρικό, ηλεκτρική και ενεργειακή πολιτική δεν υπάρχει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε, θα ήθελα να κάνω μερικές ανακοινώσεις.

Πρώτον, δεν θα συζητηθεί η δέκατη με αριθμό 366/13-1-2025 επίκαιρη ερώτηση δεύτερου κύκλου του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Εθνικής Άμυνας με θέμα: «Αναλυτική ενημέρωση για τα στρατόπεδα που θα κλείσουν και το σχέδιο αξιοποίησής τους» λόγω κωλύματος του Βουλευτή.

Δεύτερον, δεν θα συζητηθεί η τρίτη με αριθμό 362/13-1-2025 επίκαιρη ερώτηση δεύτερου κύκλου της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Διαμάντως Μανωλάκου, προς τον Υπουργό Αγροτικής Ανάπτυξης και Τροφίμων με θέμα: «Τεράστιες οι ζημίες στην παραγωγή και το εισόδημα των αγροτών της Κωπαϊδας και του παρακωπαϊδικού πεδίου από την έλλειψη αρδευτικού νερού» κατόπιν συνεννόησης.

Τρίτον, δεν θα συζητηθεί η τέταρτη με αριθμό 365/13-1-2025 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Στον αέρα το πρόγραμμα των δωρεάν vouchers για βρεφονηπιακούς σταθμούς λόγω μη κάλυψης των προϋποθέσεων χρηματοδότησης από την Εγγύηση για το Παιδί (Child Guarantee) και το Ταμείο Ανάκαμψης και Ανθεκτικότητας».

Επίσης, δεν θα συζητηθεί η έβδομη με αριθμό 353/10-1-2025 επίκαιρη ερώτηση δεύτερου κύκλου της Βουλευτού Λάρισας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς την Υπουργό Κοινωνικής Συνοχής και Οικογένειας με θέμα: ««Βυθίζεται» ο νομός Λάρισας από το δημογραφικό- Μείον 1000 γεννήσεις!».

Δεν θα συζητηθούν πρώτον, η πρώτη με αριθμό 352/10-1-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της K.O. «NEA ΔΗΜΟΚΡΑΤΙΑ» κ. Γεωργίου Βλάχου προς τον Υπουργό Υποδομών και Μεταφορών με θέμα: «Αναβάθμιση του κόμβου Παιανία - Κορωπί - Παιανία - Μαρκόπουλο στην Παιανία» και δεύτερον, η έβδομη με αριθμό 372/13-1-2025 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Ανησυχητικά ευρήματα στον Κηφισό» λόγω αναρμοδιότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, γι’ αυτήν την ερώτηση για ένα λεπτό παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, η επίκαιρη ερώτηση την οποία κατέθεσα την προηγούμενη εβδομάδα προς τον Υπουργό Υποδομών και Μεταφορών για τον Κηφισό είναι κατεπείγουσα. Αφορά τις διαπιστώσεις έγκριτων σπηλαιολόγων και του δικού μας συμπαραστάτη και συνεργάτη του Δημήτρη Θεοδοσόπουλου που έχει αφιερώσει τη ζωή του σε αυτήν την πραγματική μελέτη των σπηλαίων και των υπογείων υδάτων, ότι ο υπόγειος Κηφισός είναι εγκαταλελειμμένος την τελευταία εικοσαετία και στο ύψος της εθνικής οδού Αθηνών - Λαμίας διαπιστώνονται τρεις λίμνες, η τρίτη αποκαλύφθηκε πριν από λίγες μέρες, με αποτέλεσμα να παρίσταται πάρα πολύ μεγάλος ο κίνδυνος πλημμύρας, κατάρρευσης της εθνικής οδού και πολλαπλοί βεβαίως οι κίνδυνοι.

Αδυνατώ να αντιληφθώ με ποια λογική ο Υπουργός Υποδομών και Μεταφορών, τον οποίο ρωτώ για αυτά τα θέματα που είναι κατεξοχήν της αρμοδιότητάς του, των μεταφορών και των υποδομών, δηλώνει αναρμόδιος. Εγώ θέλω να διαβεβαιώσω ότι δεν θα αφήσουμε την ερώτηση αυτή ούτε να αρχειοθετηθεί ούτε να ξεχαστεί.

Ήδη την κατέθεσα σήμερα ξανά στον Υπουργό Περιβάλλοντος και Ενέργειας, θα την καταθέσουμε και στον Πρωθυπουργό, διότι δεν θέλουμε σε καμμία περίπτωση να κλαίνε με κροκοδείλια δάκρυα εκείνοι οι οποίοι σήμερα γυρίζουν το βλέμμα και στρέφουν το κεφάλι σε έναν κίνδυνο που είναι διαπιστωμένος, επιστημονικά εμπεριστατωμένος ορατός και υπαρκτός για τους κατοίκους του Λεκανοπεδίου, για τους πολίτες της χώρας αυτής, για τους διερχόμενους.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κυρία Πρόεδρε, μόνο που δεν είναι κανένας εκ των Υπουργών εδώ, οπότε καταλαβαίνετε ότι δεν έχει νόημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι κανένας, αλλά εμείς θα είμαστε εδώ και θα είμαστε εδώ μέχρι να απαντήσει η Κυβέρνηση.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κυρία Πρόεδρε.

Θα συνεχίσουμε με την έκτη με αριθμό 354/12-1-2025 επίκαιρη ερώτηση πρώτου κύκλου του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Άμυνας με θέμα: «Ποια η σχέση της νέας δομής δυνάμεων με τις έκτακτες κρίσεις στις Ε.Δ.».

Έχετε τον λόγο, κύριε Πρόεδρε, για δύο λεπτά για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κύριε Υπουργέ, στις 10 Ιανουαρίου του 2025 απαντώντας σε ερώτηση δημοσιογράφου ο κύριος Υπουργός σχετικά με τις κρίσεις στις Ένοπλες Δυνάμεις δήλωσε: «Εμφανίζονται ως έκτακτες αλλά στην πραγματικότητα είναι ένα συνεπές βήμα μετά από την απόφαση για τη συγχώνευση στρατοπέδων και μονάδων και τη νέα δομή δυνάμεων η οποία πέρασε από τη Βουλή». Δυσνόητη φράση, τέλος πάντων. Επίσης, ανέφερε ο κύριος Υπουργός ότι οι ελληνικές Ένοπλες Δυνάμεις πάσχουν από έναν υδροκεφαλισμό και πρέπει να υπάρξει εξορθολογισμός για να προχωρήσουμε στα επόμενα βήματα του εκσυγχρονισμού των Ενόπλων Δυνάμεων. Ταυτίζετε, δηλαδή, τον εκσυγχρονισμό των Ενόπλων Δυνάμεων με το κλείσιμο στρατοπέδων σε παραμεθόριες περιοχές -πρόσφατα επισκέφθηκα κάποιες, είναι βαθύτατα ανήσυχοι και απογοητευμένοι οι κάτοικοι, παραδείγματος χάριν στη Δράμα- και με την αιφνιδιαστική απόφαση για διενέργεια κρίσεων. Πρωτοφανές σκεπτικό!

Κατηγορείτε τις Ένοπλες Δυνάμεις για υδροκεφαλισμό, ενώ η Κυβέρνηση της Νέας Δημοκρατίας είναι αυτή που τα τελευταία έξι χρόνια λαμβάνει αποφάσεις που έχουν σχέση με την οργάνωση του στρατού. Ο χαρακτηρισμός αυτός δείχνει έλλειψη σεβασμού στα πρόσωπα και το έργο των στελεχών των Ενόπλων Δυνάμεων, αφού τους παρουσιάζετε λίγο έως πολύ ως αργόσχολους περίπου υπαλλήλους.

Ο αιφνιδιασμός, κύριε Υπουργέ, είναι αρχή πολέμου που εφαρμόζεται στις επιχειρήσεις και όχι στον χειρισμό των ανωτάτων στελεχών που καθημερινά αγωνίζονται με ζήλο και συνέπεια να διατηρήσουν υψηλό το αξιόμαχο των Ενόπλων Δυνάμεων σε πολύ αντίξοες συνθήκες και με πενιχρά μέσα. Δυστυχώς, υποψιαζόμαστε ότι οι κρίσεις των στελεχών δεν έγιναν με επιχειρησιακά ή αξιοκρατικά κριτήρια αλλά με μόνο κριτήριο το αν αποδέχονται να υλοποιήσουν τους στόχους σας, στόχοι που δεν έχουν καμμία σχέση με την πατρίδα αλλά εξυπηρετούν άλλες σκοπιμότητες και ανάγκες.

Ερωτάσθε, λοιπόν: Ποιοι είναι οι λόγοι που οι τακτικές κρίσεις στις Ένοπλες Δυνάμεις διενεργήθηκαν τόσο αιφνίδια και όχι θεσμοθετημένη ημερομηνία διεξαγωγής τους που είναι η 1η Μαρτίου; Γιατί αυτή -θα λέγαμε- η θεσμική εκτροπή;

Δεύτερον, γιατί σκοπίμως ψεύδεστε, λέγοντας ότι η νέα δομή των Ενόπλων Δυνάμεων εγκρίθηκε από την αρμόδια επιτροπή της Βουλής, όταν γνωρίζουμε ότι στην ίδια επιτροπή φέρατε έκθεση την οποία εισηγήθηκε το στρατιωτικό σας γραφείο και όχι ο αρμόδιος κλάδος του ΓΕΕΘΑ και στην οποία πέραν των γενικόλογων προθέσεών σας δεν αναφέρονται πουθενά στοιχεία αναδιοργάνωσης των σχηματισμών και των μονάδων, για να ξέρουμε ποιοι είναι οι στόχοι σας;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Έχετε τον λόγο, κύριε Υφυπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Να σημειώσω ότι οι έκτακτες κρίσεις οι οποίες διενεργήθηκαν πριν από λίγο καιρό, διενεργήθηκαν πρώτον σύμφωνα με τον νόμο, με το ισχύον δηλαδή νομικό πλαίσιο και δεύτερον, ο σκοπός τους ήταν καθαρά ο εξορθολογισμός του αριθμού των ανωτάτων αξιωματικών -και θα εξηγήσω τι εννοώ με αυτό- και κυρίως, η προσαρμογή στις σύγχρονες επιχειρησιακές ανάγκες που έχουν ανάγκη οι Ένοπλες Δυνάμεις της πατρίδας μας.

Προφανώς, λοιπόν, δεν πρόκειται για κάποιον αιφνιδιασμό, γιατί όπως είπα προηγουμένως πρώτον, διενεργήθηκαν μέσα στο πλαίσιο το νομικό καθαρά, το οποίο ισχύει αυτήν τη στιγμή, όπως το έχει ψηφίσει η Βουλή των Ελλήνων αλλά και η δομή των δυνάμεων η οποία παρουσιάστηκε, κύριε Πρόεδρε, στις 14 Νοεμβρίου του 2024 στη Βουλή των Ελλήνων, όπως επίσης ξέρετε πολύ καλά ότι και οι εκπρόσωποι των κομμάτων είχαν και τη δυνατότητα πέρα από την επίσημη παρουσίαση της δομής να έρθουν και στο Υπουργείο, όπου και εκεί έγινε μια εκτενέστατη συζήτηση επί των ζητημάτων αυτών.

Να κάνω ένα σχόλιο όσον αφορά την εννοιοδότηση που κάνατε και στην ερώτησή σας και το επαναλάβατε και προφορικά περί χαρακτηρισμού για αργόμισθους υπαλλήλους. Νομίζω ότι αυτό είναι μία αυθαίρετη ερμηνεία, την οποία κάνετε εσείς. Ουδαμώς την υιοθετεί, προφανώς, το Υπουργείο Εθνικής Άμυνας. Ίσα, ίσα έχουμε πει κατ’ επανάληψη ότι οι άνδρες και οι γυναίκες των Ενόπλων Δυνάμεων της πατρίδας μας είναι κατ’ εξοχήν το πιο ισχυρό εξοπλιστικό πρόγραμμα το οποίο διαθέτει η Ελλάδα.

Όσον αφορά τους ανώτατους αξιωματικούς και γι’ αυτό αναφέρθηκε ο κύριος Υπουργός σε υδροκεφαλισμό, τα στοιχεία, κύριε Πρόεδρε, είναι πολύ συγκεκριμένα και επί αυτών των στοιχείων νομίζω είναι καλό να ακουστούν και στην ελληνική αντιπροσωπεία. Η χώρα μας πριν από τις κρίσεις είχε εξαπλάσιους σε αναλογία υποστρατήγους σε σχέση με τις Ηνωμένες Πολιτείες της Αμερικής, εντεκαπλάσιους ταξιάρχους. Για κάθε ανώτατο αξιωματικό στην Ελλάδα αντιστοιχούν 2,35 ανώτατοι αξιωματικοί στις Ηνωμένες Πολιτείες της Αμερικής, όταν ξέρετε πολύ καλά ότι οι ΗΠΑ έχουν τριάντα δύο φορές τον πληθυσμό της Ελλάδας. Θα το ξαναπώ, ένας ανώτατος αξιωματικός στην Ελλάδα αντιστοιχεί σε 2,35 ανώτατους αξιωματικούς των ΗΠΑ. Νομίζω από μόνοι τους αυτοί οι αριθμοί δείχνουν ξεκάθαρα πού έπρεπε να πάμε. Επομένως, ξέρετε πολύ καλά ότι με βάση αυτή τη δομή είναι τελείως ασύμβατη σε σχέση με τις σύγχρονες απαιτήσεις των Ενόπλων Δυνάμεων, η απειλή είναι πολύ συγκεκριμένη και βάση αυτής της απειλής καλούμαστε να δομήσουμε και το ανθρώπινο δυναμικό, αλλά κυρίως και την γεωγραφική κατανομή των στρατοπέδων μας με βάση την αντιμετώπιση αυτής της εθνικής απειλής.

Βεβαίως, και η υλοποίηση αυτού του σχεδιασμού είναι στο πλαίσιο της ατζέντας 2030 και είναι μια μεταρρύθμιση για τις Ένοπλες Δυνάμεις. Δεν μπορεί αυτήν τη στιγμή η χώρα μας να έχει δομές οι οποίες ανάγονται πίσω από το 1974 όταν υπήρξε μια επιστράτευση, λόγω των γεγονότων της Κύπρου. Δεν μπορούμε να έχουμε την ίδια δομή σήμερα. Και, βεβαίως, πρέπει να ληφθούν υπ’ όψιν και πολλοί άλλοι παράγοντες, βλέπε δημογραφικό, που νομίζω ότι συμφωνούμε όλοι πως είναι το νούμερο ένα εθνικό ζήτημα στη χώρα.

Θα ολοκληρώσω την πρωτολογία μου, λέγοντας το εξής: Όλες αυτές οι διαδικασίες, όλες αν θέλετε οι εισηγήσεις είναι από τα επιτελεία. Είναι μελέτες οι οποίες έχουν γίνει από τους κατ’ εξοχήν αρμόδιους, από τον Α/ΓΕΕΘΑ, από τον Α/ΓΕΣ εν προκειμένω για τον στρατό ή από τον Α/ΓΕΑ ή Α/ΓΕΝ όσον αφορά την αεροπορία και το ναυτικό και εκεί καταλήγουν, ερχόμενοι, βεβαίως, στον εκάστοτε Υπουργό Εθνικής Άμυνας, ο οποίος εισηγείται στη Βουλή αυτές τις μελέτες και τις εισηγήσεις των στρατιωτικών. Και νομίζω και πρέπει να συμφωνήσουμε σε αυτήν την αίθουσα, ότι ουδείς αρμοδιότερος των ανθρώπων οι οποίοι επί σαράντα και συναπτά έτη έχουν φάει κυριολεκτικά τη ζωή τους, έχουν δώσει πραγματικά τη ζωή τους για την πατρίδα, προκειμένου να είναι στις θέσεις αυτές και νομίζω ότι όλοι τους περιβάλλουμε και με σεβασμό αλλά, κυρίως, με μία ευχέρεια λόγου που έχουν και οι ίδιοι στις αποφάσεις οι οποίες αφορούν, κυρίως, τις Ένοπλες Δυνάμεις.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Υπουργέ, σχετικά με το «αργόσχολους υπαλλήλους», εννοείται εμείς δεν υιοθετούμε τέτοια φράση για τα στελέχη των Ενόπλων Δυνάμεων. Είπαμε ότι εσείς τους αντιμετωπίζετε έτσι.

Θα σας παραθέσω κάποια πράγματα που δείχνουν ότι, δυστυχώς, δείχνετε ότι δεν εμπιστεύεστε τα στελέχη των Ενόπλων Δυνάμεων και προσπαθείτε τρόπον τινά να τα απαξιώσετε.

Πρώτον, απαξιώσατε τις στρατιωτικές σχολές και το σπουδαίο, ωραίο επάγγελμα του στρατιωτικού με αποτέλεσμα τα επόμενα χρόνια να μην υπάρχουν στελέχη που θα επανδρώσουν τις μονάδες των Ενόπλων Δυνάμεων. Δεν σας προβλημάτισε το κύμα παραιτήσεων στο Πολεμικό Ναυτικό και όχι μόνον; Δεν σας απασχολεί αυτό; Η περίφημη ατζέντα 2030 που μόνο εσείς τη γνωρίζετε, δεν προβλέπει να υπάρχουν στελέχη; Έχουμε την πολυτέλεια να χάνουμε μάχιμους στο Πολεμικό μας Ναυτικό, έχοντας απέναντι ένα «λυσσασμένο θηρίο» που νυχθημερόν μας απειλεί, λέγοντας «θα έρθουμε βράδυ, θα έρθουμε μεσημέρι, θα έρθουμε απόγευμα», αυτές τις ανοησίες που ακούμε;

Προβήκατε σε αιφνιδιαστικές έκτακτες κρίσεις χωρίς να μας εξηγείτε τον λόγο και προσπαθείτε να περάσετε την εντύπωση ότι η μείωση των θέσεων ανώτατων αξιωματικών σχετίζεται με τον εκσυγχρονισμό του στρατού και τη μείωση του κόστους. Σας προκαλώ να ενημερώσετε επίσημα τη Βουλή για τις μηνιαίες απολαβές ενός υποστρατήγου και ενός υπαλλήλου της Βουλής, για να κάνουμε σύγκριση.

Καρατομήσατε τις ηγεσίες των στρατιωτικών νοσοκομείων, το θυμάστε, για να δημιουργήσετε αίσθηση ότι κάτι δεν πάει καλά και στη συνέχεια με τροπολογία της τελευταίας στιγμής σε νομοσχέδιο του Υπουργείου Υγείας αποφασίσατε στο 417 ΝΙΜΤΣ να τοποθετηθεί για πρώτη φορά ως διοικητής ιδιώτης και όχι στρατιωτικός. Και πάλι αιφνιδιασμός. Σχεδιάζετε την ένταξη των στρατιωτικών νοσοκομείων στο ΕΣΥ και με τον τρόπο αυτόν να διαγράψετε τα εκατοντάδες εκατομμύρια που χρωστά ο ΕΟΠΥΥ σε αυτά.

Ως πρόεδρο του διοικητικού συμβουλίου στο Πολεμικό Μουσείο τοποθετήσατε πάλι ιδιώτη. Σχεδιάζετε την ίδρυση Πανεπιστημίου Εθνικής Άμυνας, στο οποίο θα τοποθετήσετε, διαβάσαμε, πρύτανη της επιλογής σας ο οποίος θα μοιράζει διδακτορικά και μεταπτυχιακά και θα προωθεί το λεγόμενο οικοσύστημα. Ατυχέστατη λέξη, το οικοσύστημα. Αυτός που το έγραψε είναι αγράμματος. Είναι το σύνολο της πανίδας και της χλωρίδας σε έναν τόπο. Οικοσύστημα αμυντικής καινοτομίας. Με τη στρατιωτική επάρκεια των νέων αξιωματικών ποιος θα ασχοληθεί; Αλλά και τον χώρο των Ενόπλων Δυνάμεων τον βλέπετε ως ευκαιρία προβολής και προώθησης συμφερόντων και ως μία επιχείρηση που πρέπει να αποφέρει κέρδη.

Θα αναφέρω μερικά σύντομα παραδείγματα.

Κλείνετε στρατόπεδα, το λέω ξανά, σε κρίσιμες παραμεθόριες περιοχές, αδιαφορώντας για το αίσθημα ασφάλειας που πρέπει να νιώθουν οι κάτοικοι αυτών των περιοχών για να παραμείνουν και στον τόπο τους. Και αυτό το κάνατε χωρίς καμμία έγκριση της Βουλής, με ένα νομοσχέδιο που μόνο εσείς το γνωρίζετε. Υπαινιχθήκατε ότι έχουμε τεράστιο, σοβαρό, το υπ’ αριθμόν ένα εθνικό πρόβλημα που είναι το δημογραφικό. Δεν βοηθάει στην τόνωση του δημογραφικού προβλήματος το κλείσιμο στρατοπέδων σε ακριτικές περιοχές. Αυτό είναι πάρα πολύ σημαντικό. Αν βάλουμε στη ζυγαριά τη δημογραφία και την εξοικονόμηση πόρων με κλείσιμο στρατοπέδων, θα προτιμήσουμε την δημογραφική μας τόνωση, κύριε Υπουργέ. Είμαστε εν όψει δημογραφικής τραγωδίας. Δεν θα πάψουμε να το λέμε στη Νίκη. Κοιμόμαστε με τα τσαρούχια θα έλεγα γι’ αυτό το πρόβλημα.

Απαξιώσατε την εγχώρια αμυντική βιομηχανία την περίοδο που όλες οι αμυντικές βιομηχανίες στην Ευρώπη αναπτύσσονται λόγω και του πολέμου στην Ουκρανία τον οποίον εσείς βοηθάτε. Αποφασίσατε τη μετεγκατάσταση του εργοστασίου των ΕΑΣ στον Υμηττό, χωρίς να εξασφαλίσετε τη συνέχεια της παραγωγικής του δυνατότητας και τώρα πλέον δεν παράγουμε ούτε βλήμα πυροβολικού. Και φυσικά τον χώρο αυτόν θα τον «αξιοποιήσει» το γνωστό ΤΑΙΠΕΔ δημιουργώντας κυβερνητικό πάρκο. Ιδρύσατε το Ελληνικό Κέντρο Αμυντικής Καινοτομίας με τη συμμετοχή του Υπερταμείου για την ενίσχυση του οικοσυστήματος, άκουσον, αμυντικής καινοτομίας. Ωραίοι οι νεολογισμοί, όπως σας είπα.

Γιατί δεν αρχίσατε με την παραγωγή υλικών για τον φόρτο μάχης, αδιάβροχα τζάκετ, εξαρτήσεις και άλλα συναφή; Πότε θα δούμε ένα ελληνικό drone ή ένα τυφέκιο; Προχωράτε σε απευθείας αναθέσεις προμήθειας αμυντικού υλικού εκατοντάδων εκατομμυρίων, παρακάμπτοντας τον σχετικό νόμο λες και οι αμυντικές δαπάνες είναι ιδιοκτησία σας. Σχεδιάζετε τη σύσταση εταιρείας ακινήτων Ενόπλων Δυνάμεων, ΕΤΑΕΔ τα αρχικά, ένα νέο ΤΑΙΠΕΔ δηλαδή το οποίο θα αξιοποιήσει τα ανενεργά στρατόπεδα. Σε αυτήν την εταιρεία ο πρόεδρος και ο εκτελεστικός διευθυντής θα είναι ιδιώτες και με εμπειρία στη διαχείριση –δική σας η φράση- ακίνητης περιουσίας, real estate άνθρωποι, δηλαδή.

Θα κλείσω, κύριε Υπουργέ, με τον χαρακτηρισμό περί υδροκεφαλισμού, που ήγειρε πολλές αντιδράσεις και από στρατιωτικούς. Γιατί, κύριε Υπουργέ, δεν ζητάτε από τον Πρωθυπουργό να μειώσει τον πραγματικό υδροκεφαλισμό της Κυβέρνησής σας με τους εξήντα δύο Υπουργούς και Υφυπουργούς;

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τελειώνω, κύριε Πρόεδρε.

Γιατί δεν καταργείτε τη θέση του Γενικού Γραμματέα του Υπουργείου σας και το γραφείο του που λειτουργεί στη Θεσσαλονίκη εντός στρατιωτικής μονάδας;

Κύριε Υπουργέ, οι Ένοπλες Δυνάμεις δεν είναι επιχείρηση. Οι Ένοπλες Δυνάμεις εξασφαλίζουν την εθνική μας αξιοπρέπεια, την άμυνα και το αίσθημα ασφαλείας του ελληνικού λαού.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της ΝΙΚΗΣ.

Έχετε τον λόγο, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Θα απαντήσω κατ’ αρχάς και στο δεύτερο τμήμα της ερώτησης και θα αναφερθώ εκ των πραγμάτων και σε πολλά από τα ερωτήματα τα οποία θέσατε τα οποία εκφεύγουν βέβαια της σημερινής ερώτησης, αλλά καλό είναι να ακουστούν και οι αντίστοιχες απαντήσεις.

Κύριε Πρόεδρε, αναφέρετε στην ερώτησή σας ότι ψεύδεται ο κύριος Υπουργός, ότι πέρασε η νέα δομή δυνάμεων από την αρμόδια επιτροπή. Σας παραπέμπω στην επιτροπή της 14ης Νοεμβρίου -δείτε και τα Πρακτικά- ρωτήθηκαν όλα τα κόμματα, άλλα είπαν «υπέρ», άλλα είπαν «κατά» ή «παρών». Σε κάθε περίπτωση όμως η νέα δομή δυνάμεων όπως την εισηγήθηκε ο κύριος Υπουργός σε εκείνη τη συνεδρίαση, έχει περάσει και στη συνέχεια, βεβαίως, πέρασε και από το ΚΥΣΕΑ που είναι το αρμόδιο όργανο προκειμένου να ακολουθηθεί η κατά τον νόμο διαδικασία.

Πριν όμως από αυτό, αναφέρατε κάτι άλλο, μη αληθές, στην ερώτησή σας: Ότι αυτή η έκθεση –λέει- είναι μια έκθεση από το στρατιωτικό Γραφείο του κυρίου Υπουργού. Να σας πληροφορήσω, λοιπόν, κύριε Πρόεδρε, ότι η έκθεση αυτή όπως υπάρχει σε κάθε κοινοβουλευτική διαδικασία, είτε είναι στην Επιτροπή Εξοπλιστικών είτε είναι στην Επιτροπή Εξωτερικών και Άμυνας προφανώς ό,τι φέρνουν τα επιτελεία του ΓΕΕΘΑ συνοδεύονται από εισηγητική έκθεση του κυρίου Υπουργού, η οποία δεν κάνει τίποτα άλλο παρά -όπως λέει προφανώς και ο τίτλος της- από το να εισηγείται ό,τι έχει φέρει ο Α/ΓΕΕΘΑ.

Επομένως, για να μην υπάρχει καμμία παρανόηση, καμμία γκρίζα σκέψη επί τούτου, αυτό το οποίο εισήχθη και έγινε συζήτηση στην αρμόδια υποεπιτροπή της Επιτροπής Εξωτερικών και Άμυνας της Βουλής ήταν η εισήγηση της συνολικής πρότασης του κυρίου Α/ΓΕΕΘΑ, τη γνωμάτευση της οποίας μάλιστα την έχετε ήδη λάβει από το Συμβούλιο Αρχηγών των Γενικών Επιτελείων -το ΣΑΓΕ- και, βεβαίως, υπήρχε η αρχική έγκριση από το Συμβούλιο Άμυνας.

Επομένως, δεν πρόκειται για μια γενικόλογη έκθεση όπως απλά αναφέρεται στην ερώτησή σας, αλλά με πολύ συγκεκριμένα στοιχεία της αναδιοργάνωσης των μονάδων. Μάλιστα, κάποιες από αυτές τις μονάδες έχουν δημοσιευτεί ήδη από τις 16 Δεκεμβρίου 2024 και στην ανακοίνωση Τύπου του Υπουργείου Άμυνας.

Πολύ σύντομα, κύριε Πρόεδρε, θα αναφερθώ σε κάποια πράγματα τα οποία είπατε κι εσείς στη δευτερολογία σας, τα οποία δεν μπορώ να τα αφήσω αναπάντητα.

Σχετικά με τις στρατιωτικές σχολές θέλω να αναφέρω τα εξής. Σας θυμίζω ότι το πρώτο σχέδιο νόμου το οποίο ψηφίστηκε από τη Βουλή –πέρυσι συγκεκριμένα, υπό τη νέα πολιτική ηγεσία του Υπουργείου- ήταν η αναβάθμιση των στρατιωτικών σχολών, ακριβώς επειδή είδαμε ότι εκεί υπάρχει ένα πολύ μεγάλο πρόβλημα. Στο πλαίσιο της αναβάθμισης των σχολών για πρώτη φορά, για παράδειγμα, μπορεί να δοθεί η δυνατότητα, και πέρα από τα μεταπτυχιακά, να κάνουν και διδακτορικό, να υπάρχει έρευνα και αυτή η έρευνα να παραμείνει εντός των Ενόπλων Δυνάμεων. Μέσα από αυτήν την έρευνα μπορούμε να παράγουμε και δικά μας οπλικά συστήματα, μεταξύ άλλων.

Θυμίζω ότι πριν από λίγες ημέρες υπεγράφη μια απόφαση όπου τετραπλασιάστηκε η αποζημίωση που λαμβάνουν οι μαθητές στις Σχολές Ικάρων, Ευελπίδων και Ναυτικών Δοκίμων. Από τα 150 ευρώ -που ήταν πολύ χαμηλή η αποζημίωση- πήγαμε στα 600 ευρώ. Είναι ένα πρώτο βήμα στήριξης των μαθητών μας οι οποίοι θα είναι και οι μελλοντικοί ηγήτορες των Ενόπλων Δυνάμεων. Επομένως, έχουν γίνει βήματα στήριξης και των στρατιωτικών σχολών.

Αναφερθήκατε και στα στρατιωτικά νοσοκομεία. Για πρώτη φορά κάνουμε ένα συμμάζεμα στα στρατιωτικά νοσοκομεία. Θα έχουμε τη δυνατότητα στις αρμόδιες επιτροπές, κα βεβαίως, και στην Ολομέλεια, να συζητήσουμε για το σχέδιο νόμου το οποίο έχουμε παρουσιάσει στο Υπουργικό Συμβούλιο ήδη από τον Οκτώβριο, ενώ τις επόμενες ημέρες θα μπει και σε δημόσια διαβούλευση.

Θα δείτε ότι είναι ένα νομοσχέδιο στη σωστή κατεύθυνση. Περιμένουμε και τις παρατηρήσεις όλων, αλλά ήδη από τις πρώτες αντιδράσεις βλέπουμε ότι, πραγματικά, κινούμαστε προς τη σωστή κατεύθυνση. Για να μην καταχρώμαι και τον χρόνο σας δεν θα μπω σε λεπτομέρειες, αλλά νομίζω ότι θα έχουμε τη δυνατότητα να το συζητήσουμε.

Σχετικά με το Πολεμικό Μουσείο θέλω να πω τα εξής. Στο Πολεμικό Μουσείο, κύριε Πρόεδρε, Πρόεδρος είναι πτέραρχος εν αποστρατεία δεν είναι ιδιώτης. Είναι ένας άνθρωπος ο οποίος έχει υπηρετήσει τις Ένοπλες Δυνάμεις επί σαράντα και πλέον έτη, ένας εξαιρετικός αξιωματικός και νομίζω ότι ούτως ή άλλως αυτή είναι η πάγια τακτική, να υπάρχει πρόεδρος στο Πολεμικό Μουσείο προερχόμενος από την οικογένεια των Ενόπλων Δυνάμεων.

Αναφορικά με το κλείσιμο στρατοπέδων σε ακριτικές περιοχές θέλω να πω πως έχουμε πει κατ’ επανάληψη ότι έχουμε οκτακόσια τριάντα ένα στρατόπεδα στην επικράτεια, που είναι περισσότερα από ότι έχουν οι Ηνωμένες Πολιτείες της Αμερικής στο σύνολο της επικράτειάς τους. Όταν λέμε για κάποιο κλείσιμο στρατοπέδων σε κάποιες περιοχές, προφανώς δεν αναφερόμαστε στο ότι δεν θα γίνουν και κάποια συγχωνεύσεις και δεν θα δοθεί και μια -αν θέλετε- βαρύτητα, κυρίως στις ακριτικές περιοχές.

Ξέρετε πολύ καλά, το είπα και στην πρωτολογία μου, ότι ο κίνδυνος είναι πολύ συγκεκριμένος. Και δεν θα κρύψω τα λόγια μου, είναι εξ ανατολών. Προφανώς, λοιπόν, οι περιοχές οι οποίες είναι προς τη συγκεκριμένη κατεύθυνση -και αναφέρομαι στη Θράκη και στα νησιά του ανατολικού Αιγαίου- θα ενισχυθούν και θα ενισχυθούν όχι μόνο σε προσωπικό, αλλά και με πολλά άλλα μέσα που δεν μπορώ να αναφερθώ –και το αντιλαμβάνεστε- με λεπτομέρειες στην Εθνική Αντιπροσωπεία.

Κλείνοντας, θα ήθελα να πω τα εξής. Μιλήσατε για την αμυντική βιομηχανία και για το ΕΛΚΑΚ και μάλιστα μπορώ να πω με έναν απαξιωτικό ίσως τόνο, ειδικά για το ΕΛΚΑΚ. Να σας πω, λοιπόν, κύριε Πρόεδρε, ότι το ΕΛΚΑΚ το οποίο απαξιώνετε ήδη έχει αποδώσει καρπούς, ήδη το σύστημα «Κένταυρος», το οποίο αυτή τη στιγμή είναι anti-drone, το οποίο έχει επιχειρήσει σε πραγματικές πολεμικές καταστάσεις στην Ερυθρά Θάλασσα έχει αποδώσει κι αυτό σε ένα πολύ σύντομο χρονικό διάστημα. Τρέχουν αυτήν τη στιγμή εκατοντάδες προγράμματα μέσα από το ΕΛΚΑΚ τα οποία στο τέλος της ημέρας θα είναι προς όφελος της πατρίδας μας, των Ενόπλων Δυνάμεων και νομίζω ότι θα είναι και το μεγαλύτερο αποτύπωμα το οποίο θα αφήσουμε. Δεν έχουμε την πολυτέλεια ως χώρα να ψωνίζουμε πάντα από το πάνω ράφι δισεκατομμύρια εξοπλισμών. Πρέπει επιτέλους να παράγουμε από μόνοι μας μια τεχνολογία. Αυτό κάνει, λοιπόν, το ΕΛΚΑΚ.

Και κλείνω, κύριε Πρόεδρε, λέγοντας το εξής. Νομίζω ότι η παρούσα Κυβέρνηση του Κυριάκου Μητσοτάκη έχει δείξει πολύ συγκεκριμένα δείγματα γραφής όσον αφορά τις Ένοπλες Δυνάμεις. Είμαστε η Κυβέρνηση η οποία αυτήν τη στιγμή προχώρησε στον εξοπλισμό από αέρος με τα Rafale, από θαλάσσης με τις Belharra, με όλα τα υπόλοιπα συστήματα τα οποία αυτήν τη στιγμή είναι στον σχεδιασμό, ο θόλος ο οποίος θα σχεδιαστεί στο Αιγαίο και θα κλείσει.

Επομένως, ξέρετε πολύ καλά κι εσείς, έχετε ενημερωθεί εξάλλου, ότι έχουν γίνει πολύ σωστά βήματα και ας συμφωνήσουμε σ’ αυτήν την Αίθουσα, παρότι μπορεί να έχουμε διαφωνίες σε πολλά άλλα πράγματα, αλλά τουλάχιστον στα εθνικά ζητήματα, στα ζητήματα της άμυνας μπορεί να υπάρξει και μια κοινή συναίνεση σε πάρα πολλά θέματα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την έκτη με αριθμό 348/10-1-2025 επίκαιρη ερώτηση δεύτερου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Εθνικής Άμυναςμε θέμα: «Ποιος είναι ο κυβερνητικός σχεδιασμός για τις στρατιωτικές μονάδες με έδρα στην Περιφερειακή Ενότητα Δράμας;».

Έχετε τον λόγο, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, το ζήτημα της κατάργησης στρατοπέδων στον Νομό Δράμας έχει ενώσει την τοπική κοινωνία. Σ’ αυτό το πλαίσιο καλωσορίζουμε τους τοπικούς εκπροσώπους του Νομού Δράμας οι οποίοι βρίσκονται στα θεωρεία της Βουλής όχι για συμβολικούς λόγους, αλλά για ουσιαστικούς.

Κύριε Υπουργέ, εκπροσωπώντας στην παρούσα φάση τον Νομό Δράμας στη συζήτηση της συγκεκριμένης επίκαιρης ερώτησης, σας ενημερώνω ότι τη Δευτέρα 13 Ιανουαρίου πραγματοποιήθηκε σύσκεψη σχετικά με το μέλλον των στρατοπέδων στον Νομό Δράμας μετά από την απόφαση του Υπουργείου Εθνικής Άμυνας να μετακινηθεί το 518 Τάγμα Πεζικού από το Νευροκόπι στη Δράμα και ο 779 Λόχος Εφοδιασμού Μεταφορών από τη Δράμα στην Ελευθερούπολη.

Η σύσκεψη κατέληξε σε κοινή ανακοίνωση στην οποία μεταξύ άλλων αναφέρονται τα εξής:

«Η συνέχιση λειτουργίας των μονάδων είναι κρίσιμη για την ακριτική μας περιοχή για λόγους κοινωνικούς, δημογραφικούς, οικονομικούς, ιστορικούς, αλλά και αισθήματος ασφάλειας και εθνικού φρονήματος των πολιτών. Ζούμε σε μια ορεινή ακριτική περιοχή με μακρά μεθοριακή γραμμή, αποκομμένη από συγκοινωνιακούς άξονες, η οποία βασίζεται κυρίως στον πρωτογενή τομέα. Η συνέχιση της λειτουργίας των στρατιωτικών μονάδων είναι ζωτικής σημασίας για την περιοχή μας και ως εκ τούτου δεν είναι αποδεκτή η κατάργηση καμιάς εξ αυτών. Δεν γίνεται να μιλάμε για μέτρα συγκράτησης πληθυσμών στην επαρχία και ταυτόχρονα να την ερημώνουμε από στρατόπεδα, σχολικές μονάδες, ΕΛΤΑ, υποκαταστήματα τραπεζών.

Απαιτούμε την άμεση επαναλειτουργία των στρατοπέδων. Η υποβάθμιση του Νομού Δράμας από τις κατά καιρούς κυβερνήσεις τελειώνει σήμερα.»

Την ανακοίνωση υπογράφουν ο αντιπεριφερειάρχης Δράμας Μιχάλης Μουρβετίδης, οι Βουλευτές του Νομού Δράμας Δημήτριος Κυριαζίδης από τη Νέα Δημοκρατία, Αναστάσιος Νικολαΐδης από το ΠΑΣΟΚ, Θεόφιλος Ξανθόπουλος από τον ΣΥΡΙΖΑ-Προοδευτική Συμμαχία, οι δήμαρχοι Δράμας Γεώργιος Παπαδόπουλος, Προσοτσάνης Θεόδωρος Αθανασιάδης, Δοξάτου Γεώργιος Βογιατζής, Κάτω Νευροκοπίου Ελευθέριος Ταμπουρίδης και Παρανεστίου Αναστάσιος Καγιάογλου, ο αναπληρωτής περιφερειάρχης Κωνσταντίνος Κόντος, ο Θεματικός αντιπεριφερειάρχης Περιβάλλοντος και Ενέργειας Αργύρης Πατακάκης, ο Θεματικός αντιπεριφερειάρχης Κοινωνικής Πολιτικής Αλέξης Παναγιωτίδης και ο Πρόεδρος του Επιμελητηρίου Στέφανος Γεωργιάδης, ενώ παρών στη σημερινή συνεδρίαση είναι και ο Περιφερειάρχης Ανατολικής Μακεδονίας και Θράκης Χριστόδουλος Τοψίδης.

Κύριε Υπουργέ, οι πολίτες της Δράμας αναμένουν να ακούσουν ότι το 518 Τάγμα Πεζικού θα παραμείνει στο Κάτω Νευροκόπι, ο 779 Λόφος Εφοδιασμού Μεταφορών θα παραμείνει στη Δράμα, όπως επίσης και ότι κανένα στρατόπεδο δεν θα φύγει από τον Νομό Δράμας.

Οποιαδήποτε άλλη απάντηση, κύριε Υπουργέ, θα προκαλέσει οργή στη δραμινή κοινωνία και σε μια τέτοια περίπτωση σας καλώ να έρθετε στη Δράμα και να εξηγήσετε εσείς στους συμπατριώτες μας τους λόγους για τους οποίους εφαρμόζεται ο συγκεκριμένος σχεδιασμός από το Υπουργείο Εθνικής Άμυνας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Νικολαΐδη. Είναι διακομματική η ερώτηση.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς κατανοώ και τον προβληματισμό, αλλά και την ανησυχία της Περιφερειακής Ενότητας Δράμας και προφανώς τον κατανοώ, γιατί και εγώ, ως Βουλευτής της περιφέρειας αντιλαμβάνεστε ότι διαχρονικά όταν κλείνει μια δομή ή όταν υπάρχει απειλή κλεισίματος μιας δομής υπάρχει και αντίστοιχη αναστάτωση.

Να σας πω μόνο το εξής. Θα ήθελα να συμφωνήσουμε σ’ αυτήν την Αίθουσα ότι τον όποιο σχεδιασμό όσον αφορά το κλείσιμο, τη συγχώνευση, ακόμα και το άνοιγμα κάποιας, τουλάχιστον, στρατιωτικής δομής δεν την κάνει ο εκάστοτε Υπουργός, ούτε ο εκάστοτε Υφυπουργός. Την κάνουν εκείνοι, οι οποίοι έχουν επιφορτιστεί με αυτό το έργο, δηλαδή κοινώς, εκείνοι οι οποίοι έχουν και την κατάρτιση, αλλά κυρίως και τη διαδρομή σαράντα και πλέον ετών, όπως ο Αρχηγός ΓΕΕΘΑ, οι Αρχηγοί των Επιτελείων, οι οποίοι είναι εκείνοι που ξέρουν πολύ καλύτερα από τον καθένα μας -γιατί, νομίζω, κανείς εξ ημών δεν έχει στρατιωτική προέλευση, αλλά ακόμη και αν είχε σίγουρα δεν έχει την πλήρη εικόνα- για το πού είναι οι ανάγκες συνολικά της πατρίδας μας.

Και ξέρετε, ο κεντρικός σχεδιασμός δεν μπορεί να γίνει μόνο σε έναν νομό, να πιάσουμε, δηλαδή, τη Δράμα, να πιάσουμε τον Έβρο, να πιάσουμε την Καστοριά, το Ρέθυμνο, τη Λέσβο, γίνεται συνολικά και με βάση τον γενικό συνολικό σχεδιασμό, με βάση τις ανάγκες, με βάση την απειλή, αλλά πάνω απ’ όλα, κύριε συνάδελφε, με βάση τα πραγματικά δεδομένα, κοινώς τα πληθυσμιακά δεδομένα, κυρίως τα εξοπλιστικά προγράμματα τα οποία υπάρχουν και κυρίως, επίσης, και τον σχεδιασμό με βάση τις νέες απειλές που μπορεί να προκύπτουν. Έτσι γίνεται ο σχεδιασμός.

Προφανώς και σήμερα -και το ξέρετε πολύ καλά και όσοι εξ ημών των Βουλευτών είναι και συνάδελφοι περισσότερα χρόνια- δεν μπορώ να μπω σε λεπτομέρειες και να σας πω σήμερα για συγκεκριμένες μονάδες σε μια ανοιχτή συνεδρίαση, γιατί άπτεται απόρρητων πληροφοριών. Αυτό το οποίο, όμως, μπορώ να σας πω είναι ότι ο σχεδιασμός του Υπουργείου Εθνικής Άμυνας, ο οποίος ξεκινάει από τη στρατιωτική ηγεσία -η πολιτική ηγεσία απλώς αποδέχεται την εισήγηση, εκτός εάν είναι κάτι τόσο εξόφθαλμο, το οποίο μπορεί να έχει κάποιον λόγο επί τούτου- είναι προφανώς να ενισχυθούν οι ακριτικές περιοχές. Και όταν λέμε ενίσχυση δεν αφορά μόνο την ενίσχυση σε απόλυτα νούμερα, προσωπικό. Προφανώς η ενίσχυση είναι και σε δομές, είναι και σε εξοπλιστικά προγράμματα, είναι και γενικότερα στον σχεδιασμό που γίνεται.

Αυτό που μπορώ να σας πω, λοιπόν, σήμερα, και δεν νομιμοποιούμαι να πω κάτι παραπάνω, είναι ότι ο Νομός Δράμας είναι μέσα στις περιοχές όπου προφανώς είναι στην προμετωπίδα της εθνικής προσπάθειας, έναντι της εξ ανατολών απειλής.

Πέραν τούτου, όμως, κύριε συνάδελφε, αντιλαμβάνεστε την ευαισθησία των πληροφοριών. Δεν μπορώ να πω κάτι παραπάνω για το ποια μονάδα θα μείνει, ποια δεν θα μείνει, ποια θα συγχωνευθεί ή ενδεχομένως και ποια θα ανοίξει.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Νικολαΐδη, έχετε τον λόγο για τρία λεπτά για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα συμφωνήσουμε ότι σ’ αυτήν την Αίθουσα δεν μπορούμε να μιλήσουμε για το ποια στρατόπεδα θα μείνουν ή θα κλείσουν ή θα συγχωνευτούν. Απλά, ένα από τα σημαντικότερα ζητήματα για τα οποία οφείλει να αντιδράσει άμεσα η Κυβέρνηση της Νέας Δημοκρατίας είναι αυτό του δημογραφικού. Έτσι, αντίθετα με όσα μπορεί να αναφέρονται κατά καιρούς, η Κυβέρνηση με τις πράξεις της αποδεικνύει ότι αδιαφορεί πλήρως και γι’ αυτό συμφωνούμε όλοι και συμφωνήσαμε όλοι όσοι βρεθήκαμε στη σύσκεψη που έγινε στις 13 Ιανουαρίου.

Ας εξετάσουμε το ζήτημα των στρατοπέδων και τι επιπτώσεις μπορεί να φέρει. Το Νευροκόπι είναι στα σύνορα της πατρίδας μας σε απόσταση, περίπου, σαράντα χιλιομέτρων από τη Δράμα, με την οποία συνδέεται με έναν πολύ κακό δρόμο, χωρίς στηθαία ασφάλειας, γεμάτο στροφές και επικίνδυνα σημεία. Όσο και αν φαίνεται παράξενο για όσους κινούνται σε ένα γραφείο στην Αθήνα, ένας από τους πνεύμονες ζωής αυτής της ακριτικής περιοχής είναι το στρατόπεδο, η παρουσία του οποίου γεμίζει με ασφάλεια τους κατοίκους και κρατά υψηλά το φρόνημά τους.

Πήρατε την απόφαση αυτό το στρατόπεδο να κλείσει. Αυτό σημαίνει ότι περίπου τριάντα οικογένειες στρατιωτικών θα φύγουν από το Νευροκόπι και θα μετακομίσουν στη Δράμα. Τα παιδιά αυτών των οικογενειών, όλοι μαζί αποτελούν μια τάξη σχολείου. Ως αποτέλεσμα μία δασκάλα και ένας καθηγητής λιγότερος καθώς θα προχωρήσει η Κυβέρνηση της Νέας Δημοκρατίας στις αγαπημένες της συγχωνεύσεις. Ακόμη, μικρότερος κύκλος εργασιών στο φροντιστήριο των ξένων γλωσσών ή στο φροντιστήριο της μέσης εκπαίδευσης. Άλλοι δύο εκπαιδευτικοί που δεν θα χρειάζονται και θα αναζητήσουν δουλειά σε άλλες περιοχές.

Φυσικά, αυτές οι τριάντα οικογένειες στήριζαν την τοπική οικονομία και τα τοπικά καταστήματα. Στο Νευροκόπι αγόραζαν τα είδη πρώτης ανάγκης και στήριζαν τα μανάβικα, τα μπακάλικα, τα κρεοπωλεία, τα τοπικά σουπερμάρκετ και τα καταστήματα εστίασης. Είναι μία ευρεία αλυσίδα, στην οποία περιλαμβάνεται όλη η τοπική οικονομία και η κοινωνική ζωή.

Ίδια είναι η κατάσταση και όσον αφορά τον λόχο εφοδιασμού και μεταφορών, όπου περίπου τριάντα οικογένειες εντελώς απροειδοποίητα αναγκάζονται να αλλάξουν την καθημερινότητά τους. Η ερώτηση είναι: Γιατί τα ΛΕΜ να πάνε από τη Δράμα σε όμορο νομό; Καινούργια είναι τα κτίρια. Ερωτήθηκε κανένας; Είπατε ότι η στρατιωτική ηγεσία αποφασίζει. Συζήτησε με τους τοπικούς φορείς; Ερωτήσεις κάνουμε. Υπήρχε δέσμευση από την Κυβέρνηση ότι δεν θα φύγει στρατόπεδο από τη Δράμα. Και μιλάμε για τη Δράμα.

Έχετε έρθει, κύριε Υπουργέ, στη Δράμα;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Πολλές φορές. Θα σας απαντήσω.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Αν έχετε έρθει στη Δράμα θα καταλάβετε τι πρέπει …

**ΠΡΟΕΔΡΕΥΩΝ (Βασίλειος Βιλιάρδος):** Θα απαντήσετε μετά, κύριε Υπουργέ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, στρατιωτικό και πολιτικό προσωπικό από το ΛΕΜ θα φύγει και αλλάζει όλη του η ζωή από τη μια μέρα στην άλλη.

Κύριε Υπουργέ, ως Κυβέρνηση οφείλετε να φροντίσετε ώστε να δοθούν τα κατάλληλα κίνητρα για να έρθουν τριάντα οικογένειες στο Νευροκόπι και άλλες τριάντα στη Δράμα για να ενισχυθούν τα υπάρχοντα στρατόπεδα. Συγκεκριμένα, έχει κατατεθεί πρόταση από το δήμαρχο Δράμας για ενίσχυση στρατοπέδου, την οποία θα καταθέσω στα Πρακτικά.

(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από αυτό το Βήμα σάς καλώ να αναλογιστείτε ότι όποιος σχεδιασμός δεν αφορά μόνο αριθμούς, αλλά ανθρώπους και ότι η κάθε απόφαση πέρα από το παρόν πρέπει να λαμβάνει υπ’ όψιν και το μέλλον. Δυστυχώς, κύριε Υπουργέ, στην προκειμένη περίπτωση ούτε τους ανθρώπους σκεφτήκατε ούτε το μέλλον της πατρίδας μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Έχετε τον λόγο, κύριε Υφυπουργέ, για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Θα το ξαναπώ. Προφανώς και συμμερίζομαι την αγωνία σας όντας και ο ίδιος Βουλευτής περιφέρειας, αλλά πάνω από τους αριθμούς και πάνω από τους ανθρώπους τουλάχιστον για εμάς και την παράταξή μας είναι η πατρίδα. Και όταν μιλάμε για την εθνική άμυνα προφανώς και ο όποιος προγραμματισμός είναι το συνολικό καλό της πατρίδας.

Καταλαβαίνω ότι αυτό μπορεί να σημαίνει ότι σε κάποιες τοπικές κοινωνίες, δεν αναφέρομαι στη Δράμα, επαναλαμβάνω, αυτή τη στιγμή είναι ακόμη υπό εξέταση σε πολλά ζητήματα, αλλά προφανώς όταν υπάρχει ένας κεντρικός σχεδιασμός κάτι μπορεί να μετακινηθεί, κάτι μπορεί να κλείσει, κάτι μπορεί να ανοίξει.

Νομίζω ότι υπάρχει μια κακώς εννοούμενη αν θέλετε νοοτροπία διαχρονική, διακομματική -αναφερθήκατε και εσείς- ότι η όποια τοπική ανάπτυξη περνάει μέσα από τα στρατόπεδα. Περνάει και από τα στρατόπεδα, αλλά δεν πρέπει να είναι αυτό το μείζον. Μπορεί να γίνουν πολλές άλλες πολιτικές που να στηρίξουν πολλαπλάσια μια τοπική κοινωνία. Αν, όμως, βάλουμε στη ζυγαριά το κομμάτι της εθνικής άμυνας, τις απειλές που είναι πολύ συγκεκριμένες και ενδεχομένως να υπάρχει μία ενίσχυση πολύ μεγαλύτερη σε κάποιο άλλο μέρος της πατρίδας μας που το έχει περισσότερη ανάγκη, προφανώς και εσείς ο ίδιος στην ίδια θέση να ήσασταν, το ίδιο πράγμα θα αποδεχόσασταν.

Αν σήμερα κάνουμε ένα ρητορικό ερώτημα και πούμε να μετακινηθούν αυτές οι τριάντα οικογένειες από το Νευροκόπι στο Καστελόριζο, τι θα μου απαντούσατε; Θα μου λέγατε Νευροκόπι με το χέρι στην καρδιά; Θα λέγατε Νευροκόπι;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ναι. Νευροκόπι θα έλεγα.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Με συγχωρείτε, άλλος είναι ο σχεδιασμός.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είναι ρητορικό το ερώτημα.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Είναι ρητορικό το ερώτημα. Καταλαβαίνετε, όμως, τι θέλω να πω.

Αντιλαμβάνεστε, λοιπόν, ότι ο όποιος σχεδιασμός γίνεται βάσει πραγματικών αναγκών, βάσει αναγκών επί του πεδίου. Παρ’ όλα αυτά επειδή είναι μια διαδικασία που ακόμα είναι σε εξέλιξη είμαι βέβαιος ότι και οι αρμόδιοι θα μπορέσουν να σας εξηγήσουν κάποια ζητήματα. Και όταν λέω αρμόδιοι εννοώ και τους στρατιωτικούς, αλλά σε κάθε περίπτωση και εμείς προσωπικά σαν πολιτική ηγεσία του Υπουργείου είμαστε πάντα στη διάθεσή σας και σε εσάς προσωπικά και στους συναδέλφους να υπάρξει μία πλήρης ενημέρωση όχι όμως επί ανοιχτής διαδικασίας. Αντιλαμβάνεστε τους λόγους που είπα και στην πρωτολογία μου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε, θα ήθελα να κάνω ορισμένες ανακοινώσεις στο Σώμα.

Ο Αναπληρωτής Υπουργός Εθνικής Οικονομίας και Οικονομικών και ο Υπουργός Εξωτερικών κατέθεσαν στις 17-1-2025 σχέδιο νόμου: «Κύρωση των υπ’ αριθμόν 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης από 18 Μαρτίου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (EBRD)».

Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Παιδείας, Θρησκευμάτων και Αθλητισμού, Εργασίας και Κοινωνικής Ασφάλισης, καθώς και Αναπληρωτής Υπουργός Εθνικής Οικονομίας και Οικονομικών κατέθεσαν στις 17-1-2125 σχέδιο νόμου: «Αναμόρφωση του Εθνικού Συστήματος Τραύματος».

Παραπέμπονται στις αρμόδιες Διαρκείς Επιτροπές.

Έχουν έρθει στο Προεδρείο ορισμένες αιτήσεις χορήγησης αδείας.

Ο Πρόεδρος του Δημοκρατικού Πατριωτικού Κινήματος - ΝΙΚΗ κ. Δημήτριος Νατσιός ζητεί άδεια ολιγοήμερης απουσίας στο εξωτερικό από 22-1-2025 έως 22-1-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Η Βουλευτής κ. Έλενα Ακρίτα ζητεί άδεια ολιγοήμερης απουσίας στο εξωτερικό από 21-1-2025 έως 25-1-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Η Βουλευτής κ. Νίνα Κασιμάτη ζητεί άδεια ολιγοήμερης απουσίας στο εξωτερικό από 17-1-2025 έως 20-1-2025, για να συμμετάσχει σε συνέδριο στην Κωνσταντινούπολη.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Ευάγγελος Αποστολάκης ζητεί άδεια ολιγοήμερης απουσίας στο εξωτερικό από 21-1-2025 έως 22-1-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Χάρης Θεοχάρης ζητεί άδεια ολιγοήμερης απουσίας στο εξωτερικό και συγκεκριμένα στη Μαδρίτη, από 20-1-2025 έως 24-1-2025, στο πλαίσιο προώθησης της υποψηφιότητας της Ελλάδας για τη θέση του Γενικού Γραμματέα του Παγκόσμιου Οργανισμού Τουρισμού.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε τώρα με την τέταρτη με αριθμό 360/13-1-2025 επίκαιρη ερώτηση πρώτου κύκλου του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασιλείου Μεταξά προς τον Υπουργό Αγροτικής Ανάπτυξης και Τροφίμων με θέμα: «Άμεσα μέτρα για την αντιμετώπιση της ευλογιάς των αιγοπροβάτων στη Μαγνησία και τη στήριξη των κτηνοτρόφων».

Θα απαντήσει ο Υφυπουργός Αγροτικής Ανάπτυξης ο κ. Χρήστος Κέλλας.

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σας ευχαριστώ, κύριε Πρόεδρε.

Κύριε Κέλλα, κύριε Υπουργέ, δεν ξέρω γιατί δεν είναι ο Υπουργός σήμερα εδώ και γιατί άλλαξε σήμερα το πρωί, ενώ ήταν να έρθει ο ίδιος να απαντήσει. Αν αυτό έχει να κάνει με υποτίμηση του ιδίου για το σοβαρό πρόβλημα που αντιμετωπίζουν οι κτηνοτρόφοι της Μαγνησίας ή αν τώρα που ξεκινούν οι αγροτικές κινητοποιήσεις, θα αρχίσει να κρύβεται κατά τα συνηθέστερα από τους διάφορους Υπουργούς όλων των κυβερνήσεων κάθε φορά.

Την ίδια στάση κρατήσατε από την αρχή στο σοβαρό αυτό πρόβλημα της ευλογιάς στην περιοχή του Αλμυρού της Μαγνησίας. Και ενώ από την αρχή υπήρχε σοβαρή προσπάθεια από τους ίδιους τους κτηνοτρόφους, τους παραγωγούς, να πιέσουν για να αντιμετωπίσετε το θέμα ώστε να μην εξαπλωθεί, εσείς, μαζί με την περιφέρεια, υποβαθμίσατε τη σοβαρότητα της κατάστασης. Κάθε εβδομάδα που περνούσε, ρίχνατε ο ένας το μπαλάκι στον άλλον, καθησυχάζατε τους κτηνοτρόφους και την ίδια στιγμή είχαμε εξάπλωση στα κρούσματα. Την προηγούμενη εβδομάδα είχαμε άλλο ένα κρούσμα ευλογιάς.

Πού έχει οδηγήσει όλο αυτό; Έχει θανατωθεί περίπου το 20% με 30% του κεφαλαίου της περιοχής του Αλμυρού. Οι παραγωγοί που έχασαν τα κοπάδια τους θα πρέπει να περιμένουν τουλάχιστον έξι μήνες για να μπορέσουν να θρέψουν ξανά ζώα. «Τουλάχιστον» λέμε, γιατί από προηγούμενες αποζημιώσεις, τις κουτσές αυτές που δίνετε, ακόμα περιμένουν και από τις πλημμύρες της Μαγνησίας και της Θεσσαλίας, οι κτηνοτρόφοι να πάρουν αποζημιώσεις. Την ίδια στιγμή, ακόμη και όσοι δεν έχασαν ζώα, βρίσκονται σε καραντίνα με ότι αυτό συνεπάγεται.

Υπάρχει μια σοβαρή, λοιπόν, κατάσταση που αντιμετωπίζουν πολλές οικογένειες κτηνοτρόφων στην περιοχή, οι οποίοι κτηνοτρόφοι έχουν παιδιά, έχουν υποχρεώσεις και αυτή τη στιγμή δεν έχουν εισόδημα και δεν θα έχουν εισόδημα για πάρα-πάρα πολύ μεγάλο χρονικό διάστημα. Κι εσείς δεν έχετε δώσει καμία απάντηση σε αυτό.

Το βασικότερο, όμως, είναι ότι δεν παίρνετε κανένα ουσιαστικό μέτρο για να σταματήσει η εξάπλωση της ευλογιάς. Σε μια περίοδο που φαίνεται ότι έχουμε κρούσματα και αλλού. Σήμερα έχουμε και στην Κρήτη, απ’ ότι μαθαίνουμε, κρούσμα ευλογιάς. Η πολιτική σας, γραμμή σας, να το πω έτσι, με τις υπηρεσίες που τις κρατάτε απαξιωμένες -στη Μαγνησία δύο κτηνίατροι υπάρχουν για μια ολόκληρη περιοχή και δεν πήρατε επιπλέον μέτρα από την έναρξη των κρουσμάτων-, θα οδηγήσει σε ακόμα μεγαλύτερη καταστροφή.

Τα ερωτήματα, λοιπόν, είναι συγκεκριμένα. Τι μέτρα θα πάρετε για τον έλεγχο της ευλογιάς, με την ανάληψη από το κράτος της ευθύνης για όλα τα αναγκαία μέτρα πρόληψης της εξάπλωσης της νόσου, απολυμάνσεις, περιφράξεις, απολυμαντικές τάφροι, απαιτούμενοι έλεγχοι σε σφαγεία, τυροκομεία, διακίνηση ζωοτροφών, την κάλυψη όλων των κενών σε ιατρικές υπηρεσίες, στα κτηνιατρικά εργαστήρια με μόνιμο προσωπικό και την ενίσχυση της υλικοτεχνικής υποδομής τους, την αποζημίωση στο 100% της ζημιάς των κτηνοτρόφων που έχασαν τα ζώα τους -αυτό να ισχύσει αναδρομικά και για παλαιότερες ζημιές και για τις καταστροφές από τις πλημμύρες που αποζημιώθηκαν με πολύ χαμηλότερα ποσά-, την άμεση αναπλήρωση του χαμένου εισοδήματος των κτηνοτρόφων, είτε είχαν κρούσμα είτε βρίσκονται σε καραντίνα, με ταυτόχρονο πάγωμα χρεών στο δημόσιο και στις τράπεζες, απαλλαγή από δημοτικά τέλη, λογαριασμούς ρεύματος, νερού, τηλεφωνίας για όσο διάστημα δεν έχουν εισόδημα και φυσικά την ανασύσταση, με ευθύνη του κράτους, του κτηνοτροφικού κεφαλαίου με ελεγμένα ζώα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά

Έχετε τον λόγο, κύριε Υφυπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, μάλλον λάθος ξεκινήσατε. Δεν υπήρξε ποτέ θέμα να απαντήσει ο Υπουργός. Εγώ ήμουν εξαρχής. Και βεβαίως μόνο που δεν κρύβεται ο κύριος Υπουργός, ο κ. Τσιάρας. Δεν κρύβεται καθόλου. Σήμερα μάλιστα ήταν σε όλα τα κανάλια και τα ραδιόφωνα. Επομένως, τέτοιο θέμα δεν υφίσταται και το ξέρετε πάρα πολύ καλά, ούτε έχει καμία σχέση με τις απεργίες. Είναι ένα ξεχωριστό κεφάλαιο.

Τώρα, όπως γνωρίζετε, είχαμε αντιμετωπίσει ως χώρα και στο παρελθόν επιζωοτίες και εφαρμόζοντας μέτρα σκληρά, πλην αναγκαία, μέτρα που ακολουθούσαν τα προβλεπόμενα ευρωπαϊκά πρωτόκολλα, πετύχαμε κάτι που αναγνωρίστηκε και από την Ευρωπαϊκή Επιτροπή, να αντιμετωπίσουμε την πανώλη, που εμφανίστηκε για πρώτη φορά τον Ιούλιο στη χώρα μας και να την εκριζώσουμε.

Από τότε μέχρι σήμερα, που είμαστε αντιμέτωποι με την ευλογιά των αιγοπροβάτων, στο Υπουργείο Αγροτικής Ανάπτυξης όλοι εργάζονται αδιάκοπα με μοναδικό στόχο την εξάλειψη της ευλογιάς και τη στήριξη των κτηνοτρόφων μας.

Τώρα, απαντώντας στο πρώτο σκέλος της ερώτησής σας, για μέτρα πρόληψης και εξάλειψης της νόσου τα οποία λάβαμε, σας λέω ότι από τις 20 Αυγούστου που εμφανίστηκε το πρώτο κρούσμα ευλογιάς στον Έβρο, εφαρμόσαμε στις μολυσμένες εκτροφές όλα τα μέτρα τα οποία προβλέπονται στον Ευρωπαϊκό Κανονισμό 2020/687, καθώς και στο σχέδιο αντιμετώπισης έκτακτης ανάγκης για την καταπολέμηση των ασθενειών του παραρτήματος 1 του π.δ.138/1995.

Πιο συγκεκριμένα, προχωρήσαμε σε θανάτωση και υγειονομική ταφή των ζώων, καθαρισμό και απολύμανση των εγκαταστάσεων οριοθέτηση ζωνών προστασίας σε κύκλο ακτίνας τριών χιλιομέτρων και επιτήρησης σε κύκλο ακτίνας δέκα χιλιομέτρων από κάθε επιβεβαιωμένη εστία και οριοθέτηση των περαιτέρω απαγορευμένων ζωνών. Στις ζώνες επιτήρησης και προστασίας πραγματοποιείται κλινική εξέταση όλων των αιγοπροβάτων από τους κτηνιάτρους του Υπουργείου Αγροτικής Ανάπτυξης, των εποπτευόμενων φορέων και των περιφερειών.

Ξέρετε ότι όλο το καλοκαίρι στήθηκε η μεγαλύτερη κτηνιατρική επιχείρηση που έχει στηθεί ποτέ στη χώρα και γι’ αυτόν τον λόγο θέλω να ευχαριστήσω ακόμα μια φορά τους κτηνιάτρους των περιφερειών, του Υπουργείου, των εποπτευόμενων φορέων, αλλά και από τους κτηνοτρόφους για τη συνεργασία. Στην Περιφερειακή Ενότητα Έβρου, η οποία θεωρείται υψηλού κινδύνου λόγω της γειτνίασης με την Τουρκία, γίνεται, μέσω του έργου Thrace, παθητική κλινική επιτήρηση στα πρόβατα και στις αιγές.

Από το 2017 σε διασυνοριακές περιοχές, όπως οι Περιφέρειες Ανατολικής Μακεδονίας και Θράκης και Κεντρικής Μακεδονίας, καθώς και στα νησιά Λέσβο, Λήμνο, Σάμο, Ρόδο, Χίο, Κω εφαρμόζεται το πρόγραμμα των τεσσάρων διασυνοριακών νοσημάτων.

Λαμβάνοντας όλα τα απαραίτητα μέτρα, καταφέραμε, κύριε Μεταξά, τα κρούσματα πλέον να είναι περιορισμένα. Την εβδομάδα που μας πέρασε είχαμε από το εθνικό εργαστήριο αναφοράς για την ευλογιά των προβάτων, δέκα εστίες συνολικά σε Σαμοθράκη, Ροδόπη, Ξάνθη και βεβαίως στη Μαγνησία, όπως προείπατε. Βεβαίως έγιναν αυτά τα οποία προβλέπονται με τις ζώνες προστασίας κ.λπ..

Τώρα αναφορικά με την περιφέρειά σας, αγαπητέ συνάδελφε, και μετά τα όσα προηγήθηκαν -και ξέρετε πάρα πολύ καλά τι προηγήθηκε- με τα νεκρά πρόβατα τα οποία βρέθηκαν στον Ξηριά πεταμένα νύχτα, τα οποία ψόφησαν από ευλογιά -τα ξέρετε αυτά πιστεύω- για τα οποία έχει επέμβει εισαγγελέας, το ότι θα έχουμε κρούσματα τις επόμενες δεκαπέντε μέρες που προηγήθηκαν, ήταν -θα έλεγα- σχεδόν αναμενόμενο. Αυτά δεν ξέρω, αν τα γνωρίζετε. Σας ενημερώνω όμως, για να τα ξέρετε.

Και θα σας πω επίσης ότι την περασμένη εβδομάδα ήταν στο Υπουργείο μας αντιπροσωπεία του προεδρείου του Κτηνοτροφικού Συλλόγου Μαγνησίας με ορισμένα μέλη και είδαν και τον Υπουργό, είδαν και εμένα, είδαν και τον Γενικό Γραμματέα και συζητήσαμε όλα τα επιμέρους προβλήματα. Καταλαβαίνετε πάρα πολύ καλά ότι η πολιτεία παίρνει μέτρα και κάνει ό,τι μπορεί, αλλά βεβαίως και η ατομική ευθύνη του καθενός είναι σημαντικός παράγων για να μπορέσουν να αποδώσουν αυτά τα μέτρα.

Είμαι όμως αισιόδοξος καθώς ελευθερώνονται συνέχεια περιοχές, όπως είναι η Καρδίτσα ελεύθερη από τις 31 Δεκεμβρίου, ελευθερώνεται η Λέσβος, ακολουθούν Σέρρες, Θεσσαλονίκη και Άνδρος.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ναι, κύριε Πρόεδρε, δεν αργώ.

Περνώντας τώρα στο ερώτημά σας για τους διορισμούς για τη στελέχωση των κτηνιατρικών υπηρεσιών, υπάρχει θέμα με τις κτηνιατρικές υπηρεσίες. Πρέπει όμως να σας πω ότι έχουν προκηρυχθεί πάρα πολλές θέσεις κτηνιάτρων το 2020-2025. Έχουν προκηρυχθεί τριακόσιες πενήντα εννέα θέσεις και άλλες σαράντα τρεις για το Υπουργείο.

Και εδώ θα καταθέσω στα Πρακτικά, για να δείτε ακριβώς τι θέσεις έχουν προκηρυχθεί στις περιφέρειες.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Χρήστος Κέλλας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον στις έκτακτες καταστάσεις, όπως ήταν τώρα η επιζωοτία με την ευλογιά και την πανώλη, δόθηκε η δυνατότητα στις περιφέρειες να προσλάβουν προσωπικό περιορισμένου χρόνου και το έκαναν αυτό και οι περιφέρειες.

Σας κατέθεσα λοιπόν στα Πρακτικά για να δείτε τις θέσεις κτηνιάτρων που έχουν προκηρυχθεί την πενταετία 2020-2025 και στη δευτερολογία μου θα σας απαντήσω και για τα υπόλοιπα ερωτήματα, τα οποία έχετε σχετικά με τη στήριξη των κτηνοτρόφων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τον λόγο έχει ο κ. Μεταξάς για τρία λεπτά για την δευτερολογία του.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ακριβώς αυτά που είπατε κύριε Υφυπουργέ, είναι ο λόγος που το επόμενο διάστημα θα έχουμε έξαρση κρουσμάτων και θα έχουμε και άλλες ζωονόσους. Ήδη έχουμε από το εξωτερικό κρούσματα, όπως ο αφθώδης πυρετός στη Γερμανία -το γνωρίζετε- και από την Τουρκία κιόλας.

Τα μέτρα που αναφέρατε, δηλαδή, τα μέτρα της Κοινής Αγροτικής Πολιτικής και της Ευρωπαϊκής Ένωσης σημαίνουν το εξής: Τα σύνορα να είναι ξέφραγο αμπέλι. Έτσι ήρθε η πανώλη στην Ελλάδα. Γιατί με βάση αυτές τις αποφάσεις και με βάση αυτές οι στρατηγικές, δεν κάνετε κανέναν έλεγχο. Ένα είναι αυτό.

Έχετε αποψιλώσει και όλες τις υπηρεσίες. Να σας ρωτήσω κάτι; Χίλιοι διακόσιοι ήταν οι κτηνίατροι το 2000. Πριν από λίγο ήταν πεντακόσιοι. Αναπληρώθηκε αυτό το νούμερο; Πόσο μάλλον που βρισκόμαστε σε περίοδο που, από τι λέτε και εσείς και τα στοιχεία του Υπουργείου, είμαστε σε έξαρση στις ζωονόσους.

Αλλά η λογική σας είναι αυτή, η ατομική ευθύνη. Η μέθοδος της εκρίζωσης, το «stamping out», όπως το λέει η Κοινή Αγροτική Πολιτική με τα όμορφα Αγγλικά, σημαίνει τι; Αφήνω τα κρούσματα να γίνουν, να εξελιχθούν, να εξαπλωθούν, και πηγαίνω μετά και θανατώνω τα ζώα. Και από κει και πέρα δεν πάει να καταστραφεί και ο παραγωγός, ο οποίος ναι από τα μαλλιά του πιάνεται όταν είναι κατεστραμμένος.

Και όσο πετάτε το μπαλάκι στους παραγωγούς και στους κτηνοτρόφους, να ξέρετε ότι θα έχετε αντίδραση, γιατί εσείς τους οδηγήσατε σε αυτή την απελπισία, εσείς και η πολιτική σας και η πολιτική των προηγούμενων κυβερνήσεων. Δύο κτηνίατροι στη Μαγνησία, να κάνουν τι; Γραφειοκρατική υπηρεσία την έχουν καταντήσει, ληξιαρχείο ζώων είναι. Δεν είναι κτηνίατροι που πρέπει να βρίσκονται μέσα στην παραγωγική μονάδα σε συνεργασία με τον κτηνοτρόφο.

Και από εκεί και πέρα τους λέτε «κόψτε το λαιμό σας». Δηλαδή, τι τους λέτε; Αν είστε μεγάλη καπιταλιστική επιχείρηση και μπορείτε να αναλάβετε το κόστος για να αντιμετωπίσετε ζωονόσους, ασθένειες, να κάνετε πρόληψη εσείς, τότε θα επιζήσετε. Άμα είστε βιοπαλαιστές παραγωγοί, τότε θα καταστραφείτε. Και τους θέλετε κατεστραμμένους, γιατί η πολιτική σας θέλει να συγκεντρωθεί και η κτηνοτροφική παραγωγή σε λιγότερα χέρια. Αυτό κάνετε.

Ερώτημα: Γιατί από το 2023 και τις πλημμύρες ακόμα δεν έχετε ξεκινήσει να πληρώνετε ή δεν έχουν ολοκληρωθεί οι πληρωμές στο ζωικό κεφάλαιο που χάθηκε; Είχατε φέρει το πρόγραμμα 5.2, που γέλασε και το παρδαλό κατσίκι. Δεκαέξι αιτήσεις είχαν γίνει. Γιατί τα κριτήρια που βάζει και η Κοινή Αγροτική Πολιτική είναι απαγορευτικά για την πλειοψηφία των κτηνοτρόφων. Τα αλλάξατε κάτω από τις πιέσεις. Και τώρα ξεκινάτε πάλι τη συλλογή των αιτήσεων ενάμιση χρόνο μετά. Πότε θα πάρουν, δηλαδή, τα χρήματα αυτά.

Το ξέρετε ότι στη Λοκρίδα από τους εννιά κτηνοτρόφους, μόνο οι δύο προχώρησαν σε ανασύσταση των κοπαδιών τους στις περσινές ζωονόσους που αντιμετώπισαν εκεί πέρα; Αλλά επαναλαμβάνω, αυτό θέλετε. Τους θέλετε κατεστραμμένους για να πάρουν κοψοχρονιά το μερίδιο από την παραγωγή οι μεγάλοι και να συγκεντρώσετε και εκεί την παραγωγή. Και το τι θα κάνουν οι ίδιοι, οι οικογένειες τους, τα παιδιά τους, δεν σας ενδιαφέρει.

Θα αποζημιώσετε 100%; Θα παρέμβει το κράτος για να πάρει το κράτος το ζωικό κεφάλαιο που έχει χαθεί ή θα τους δώσετε το 50%, το 40%, το 60% του κόστους του ζώου και ουσιαστικά θα τους οδηγήσετε να πάνε να αγοράσουν φτηνά, αγνώστου προέλευσης και ποιότητας ζώα στους ελέγχους, που δεν γίνονται κιόλας εξαιτίας της Κοινής Αγροτικής Πολιτικής και της αγίας Ευρωπαϊκής Ένωσης και των αποψιλωμένων υπηρεσιών σας;

Πρέπει, λοιπόν, να δώσετε απάντηση. Έχετε οδηγήσει μια ακόμα περιοχή, όπως πολλές άλλες, στην καταστροφή. Γιατί ο Αλμυρός δεν είναι μόνο αυτές οι εκατοντάδες οικογένειες κτηνοτρόφων. Είναι και όλος ο κόσμος ο οποίος δουλεύει με βάση την κτηνοτροφία στην περιοχή, των βιοπαλαιστών κτηνοτρόφων επαναλαμβάνω.

Πρέπει να απαντήσετε συγκεκριμένα σε αυτά τα ερωτήματα και να απαντήσετε στην πράξη εκεί. Και ας μην κρύβεται ο Υπουργός και ας πάει εκεί και ας πάρει μέτρα μαζί με την περιφέρεια, που πετάτε ο ένας το μπαλάκι στον άλλον, αλλά τη δουλειά σας την κάνετε στο τέλος.

Οι κτηνοτρόφοι, λοιπόν, οργανώνονται, κύριε Κέλλα και το ξέρετε πάρα πολύ καλά. Και φέτος ξέρετε ότι στα μπλόκα των αγροτών θα έχετε και τους κτηνοτρόφους. Εκεί οδηγεί η πολιτική σας και εκεί θα πρέπει να πάτε να μαζέψετε τα ασυμμάζευτα αυτής της πολιτικής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Τον λόγο έχει ο κύριος Υφυπουργός για τη δευτερολογία του.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, με αυτά που λέτε βέβαια θα τρομοκρατούνταν οι κτηνοτρόφοι, αλλά ξέρουν πάρα πολύ καλά τι ακριβώς συμβαίνει και ξέρω και εγώ πολύ καλά ότι εσείς δεν πιστεύετε αυτά που λέτε. Διότι εμείς και στηρίζουμε απόλυτα την κτηνοτροφία. Και όταν λέω ότι την στηρίζουμε, τη στηρίζουμε εμπράκτως.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ενάμισης χρόνος έχει περάσει από τις πλημμύρες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Αυτοί οι άνθρωποι πώς ζουν; Νοιαστήκατε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ακούτε; Σας διέκοψε κανείς; Σας παρακαλώ!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μιλάτε για τον «Daniel» ή για την ευλογιά; Γιατί για την ευλογιά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, δεν γίνεται…

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα συνεχίσω λοιπόν.

Δεν τρομοκρατούνται οι κτηνοτρόφοι, γιατί είμαστε και σε στενή επαφή και σε καθημερινή επαφή και επιτόπου επισκέψεις έχουμε πάει από τον Έβρο μέχρι την Κρήτη κατ’ επανάληψιν και θα ξαναπάμε και θα πηγαίνουμε όσο χρειαστεί. Δεν υπάρχει τέτοιο θέμα που λέτε. Είμαστε στο πλευρό των κτηνοτρόφων.

Και θα σας πω ότι με την Κοινή Υπουργική Απόφαση του Υπουργού Αγροτικής Ανάπτυξης και Τροφίμων και του Υπουργείου Οικονομικών και του κ. Πετραλιά, ο οποίος τυχαία βρίσκεται δίπλα μου αυτή τη στιγμή, για τις αποζημιώσεις των δαπανών ξέρετε πάρα πολύ καλά ότι προβλέπεται αποζημίωση στο 100%. Και η αύξηση η οποία δόθηκε για την αποζημίωση των αιγοπροβάτων στη φετινή χρονιά είναι 100% πάνω και περισσότερο για τα αιγοπρόβατα. Και το ξέρετε πάρα πολύ καλά. Τα αιγοπρόβατα τα οποία το 2023 αποζημιώνονταν με 100 ευρώ το ζώο, φέτος πήγε στα 220.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Και το κόστος;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε. Σας παρακαλώ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ποιο κόστος; Ακούστε με λίγο για να το καταλάβετε, γιατί δεν σας παρεξηγώ που δεν το ξέρετε. Από 100 ευρώ πήγε στα 220. Και ανάλογη είναι η αύξηση σε όλες τις κατηγορίες των ημίαιμων.

Και θα καταθέσω στα Πρακτικά για να το πάρετε και να λάβετε γνώση, τι τιμές ίσχυαν το 2023 και με τι τιμές αποζημιώθηκαν οι κτηνοτρόφοι το 2024.

Ορίστε για τα Πρακτικά.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Χρήστος Κέλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα σας πω ότι από τις αρχές Δεκεμβρίου πριν τις γιορτές πληρώθηκαν 13,3 εκατομμύρια ευρώ στους κτηνοτρόφους για τα θανατωθέντα ζώα. Τα 12 εκατομμύρια δόθηκαν στους κτηνοτρόφους και 1,3 εκατομμύριο ευρώ δόθηκαν στις περιφέρειες για λειτουργικά τους έξοδα. Και έχουμε και τους υπόλοιπους.

Τώρα, όσον αφορά την ανασύσταση του ζωικού κεφαλαίου -γιατί αυτά τα χρήματα που δόθηκαν σας λέω ότι είναι για τα ζώα τα οποία θανατώθηκαν- με το μέτρο 5.2 θα πάρουν όσα ζώα είχε ο καθένας και ό,τι ράτσα ήταν, ό,τι φυλή ήταν, δωρεάν, από ευρωπαϊκό πρόγραμμα με επιχορήγηση 100%, αγαπητέ συνάδελφε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Όσοι μπορούν να μπουν στο 5.2.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Όσοι μπορούν να μπουν στο 5.2.

Μου λέτε γιατί καθυστέρησαν να αποζημιωθούν από το 5.2, από τον «Daniel», σωστά; Γιατί οι ίδιοι οι κτηνοτρόφοι ζητούσαν διαρκώς παρατάσεις. Από τον «Daniel» αποζημιώθηκαν όλοι στο ζωικό κεφάλαιο. Ζητούσαν παρατάσεις για να καταθέσουν τα χαρτιά τους ολοκληρωμένα, τον φάκελο, στο 5.2, με αποτέλεσμα βεβαίως να καθυστερήσει και η ένταξη όσων ενταχθούν. Και δεν είναι δέκα, είκοσι, τριάντα, που είπατε ότι εντάχθηκαν στο 5.2, αλλά είναι τετρακόσιοι ενενήντα δύο, αγαπητέ συνάδελφε οι κτηνοτρόφοι που εντάχθηκαν στο 5.2.

Όσον αφορά δε την ερώτησή σας γιατί πήραν άλλα λεφτά στον «Daniel» αποζημίωση οι κτηνοτρόφοι και άλλα στην πανώλη και στην ευλογιά, από άλλο πρόγραμμα αποζημιώθηκαν στον «Daniel», από άλλο πρόγραμμα στην πανώλη και στην ευλογιά. Έτσι για να καταλάβετε κι εσείς, γιατί οι κτηνοτρόφοι τα ξέρουν.

Τώρα, 1.600.000 ευρώ έχουν διατεθεί για τους κτηνοτρόφους της Μαγνησίας, και αυτό είναι το υψηλότερο ύψος αποζημιώσεων που έχει καταβληθεί μέχρι σήμερα και φυσικά είναι και πολύ μεγαλύτερο από την τιμή βάσης, που ήταν ασφαλισμένα τα πρόβατα στον ΕΛΓΑ. Ήταν 86 ευρώ το πρόβατο, αποζημιώθηκαν με 150 στον «Daniel». Έτσι, για να είμαστε ευθείς, τίμιοι και να κοιτάμε τους κτηνοτρόφους στα μάτια. Και περάσαμε και νομοθετική διάταξη στην οποία αποζημιώθηκαν και τα πρόβατα ηλικίας άνω των έξι ετών, που δεν προβλεπόταν. Επομένως, η στήριξη της Κυβέρνησης στους κτηνοτρόφους είναι και ουσιαστική, και έμπρακτη, και φανερή.

Και βεβαίως για τα επιπλέον μέτρα τα οποία έχουμε λάβει για τον πρωτογενή τομέα -γιατί για εμάς ο πρωτογενής τομέας δεν είναι νούμερα, ο πρωτογενής τομέας είναι οι άνθρωποι, είναι η κοινωνική συνοχή- θα σας πω κάποια λίγα μέτρα από αυτά που έχει λάβει η Κυβέρνηση του Κυριάκου Μητσοτάκη αυτά τα πέντε χρόνια που είναι στη διακυβέρνηση της χώρας. Θα σας πω για τη μείωση της φορολογίας κατά 50% στους συνεταιρισμούς και τις ομάδες παραγωγών, για τον μηδενισμό του ειδικού φόρου κατανάλωσης -το ξέρετε πάρα πολύ καλά- για τη μονιμοποίηση με νομοθετική ρύθμιση που ψηφίστηκε εδώ τον Οκτώβριο της επιστροφής του ειδικού φόρου κατανάλωσης στο πετρέλαιο, για τη διάθεση των ειδικών τιμολογίων για το ρεύμα στο πρόγραμμα «ΓΑΙΑ», όπου εντάχθηκαν όλοι οι αγρότες μας, σε χαμηλή τιμή το ρεύμα με τιμή 0,09 ευρώ την κιλοβατώρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ, έχετε συγκεκριμένο χρόνο. Την πρώτη φορά τον διπλασιάσατε, τώρα ξανά τα ίδια. Δεν γίνεται αυτό. Περιμένουν κι άλλοι, σεβόμαστε και τους άλλους.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):**

Εντάξει, κύριε Πρόεδρε, ολοκληρώνω. Προσθέστε και τον χρόνο που με διέκοψε όμως.

Με το πρόγραμμα «ΓΑΙΑ», λοιπόν, είχαν πολύ χαμηλό τιμολόγιο στο ηλεκτρικό ρεύμα. Αυτά είναι μέτρα τα οποία πήρε η Κυβέρνηση για τη μείωση του κόστους παραγωγής και βεβαίως την εγκατάσταση φωτοβολταϊκών σταθμών, την εφαρμογή μειωμένου ΦΠΑ από 24% στα 13% για την αγορά αγροτικών μηχανημάτων.

Τώρα, αυτά που λέτε στην ερώτησή σας για απαλλαγή από φορολογία, πάγωμα χρεών στο δημόσιο, απαλλαγή από δημοτικά τέλη κ.λπ., νομίζω το γνωρίζετε πολύ καλά, κύριε Μεταξά, καλύτερα κι από εμένα, ότι αυτά δεν είναι θέμα αρμοδιότητος του Υπουργείου Αγροτικής Ανάπτυξης και Τροφίμων, είναι θέματα τα οποία άπτονται του Υπουργείου Οικονομικών και μάλλον εκεί πρέπει να απευθυνθείτε με την ερώτησή σας.

Εμείς θα σταθούμε δίπλα στους κτηνοτρόφους όπως στεκόμαστε μέχρι σήμερα και η Κυβέρνηση αυτή στηρίζει τον πρωτογενή τομέα, στηρίζει με κάθε τρόπο, εμπράκτως και πραγματικά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Κύρωση των υπ’ αριθμ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.).

Θα ολοκληρώσουμε τώρα με την πέμπτη 358/13-1-2025 επίκαιρη ερώτηση πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς».

Θα απαντήσει ο Υφυπουργός Εθνικής Οικονομίας και Οικονομικών κ. Πετραλιάς.

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το γνωρίζετε πολύ καλά το ζήτημα. Η αναφορά σχετίζεται με το άρθρο 27 του ν.4354/2015 και στη συνέχεια με το άρθρο 28 του ν.4940/2022, σύμφωνα με το οποίο ανεστάλη η μείωση της προσωπικής διαφοράς για χρονικό διάστημα από την 1η Ιουνίου του 2022 έως 31 Μαΐου του 2024.

Η διάταξη αυτή ξέρετε πολύ καλά ότι δίνει τη δυνατότητα στο Υπουργείο Οικονομικών να παρατείνει περαιτέρω την αναστολή της μείωσης μέσω σχετικής υπουργικής απόφασης, η οποία μέχρι σήμερα, όμως, δεν έχει εκδοθεί. Η μη έκδοση αυτής της υπουργικής απόφασης έχει αρνητικό οικονομικό αποτέλεσμα στους δημοσίους υπαλλήλους που είναι στο καθεστώς προσωπικής διαφοράς.

Ειδικά όταν μιλάμε μέσα σε αυτό το πλαίσιο, με το μεγάλο κόστος ζωής, και τον πληθωρισμό, και την ακρίβεια -έχουν βγει και τα σχετικά στοιχεία της ΕΛΣΤΑΤ, που δείχνουν ποια είναι η κατάσταση και στην αγοραστική δύναμη και στο στεγαστικό κόστος στην Ελλάδα- το να μη βγαίνει αυτή η υπουργική απόφαση με μαθηματική ακρίβεια οδηγεί στο εξής, ότι οι δημόσιοι υπάλληλοι που παίρνουν προσωπική διαφορά πολλές φορές όχι απλά δε θα δουν αυξήσεις, δηλαδή η όποια αύξηση θα είναι εικονική, γιατί θα καταμετρηθεί στη μείωση της προσωπικής διαφοράς, αλλά θα έχουν και πραγματική μείωση γιατί θα έχουν αύξηση στις εισφορές.

Άρα έχουμε δύο πολύ απλά ερωτήματα, αν προτίθεται το Υπουργείο Οικονομικών να βγάλει την υπουργική απόφαση και αν αυτή θα έχει αναδρομική ισχύ από 1-6-2024 σύμφωνα με το άρθρο 28 του ν.4940 και συνολικότερα, πέρα από την υπουργική απόφαση, αν έχετε στον σχεδιασμό σας να αλλάξετε εντελώς το καθεστώς προσωπικής διαφοράς, που θεωρούμε ότι είναι κάτι εντελώς άδικο αυτήν τη στιγμή και με τις δημοσιονομικές και οικονομικές συνθήκες που υπάρχουν στη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Έχετε τον λόγο, κύριε Υπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αξιότιμε κύριε Πρόεδρε, ευχαριστώ.

Κύριε Ηλιόπουλε, κατ’ αρχάς χρόνια πολλά, είμαστε και συνονόματοι. Θέλω να σας ευχαριστήσω για την κατανόησή σας, γιατί είχατε υποβάλει το ερώτημα τις ημέρες του προϋπολογισμού και, όντως, δεν πρόλαβα και ξέρετε τον φόρτο εργασίας εκείνες τις ημέρες. Αλλά ήθελα να το απαντήσω και τώρα μας δίνεται η ευκαιρία.

Κατ’ αρχάς η προσωπική διαφορά του άρθρου 27 του ν.4354, η οποία μειώνεται από οποιαδήποτε μελλοντική αύξηση αποδοχών του υπαλλήλου πλην του επιδόματος θέσης ευθύνης, αποτελεί μετεξέλιξη της υπερβάλλουσας μείωσης του ν.4024/2011, που πρωτοθεσπίστηκε.

Τώρα, ήρθαμε, όντως, με τις διατάξεις του άρθρου 28 του ν.4940/2022 και ανεστάλη από 1η Ιουνίου του 2022 ως 31 Μαΐου του 2024 ο συμψηφισμός προσωπικής διαφοράς. Η αναστολή αυτή θεσπίστηκε κατά κοινή ομολογία ορθώς, λαμβάνοντας υπ’ όψιν εκείνη τη στιγμή την απότομη ενεργειακή και πληθωριστική κρίση και το γεγονός ότι τότε οι αποδοχές των δημοσίων υπαλλήλων παρέμεναν παγωμένες για πάνω από μια δεκαετία.

Στη συνέχεια, το 2024 προχωρήσαμε στις αυξήσεις των μισθών των δημοσίων υπαλλήλων. Αναφέραμε σε προηγούμενη ερώτηση τις δεκαπέντε αυξήσεις που έγιναν. Και συνεχίζουμε και φέτος και τα επόμενα έτη με ετήσιες αυξήσεις.

Εδώ πρέπει να τονιστεί ότι τόσο οι αυξήσεις του έτους 2024 όσο και οι ετήσιες αυξήσεις που προβλέπονται από φέτος και κάθε χρόνο στη βάση της αύξησης του κατώτατου μισθού δεν συμψηφίζονται με την προσωπική διαφορά, βάσει ειδικής ρύθμισης που περάσαμε στον σχετικό νόμο.

Επανερχόμενος, όμως, στο ζήτημα του παγώματος της προσωπικής διαφοράς κατά τη μισθολογική εξέλιξη, που είναι το ερώτημα, κατ’ αρχάς πρέπει όλοι να αναγνωρίσουμε ότι ο μηχανισμός της προσωπικής διαφοράς εν τη γενέσει του προκαλεί μισθολογικές ανισότητες, που σε ορισμένες περιπτώσεις μπορεί να είναι αρκετά έντονες.

Ειδικότερα, σε υπαλλήλους συγκεκριμένων φορέων με τα ίδια έτη υπηρεσίας και τα ίδια τυπικά προσόντα παρατηρείται σημαντική διαφοροποίηση στο ύψος των συνολικών αποδοχών, η οποία οφείλεται αποκλειστικά στον τρόπο που σχηματίζεται κάθε φορά η προσωπική διαφορά. Η διαφοροποίηση της εν λόγω παροχής παρατηρείται είτε διότι ο υπάλληλος προσλήφθηκε σε διαφορετική χρονική στιγμή, είτε γιατί προήχθη σε διαφορετική χρονική στιγμή είτε διότι αναγνώρισε το μεταπτυχιακό του σε διαφορετική χρονική στιγμή ή ωρίμασε μισθολογικά σε κάθε περίπτωση σε διαφορετική χρονική στιγμή.

Για να γίνει περισσότερο κατανοητό θα σας παραθέσω τα εξής, νομίζω πολύ χαρακτηριστικά, παραδείγματα στρεβλώσεων υπαλλήλων, που φαίνεται κατ’ αρχάς πόσο στρεβλό είναι το σύστημα και τι έχει δημιουργηθεί.

Πρώτο παράδειγμα: Δύο υπάλληλοι της Επιτροπής Εποπτείας και Ελέγχου Παιγνίων που βρίσκονται στο 13ο μισθολογικό κλιμάκιο με είκοσι πέντε έτη υπηρεσίας. Πραγματικά παραδείγματα, τα πήραμε από τα δεδομένα μισθοδοσίας. Και οι δύο λαμβάνουν βασικό μισθό 1.870 ευρώ με είκοσι πέντε έτη υπηρεσίας. Ο ένας έχει προσωπική διαφορά 225 ευρώ, ο άλλος 608 ευρώ. Οι συνολικές αποδοχές του πρώτου είναι 2.095 ευρώ και του δεύτερου 2.478 ευρώ.

Δεύτερο παράδειγμα: Δύο υπάλληλοι του Υπουργείου Ψηφιακής Διακυβέρνησης στο 10ο μισθολογικό κλιμάκιο με δεκαεννέα έτη υπηρεσίας. Και οι δύο έχουν βασικό μισθό 1.693 ευρώ. Ο πρώτος έχει προσωπική διαφορά 203 ευρώ και ο άλλος 999 ευρώ. Οι συνολικές αποδοχές του πρώτου -με ίδια έτη υπηρεσίας- είναι 1.896 ευρώ και του δεύτερου 2.692 ευρώ, δηλαδή 42% υψηλότερες αποδοχές.

Τρίτο παράδειγμα και τελευταίο: Δύο υπάλληλοι του Υπουργείου Εθνικής Οικονομίας και Οικονομικών, ο ένας με επτά έτη υπηρεσίας στο 4ο μισθολογικό κλιμάκιο έχει 1.339 ευρώ βασικό μισθό και 486 ευρώ προσωπική διαφορά, σύνολο 1.825 ευρώ. Ο δεύτερος με είκοσι τρία έτη υπηρεσίας έχει βασικό μισθό 1.811 ευρώ και προσωπική διαφορά 92 ευρώ. Έτσι, δηλαδή, έχουμε έναν υπάλληλο με επτά έτη υπηρεσίας και έναν με είκοσι τρία έτη υπηρεσίας που έχουν τον ίδιο μισθό. Για να ξέρουμε τι συμβαίνει.

Τα ανωτέρω παραδείγματα αναδεικνύουν εμφανώς τις παραδοξότητες που οφείλονται στον μηχανισμό της προσωπικής διαφοράς, η οποία σε κάθε περίπτωση έχει προστατεύσει το εισόδημα των υπηρετούντων υπαλλήλων, των εργαζομένων να μην έχουν μειώσεις, όταν ήρθαν οι νόμοι οι μνημονιακοί, ωστόσο συμβάλλει σε ένα δυσμενές κλίμα στους κόλπους των υπηρεσιών -και το λέω μετά λόγου γνώσεως- σε βάρος της εργασιακής ειρήνης.

Υπό τα ανωτέρω δεδομένα, είναι σαφές ότι η επέκταση της αναστολής του εν λόγω συμψηφισμού της προσωπικής διαφοράς χωρίς κριτήρια, όπως είναι τώρα, το μόνο που θα κάνει είναι να διαιωνίσει τις παραπάνω στρεβλώσεις που σας ανέφερα. Όμως, έχουμε αποδείξει ότι δεν μεταθέτουμε τα προβλήματα. Γι’ αυτόν τον σκοπό θα παρουσιάσουμε αρκετά σύντομα ρύθμιση για τη διευθέτηση του ζητήματος, η οποία όμως θα έχει κριτήρια, λαμβάνοντας υπ’ όψιν το ύψος της προσωπικής διαφοράς, ώστε να μη διαιωνίσουμε τις υπερβολικές τουλάχιστον στρεβλώσεις.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Ηλιόπουλε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, η ουσία του επιχειρήματός σας θυμίζει λίγο επιχείρημα κοινωνικού αυτοματισμού, δηλαδή ότι δεν θα κάνουμε κάτι για την προσωπική διαφορά με τον τρόπο που είχε γίνει με την προηγούμενη υπουργική απόφαση, γιατί υπάρχουν ανισότητες και στρεβλώσεις. Στην πραγματικότητα δεν συζητάμε για το αν κάποιος θα πάρει περισσότερα από κάποιον άλλον. Συζητάμε ότι οι μισθοί των δημοσίων υπαλλήλων δέχονται σήμερα πάρα πολύ μεγάλη πίεση. Με ποια έννοια δέχονται πάρα πολλή πίεση; Με την έννοια της πραγματικής αγοραστικής δύναμης.

Το είπα και στην πρωτολογία μου: Να δούμε λίγο τη μεγάλη εικόνα. Έχουμε αρνητική πρωτιά στο ποσοστό δαπανών για στέγαση σε όλη την Ευρώπη. Έχουμε αρνητική πρωτιά στα νοικοκυριά που δίνουν πάνω από το 40% για στέγαση. Έχουμε αρνητική πρωτιά στις οικογένειες που έχουν ληξιπρόθεσμα. Είμαστε στο 47%. Η Βουλγαρία είναι δεύτερη με 19%. Έχουμε τον χαμηλότερο μέσο μισθό με μονάδες αγοραστικής δύναμης, με επίσημα στοιχεία της Eurostat.

Μάλιστα, όταν είχε βγει το ΚΕΠΕ το καλοκαίρι και είχε βγάλει μία μελέτη για το πραγματικό ωρομίσθιο, ότι είναι το τρίτο χαμηλότερο στην Ευρωπαϊκή Ένωση, η Κυβέρνησή σας μέσω του κ. Σκέρτσου αμφισβήτησε τα στοιχεία του ΚΕΠΕ. Προσοχή, όχι τις πολιτικές προτάσεις του ΚΕΠΕ -αυτό είναι άλλο ζήτημα- τα στοιχεία του ΚΕΠΕ. Δεν το έχει ξανακάνει αυτό άλλη κυβέρνηση. Αν θέλετε, να σας δώσω και έναν δείκτη που δεν είναι οικονομικός. Η Ελλάδα στις αρνητικές πρωτιές είναι και πρώτη στην κατάθλιψη. Αυτά είναι τα ευρωπαϊκά στοιχεία. Δεν τα αμφισβητείτε. Σε αυτήν εδώ την Αίθουσα σε ερώτηση για τις προσλήψεις στον ΑΣΕΠ ο συνάδελφός σας, ο κ. Λιβάνιος, μου είχε απαντήσει αυτολεξεί ότι «γνωρίζουμε πολύ καλά ότι αυτήν τη στιγμή ένας πρωτοδιόριστος δημόσιος υπάλληλος σε πολλές περιοχές της χώρας δεν μπορεί να πληρώσει το ενοίκιό του».

Άρα, αυτό είναι το οικονομικό πλαίσιο μέσα στο οποίο συζητάμε. Το επιχείρημά σας, ξαναλέω, θυμίζει επιχείρημα κοινωνικού αυτοματισμού, ότι δεν θα την κάνουμε αυτήν την υπουργική απόφαση, γιατί θα δυσαρεστηθούν κάποιοι άλλοι. Όλοι μαζί δεν βγάζουν τον μήνα. Να συζητήσουμε συνολικά για το τι πρέπει να γίνει στους μισθούς των δημοσίων υπαλλήλων, αλλά όλοι μαζί δεν βγάζουν τον μήνα. Δεν είναι ζήτημα κοινωνικού αυτοματισμού. Σας το είπα και πριν, ότι με αυτόν τον τρόπο δεν είναι ότι απλά έχουμε εικονικές αυξήσεις. Υπάρχει κόσμος που ανεβαίνει κλιμάκιο και μειώνεται ο μισθός τους λόγω της αύξησης των ασφαλιστικών εισφορών.

Υπάρχει και το άλλο. Έχει δημιουργηθεί και ανασφάλεια δικαίου πια. Έχω ενημερωθεί ότι σε μία σειρά από υπηρεσίες έχουν υπάρξει περιπτώσεις που έχει βγει μισθοδοσία, θεωρώντας δεδομένο ότι θα έβγαινε υπουργική απόφαση και τώρα θα οδηγηθούμε σε κατάσταση όπου θα έχουμε αχρεωστήτως καταβληθέντα και θα ζητάνε οι υπηρεσίες χρήματα πίσω από δημοσίους υπαλλήλους.

Επίσης, επιτρέψετε μου να σας πω ότι η μη έκδοση της υπουργικής απόφασης κινείται σε αντίθετη κατεύθυνση από τη βούληση του νομοθέτη του ν.5045/2023, ο οποίος, προκειμένου όλοι οι δημόσιοι υπάλληλοι να λάβουν πραγματική αύξηση μισθών μετά από τόσα χρόνια στο πλαίσιο της ίσης αντιμετώπισης, στο άρθρο 20 παράγραφος 3 προέβλεπε ότι «η ανωτέρω προσαύξηση δεν συμψηφίζεται με τυχόν καταβαλλόμενη προσωπική διαφορά».

Άρα, για να κλείσω, συζητάμε και σε ένα συγκεκριμένο οικονομικό πλαίσιο, το οικονομικό πλαίσιο για το οποίο εσείς πολύ συχνά πανηγυρίζετε ως κυβέρνηση. Εγώ λέω ότι από τη δική σας σκοπιά καλά κάνετε και πανηγυρίζετε, γιατί, όντως, οι εισηγμένες στο Χρηματιστήριο σε πέντε χρόνια έχουν πενταπλασιάσει τα κέρδη τους. Οι τράπεζες σε τρία χρόνια έχουν 12 δισεκατομμύρια κέρδη, οι εταιρείες ενέργειας εργάζονται με περιθώριο κέρδους ακόμα και 600%. Όμως, αυτή είναι η ελληνική οικονομία, μια οικονομία που αυτοί βγάζουν τόσα χρήματα, που παράγει πλούτο, υπερδιπλασιάζεται το ποσοστό των κερδών στο ΑΕΠ, το ποσοστό των μισθών στο ΑΕΠ είναι στον πάτο και ένας πρωτοδιόριστος εκπαιδευτικός δεν μπορεί να ζήσει από τον μισθό του. Αυτό δεν αφορά μόνο τον πρωτοδιόριστο εκπαιδευτικό, γιατί προφανώς δεν είναι σε αυτό το καθεστώς, αλλά το δίνω ως παράδειγμα για το πού βρισκόμαστε ως προς τους μισθούς και την αξιοπρέπεια του κόσμου που εργάζεται στο Δημόσιο.

Άρα, κύριε Υπουργέ, θεωρούμε ότι το να βγάλετε ξανά την υπουργική απόφαση θα ήταν όχι κάτι κορυφαίο, αλλά θα ήταν ένα ελάχιστο δείγμα το οποίο θα έδινε λίγο οξυγόνο, μια ανάσα στους εργαζόμενους στις δημόσιες υπηρεσίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Πετραλιά, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Ηλιόπουλε, ίσως δεν ήταν σαφές. Αυτό που λέμε, λοιπόν, είναι ότι θα δείτε σε λίγο χρόνο μία ρύθμιση που επεξεργαζόμαστε με την αρμόδια υπηρεσία του Γενικού Λογιστηρίου του Κράτους, με βάση, όμως, επί των πραγματικών δεδομένων μισθοδοσίας. Για παράδειγμα, ένας που έχει 700 ευρώ προσωπική διαφορά δεν μπορεί να αντιμετωπίζεται το ίδιο κατά τη μισθολογική του εξέλιξη με έναν υπάλληλο του ίδιου μισθολογικού κλιμακίου που έχει 100 ευρώ προσωπική διαφορά και λαμβάνει 600 ευρώ λιγότερα. Έχουμε νέους υπαλλήλους με πολύ υψηλότερες προσωπικές διαφορές από τους παλαιότερους αυτήν τη στιγμή στο ίδιο μισθολογικό κλιμάκιο. Έχω υπάλληλο με 1.000 ευρώ προσωπική διαφορά που κάθεται δίπλα από υπάλληλο με μηδέν προσωπική διαφορά. Καταλαβαίνετε τι έχει συμβεί μέσα και στο Υπουργείο Οικονομικών και σε άλλα Υπουργεία, όπου υπάρχουν υπάλληλοι με προσωπική διαφορά.

Η βασική ιδέα, λοιπόν, ποια είναι; Να προστατεύσουμε τους υπαλλήλους με χαμηλές προσωπικές διαφορές και άρα χαμηλότερες αναλογικά αποδοχές, αλλά να αποφύγουμε και τη διαιώνιση τουλάχιστον των υπερβολικών στρεβλώσεων σαν αυτές που σας ανέφερα, στο πνεύμα πάντα της κοινωνικής δικαιοσύνης. Προφανώς αυτό το μέτρο που θα έρθει σε μικρό χρονικό διάστημα είναι επιπρόσθετο των άλλων αυξήσεων που κάνουμε κάθε χρόνο, τον κατώτατο μισθό, τη μείωση των ασφαλιστικών εισφορών που πιάνει και τους δημόσιους υπαλλήλους, το επίδομα επικινδυνότητας των ενστόλων και όλη την άλλη προσπάθεια που κάνουμε. Ήδη έχουμε κάνει δεκαπέντε αυξήσεις, τα έχω αναφέρει: 1,4 δισ. και άλλο 1,16 δισ. οι επόμενες αυξήσεις. Όλα λειτουργούν προσθετικά.

Εγώ αναγνωρίζω ότι αυτό ήταν ένα ορθό μέτρο και πρέπει να συνεχιστεί. Όμως, διαπιστώσαμε κατά την εφαρμογή του, ιδιαίτερα με νεότερους και παλαιότερους υπαλλήλους, κάποιες πάρα πολύ μεγάλες αδικίες, να το πω έτσι, οπότε θα έρθει μια ρύθμιση που θα το διορθώνει τουλάχιστον ως προς τις μεγάλες του στρεβλώσεις σύντομα. Και για τους υπαλλήλους που έχουν χάσει από πέρυσι θα το διορθώσουμε, μόνο όταν υπάρχουν μεγάλες προσωπικές διαφορές να υπάρξει ρύθμιση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.24΄ λύεται η συνεδρίαση για την Τετάρτη 22 Ιανουαρίου 2025 και ώρα 12.00΄, με αντικείμενο εργασιών του Σώματος: α) ειδική ημερήσια διάταξη της Ολομέλειας της Βουλής: εκλογή Προέδρου της Βουλής και β) νομοθετική εργασία, ώρα 14.00΄, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**